އިހަވަންދޫ - ސިހުރުގެ އާލަމުގައި — Ihavandhoo.com\nއިހަވަންދޫ - ސިހުރުގެ އާލަމުގައި\n12 ޖެނުއަރީ 20156މުހައްމަދު އަކްރަމް\nމީގެ 63 އަހަރުކުރީގައި އޭރުގެ ނާދީ ތަމައްދުން އަދި މިހާރުގެ ކީރިތި ޤުރުއާނާ ބެހޭ ގައުމީ މަރުކަޒުގައި ވަރަށް ބޮޑު ޝަރީއަތެއް ފެށި އެވެ. އަދި އެއީ ސިހުރާ ގުޅިގެން ރާއްޖޭގައި މިހާތަނަށް ބޭއްވި އެންމެ ބޮޑު ޝަރީއަތްވެސްމެއެވެ. ހުވަދު އަތޮޅު އަތޮޅުވެރިޔަކަށް ހުންނެވި ވީރު އަލިދީދީ އަވަހާރަކޮށްލުމުގެ ކުށުގައި ޝަރީއަތަށް ހާޒިރުކޮށްފައި ތިބި މީހުންގެ ބޮޑަކަށް ހުރީ ގއ. ނިލަންދޫ ހަކީމްދީދީ އެވެ. އޭނާ ކުށަށް އިއުތިރާފްވުމުގެ ނަތީޖާ އަކީ މަރަން ހުކުމްކުރުމެވެ. ޝަރީއަތަށްފަހު ހަމަ އެދުވަހު ހުޅުލެއަށް ގެންގޮސް ބަޑިޖަހާ އޭނާ މަރާލި އެވެ.\nރާއްޖޭގައި އެންމެ ފަހުން މަރުގެ ހުކުމް ތަންފީޒުކޮށްފައި މިވަނީ ސިހުރާގުޅޭ ކަމެއްގަ އެވެ. ހަކީމްދީދީ އިސްކޮށް ހުރެގެން ސިހުރު ހެދި ކަމަށް ވަނީ، ހިކައެއް ލައިގެން ފެން ކެއްކުމަށް ފަހު އެއިން ހެދި ސައިތަށި ހިއްޕަވަން ވީރު އަލިދީދީ އަށް ދީގެން އެކަންޏެއް ނޫނެވެ. އޭނާގެ ގްރޫޕް ވަނީ އޭރުގެ ރާއްޖޭގެ ވެރިޔާ މުހައްމަދު އަމީން އަވަހަރާކޮށްލަން ވެސް ސިހުރު ހަދައިފަ އެވެ.\nފަންޑިތަވެރިކަމާއި ސިހުރު ދިވެހިންނާ ގުޅިފައި ހުރި މިންވަރު ހަމައެކަނި އެހާދިސާ އިން ވެސް އެނގެ އެވެ. އިހަކަށް ދުވަހު އާބާދީގައި 3000 މީހުން ހަމަވި އިހަވަންދޫގައި ވެސް މިކުޅި ކުޑައެއް ނޫނެވެ. އެކަން ކުރަނީ އެކި ނަންނަމުގަ އެވެ. އެއްބަޔަކު ހަދަނީ ފަންޑިތަ އެވެ. އަނެއްބަޔަކު ހާހޫރަޔާއި ބޫގަލް ހަދާއިރު، ރަތްލާޖެހި ސިހުރު ކަމަށްބުނެ ސިހުރު ހަދާމީހުންވެސް މަދެއްނޫނެވެ. ކިތަންމެ ހިއްގައިމު ނަމެއްގައި ކުރިޔަސް ކަމަކީ އެއްކަމެކެވެ. މަތް ﷲ އެކަމެއްކުރުން ޙަރާމްކުރައްވާފައިވާ ސިހުރެވެ.\nއިހަވަންދޫގައި މިބަލި އޮތްވަރު ހޯދުމަށް މާފުނަށް ފީނާކަށް ނުޖެހެއެވެ. މިނޫހުގެ ކިއުންތެރިންނަށް ވެސް އިނގޭނެ ފަދައިން، 2013 ވަނަ އަހަރުގެ ފުރަތަމަ ދެމަހު ސިހުރާއި ގުޅޭ ގިނަ ހަބަރުތަކެއް ފެނިގެން ދިޔަ އެވެ. އެއަހަރުގެ ޖެނުއަރީ މަހުގެ4ވަނަ ދުވަހު ސިހުރު ހެދުމަށް ބޭނުން ކުރާ ސާމާނާއި ލިޔެކިޔުން ގެންގުޅޭ ކަމަށް ތުހުމަތު ކުރެވިގެން، އިހަވަންދޫގައި އުޅުނު ރަށުންބޭރު މީހަކު ހައްޔަރުކުރި އެވެ. އަދި އެ އަހަރުގެ ފެބުރުއަރީ މަހުގެ4ވަނަދުވަހު، ފުލުހުން ވަނީ ސިހުރު ހަދާކަމަށާއި ސިހުރު ހެދުމަށް ބޭނުންވާ އާލާތާއި ލިޔެކިޔުން ގެންގުޅޭކަމަށް ތުހުމަތުކޮށް އިހަވަންދޫގެ ބައެއް ގެތައް ފާސްކޮށް، އެ ގެތަކުން ފެނުނު ސިހުރު ފޮތްތައް ފުލުހުންގެ ބެލުމުގެދަށަށް ގެންގޮހެވެ.\nނަމަވެސް ސިހުރުހާހުރަ ހަދާކަމުގެ ތުހުމަތުގައި ހައްޔަރުކުރާ މީހުންނާ މެދު މިއަދު ގާނޫނު ހިންގޭކަށް ނެތެވެ. ސަބަބަކީ ގާނޫނުގައި އެފަދަ މީހުންނާ މެދު އަމަލުކުރާނެ ގޮތެއް ބަޔާންކޮށްފައި ނުވުމުވެ. 2012 ވަނަ އަހަރުގެ އޮކްޓޯބަރ މަހުގެ އެއްވަނަ ދުވަހު ސަން.އެފް.އެމް އިން ފޮނުވި "ޢިލްމީ ޚަޒާނާ" ޕްރޮގުރާމުގައި ވާހަކަދައްކަވަމުން އައްޝައިޚް ޢަބްދު ﷲ ބިން މުޙައްމަދު އިބްރާހީމް ވަނީ ސިޙުރު ހެދުމަކީ ޤާނޫނީ ކުށެއްކަމުގައި ކަނޑައެޅުމުގެ ގޮތުން ޤާނޫނެއް ފާސްކޮށްދެއްވުމަށް އެދި ރައްޔިތުންގެ މަޖިލީހަށް ބިލެއް ހުށަހެޅުމަށް ރައީސުލްޖުމްހޫރިއްޔާއަށް އިލްތިމާސްކުރައްވާފަ އެވެ. ނަމަވެސް މިއަދާ ހަމައަށްވެސް އެކަމަށް އަމަލީސިފަ އަންނަމުންދާ މަންޒަރެއް ނުފެނެ އެވެ.\nސީދާ ސާފުކޮށް މިކަމަށް ޤާނޫނުނެއް ނެތަކަސް ޤާނޫނުލްއުޤޫބާތުގެ 88 ގެ ދަށުން ސިހުރު ހާހޫރަ ހަދާ މީހުން ވެސް ކުށްވެރި ނުވާންވީ ސަބަބެއް ނެތެވެ. އެހެނީ އެ މާއްދާގައި ބުނަނީ ޝަރުޢީ އަދި ޤާނޫނީ އަމުރަކަށް ނުކިޔަމަން ވުމަކީ ކުށެއް ކަމަށެވެ. މާތް ﷲގެ ޝަރީޢަތުގައި ސިހުރު ހެދުން މަނާކޮށްފައިވާއިރު އެކަމަށް ނުކިޔަމަން ވުމަކީ ދިވެހިރައްޖޭގެ ޤާނޫނުލްއުޤޫބާތުގެ ތެރެއިން އަދަބު ދެވިދާނެ ކަމެއް ކަމަށް ޤާނޫނީ ބޭފުޅުން ދެކެއެވެ.\nއިހަވަންދޫގައި ސިހުރު އޮތީ ކިހާވަރަކަށް؟\nއިހަވަންދޫގައި ސިހުރު ހާހޫރައިގެ ކުޅިވަރު އޮތީ ވަރަށް ވެސް މަތީގަ އެވެ. ނަމަވެސް އެކަން އޮންނަނީ ނުދައްކާ ވާހަކައެއްގެ ގޮތުގަ އެވެ. މާލޭގައި ދިރިއުޅޭ އިހަވަންދޫ ޒުވާނަކު ބުނީ ސިހުރު ހާހޫރައިގެ ކުޅިއަށް ނިމެންނެތްކަމަށެވެ. "ކިހިނެއް އެކަމުން ރަށްސާފުވަނީ. ބައެއް މީހުން ދިރުއުޅުމަށް ކުރާ މަސައްކަތަކަށް އެކަން ހަދައިފި. އަނެއްކާ އެތައްބަޔަކަށް ވާރުތަ މުދަލުގެ ގޮތުގައި ވެސް ލިބެމުން ދަނީ އެފަދަ ފޮތްފޮތް" އޭނާ ހުއްޖަތް ދެއްކި އެވެ.\nތެދެކެވެ. ކިތަންމެ ގަބޫލުކުރަން ބޭނުންނޫން ކަމަށްވިޔަސް އެއީ ހަޤީގަތެވެ. އެތައް ޒުވާނުންނެއް ސިހުރުގެ ޢާލަމަށްވަދެ ގެނބި ހުސްވެއްޖެ އެވެ. އެއްބަޔަކު ސިހުރު ހަދައިދެނީ ދިރިއުޅުމަށް އާމްދަނީ ހޯދުމަށްކުރާ މަސައްކަތެއްގެ ގޮތުގަ އެވެ. އަނެއްބަޔަކު ހަސަދަ ފިލުވާލުމަށާއި އިސްތިރިޔާއި ވަރިތޮޅި އަދި މީސްތަކުންގެ ލޯބި ހޯދުމުގެ ބޭނުމުގައި ވެސް ސިހުރުހަދަ އެވެ. މަސްވެރިކަމަށް ދޯނިފަހަރަށް ސިހުރު ހަދައިދޭތީ ދޯނިން ބައެއް ލިބޭމީހުން ވެސް އަދިވެސް އުޅޭކަމަށްވެ އެވެ.\n2013 ވަނަ އަހަރު ފުލުހުން އިހަވަންދޫގައި ހިންގި އޮޕަރޭޝަނެއްގައި އެތައް ސިހުރު ފޮތެއް ފުލުހުން ގެންދިޔަފަހުން ސިހުރު ފޮތުގެ އަގުވަނީ ވަރަށްބޮޑަށް އުފުލިފަ އެވެ. އެކަމުގެ ފައިދާނަގައި އެއްބަޔަކު ސިހުރު ނުހެދިޔަސް، ސިހުރު ފޮތްފަދަ ތަކެތި ގަނެވިއްކައިގެން އާމްދަނީ ހޯދަ އެވެ.\nފަހަކަށް އައިސް ރާއްޖޭގައި ސިހުރު ހާހޫރައިގެ ވާހަކަ އެންމެބޮޑަށް އިވިގެންދަނީ ސިޔާސީ ކަންކަމާ ގުޅުވައިގެންނެވެ. އިންތިހާބުތައް ކާމިޔާބުކުރުމަށާއި ޕާޓީތައް ހަލާކުކުރުމަށް ވެސް ސިހުރުގެ ބޭނުންކުރާ ކަމަށްވެ އެވެ. އިހަވަންދޫގެ ސިޔާސީ ވެރިން ވެސް މިކުޅީގައި އުޅެނީ ވަރަށް ކުރީގަ އެވެ. ނިމިދިޔަ ލޯކަލް ކައުންސިލް އިންތިހާބުގައި، ސަރުކާރު ކޯލީޝަންގެ ކެނޑިޑޭޓުން ލައްވައި ބަޔަކު ކުޅުވި ސިހުރުގެ ކުޅިޔަކީ ތޯތޯ ވާހަކައެއް ނޫނެވެ. ސަރުކާރު ކޯލީޝަންގެ ޓިކެޓްގައި އިންތިހާބު ކާމިޔާބުކުރި ޒުވާނަކު ބުނީ، ސަރުކާރަށް ތާއިދުކުރާ އިސް ސިޔާސީ މީހަކު ހުރިހާ ކެންޑިޑޭޓުންގެ ޖީބުގައި ބޭއްވުމަށް ސިހުރެއް ދިންކަމުގަ އެވެ. ރިޔާސީ އިންތިހާބާއި މަޖިލިސް އިންތިހާބުގައި ވެސް މިކުޅި ކުޅުނުކަމަށްވެ އެވެ.\n"އޭ ސިހުރު ނުކުރާނެކަމަކަށް ގެއެއްގެ ބިންގަލެއް ނާޅާނެ! ބިންގަލެއް އަޅާފިތަ، އެކަލޭގެ އަށް އެނގޭނެ، އެހިސާބުން މަސައްކަތް އެފެށުނީ." އިހަވަންދޫގައި ސިހުރުގެ ކަންކަން އޮތްހިސާބު ކިޔައިދެމުން ޒުވާނަކު ބުންޏެވެ. މުޖުތަމައުގައި ސިހުރުގެ ވަބާ ބޮޑުވެއްޖެނަމަ އެހެން ފިތުނައެއްވެސް އުފެދިގެން ދެއެވެ. މިވެނި މީހަކީ ސިހުރު ހަދާމިހޭއް ކަމަށް ބުނެ ލޭބަލް ކުރެވެ އެވެ. އެ މީހަކަށް މާލީ، ނަފްސާނީ އަދި ޖިސްމާނީ ހަމަލާތައް ދެވޭތަން އާދެ އެވެ. އަވަށްޓެރި އިންޑިޔާއަށް ބަލާލާއިރު ސިހުރުވެރިން ކަމަށް ބުނެ އަނިޔާވެރި ގޮތުގައި އެތައް ބަޔަކު މަރަމުންދާކަމީ މިކަމުގެ ނުރައްކާތެރިކަން އޮތްމިންވަރު ދައްކުވައިދޭ ކަމެކެވެ.\nމައުލޫމާތު ލިބިފައިވާ ގޮތުގައި، ސިހުރާއި ދެކޮޅަށް ފުލުހުން އިހަވަންދޫގައިހިންގި އޮޕަރޭޝަން ތަކަށްފަހު، ސިހުރުވެރިންވަނީ އެމީހުންގެ މަސައްކަތްތައް ޑިޖިޓަލް ކުރަން ފަށާފައެވެ. ކުރިން ފޮތްތަކުގައިހުރި ސާމާނު، ފިޒިކަލް ޑްރައިވްތަކުގެ އިތުރުން ވާޗުއަލް ޑްރައިވްތަކުގައި ރައްކާކުރަން ފަށާފައެވެ. އަނެއްކާވެސް ސިހުރުގެ އާބާބެއް ދެއްތޯއެވެ!\nސިހުރުގެ އާލަމުން އިހަވަންދޫ ނެރެވޭނެބާ!\nސިހުރުން އިހަވަންދޫ ސަލާމަތްކުރުމަށް މަސައްކަތް ކުރާނަމަ ކުރަންހުރި މަސައްކަތް ވަރަށްވެސް ބުރަ އެވެ. ސަބަބަކީ ސިހުރުގެ ތެރޭގައި ޒުވާނުގެ ޝާމިލްވުން ބޮޑޮވަމުން ދާދިއުމެވެ. ކުރިން މުސްކުޅިން ކުރާކަމެއްގެ ގޮތުގައި އެކަން އޮތަސް މިހާރު މިވަނީ މަންޒަރު ބަދަލުވެފަ އެވެ. ޒުވާންޖީލް ސިހުރުގެ ނުބައިކަމުން ސަލާމަތްކުރުމަށް، އެ ކުދިން ނިސްބަތްވާ އާއިލާތަކަށް ނުހަނު މުހިންމު ރޯލެއް ކުޅެވިދާނެކަމަށް ޤަބޫލްކުރަމެވެ. ހަމައެހެންމެ މުސްކުޅިވި ދުވަހު، ތިމާގެ ބައްޕަ ނުވަތަ ކާފަ އެ ކަހަލަ މަގަކުން ހިނގާނަމަ އެ މީހުންނަށް ތެދުމަގު ދައްކައިދީ ހަމަމަގަށް އެޅުވުމަށް ވެސް އާއިލާއިން ނަގަންޖެހޭ ޒިންމާ ބޮޑުކަމަށް ދެކެމެވެ.\n2013 ވަނަ އަހަރު ހިންގި އޮޕަރޭޝަން ތަކުގައި ފުލުހުން ވަނީ ބައެއްގެތައް ފާސްކޮށް ސިހުރު ހަދަން ގެންގުޅޭ ސާމާނު އެމީހުންގެ ބެލުމުގެ ދަށަށް ގެންގޮހެވެ. ފުލުހުންގެ ހަރަކާތް އެހިސާބަން ހުއްޓުމުން ބައެއް މީހުންގެ ފާޑުކިޔުން ފުލުހުންނަށް އަމާޒްވި އެވެ. ފާޑުކިޔާ ފަރާތްތަކުން ބުނާގޮތުގައި ފުލުހުންގެ އެ ހަރަކާތަކީ ވަކިބައެއްގެ ވަރަކޮށާލަން ހިންގި ހަރަކާތެކެވެ. އެ މީހުން ބުނާގޮތުގައި މަތީ މަޤާމްތަކުގައި ތިބި ނުފޫޒްގަދަ ސިހުރުވެރިންގެ ފޮތްތަކުގައި ފުލުހުންނަށް އަތްލާކަށް ނުކެރޭނެއެވެ. "ކިހިނެއް ތިކަން ހުއްޓުވަނީ. ބަލާބަލަ އިހަވަންދޫގައި ހުރި ސަރުކާރުގެ މުއައްސާތަކަށް. ހުރިހާތާކު ވެސް އެއޮތީ ސިހުރުގެ ފަނިއަޅާފަ!" އިހަވަންދޫ އިން ސިހުރުގެ ވަބާ ފިލުވައި ނުލެވޭނެކަމަށްބުނެ، ރިސޯޓެއްގައި މަސައްކަތްކުރަމުންދާ އިހަވަންދޫގެ ޒުވާނަކު ބުންޏެވެ.\nކޮންމެކަމަކީވެސް ގަދައަޅާ މަސައްކަތްކޮށްފިނަމަ ކުރެވިދާނެކަމަކެވެ. ހެއޮހިތުން ހިއްވަރާއިއެކު މަސައްކަތެއް ފަށައިފިނަމަ ކާމިޔާބު ނުވާންވީ ސަބަބެއްނެތެވެ.\n↵ ސިހުރު ހެދުން, ޚާއްސަ ރިޕޯޓު\nސިހުރު ހަދާ މީހުންނަށް އޮތީ މަރުގެ އަދަބު․․․ އެއަކަށް އިތުރު ވަޟައީ ގާނޫނެއް ބޭނުމެއްނުވޭ․․․\n– 12 ޖެނުއަރީ 201500\nކިތައްމެވަރަށް ބޫގަލް ހެދިއަސް އިތުރު އާލަމަކަށް ނުދެވޭނެ، ދެންކިހިނެން މިއާލަމުން ނިކުންނާނީ،\nޖެނުއަރީ މަހުގެ4ވަނަ ދުވަހު ސިހުރު ހެދުމަށް ބޭނުން ކުރާ ސާމާނާއި ލިޔެކިޔުން ގެންގުޅޭ ކަމަށް ތުހުމަތު ކުރެވިގެން، އިހަވަންދޫގައި އުޅުނު ރަށުންބޭރު މީހަކު ހައްޔަރުކުރި އެވެ. މިކަމުގެ އަސްލު ހަޤީގަތް ވަނީ އޮޅިފަ․ ތިބުނާ ފޯއްމުލަކު މީހާ އިހަވަންދޫން ބޭރުކުރީ އެއީ ސިހުރު ބާތިލު ކުރާ ރުޤުޔާ ކުރާ މީހަކަށްވާތީ․ އެމީހާ ރަށުން ބޭރުކުރުމުގަ އުޅުނީ ރަށުގައި ވަރުގަދަޔަށް ސިހުރުހަދާ އުޅޭ ޖައްބާރެއް․\n– 13 ޖެނުއަރީ 201501\nޝެއިހް ޝާފިއު އާއި މުޙައްމަދު ޢަލީ އަދި އަމީނުމެން ގުޅިގެން އިހަވަންދޫ ސިހިރުން ސަލާމަތްކޮށް، ސިހުރުގެ ކުފުރުން އިހަވަންދޫ ސާފުކޮށްދިނުމަށް މަސައްކަތް ކުރުމަށް ގޮވާލަން․\n– 13 ޖެނުއަރީ 201500\nއޮއްގަލުން ތަޅައި ރަޖަމް ކުރަންޖެހޭ ވަރުގެ ސިހުރުވެރި ކުފުރުވެރިން އިހަވަންދޫގަ އެބަތިބި․ މީންދުވަހަކު ހުކުރަށް ނޭރުމުގެ އިތުރުން މަލާއިކަތުންނާ ޖިންނީން ކޮންޓުރޯލު ކުރާކަމަށް ދައުވާ ކުރާ ކާފަރަކުވެސް ތި އިހަވަންދޫ ފަސްގަނޑުގަ މިނިވަންކަމާއެކު އުޅެމުން އެބަދޭ․ ރަށުގެ ވެރިން އަޅާނުލާ ތިބެން ނުވާވަރުގެ ކަންތައްތައް މިހުންނަނީ․ އޭނާ މަގުފުރައްދާނީ އިހަވަންދޫގެ ކިތައް ޒުވާނުންކަމެއް ބުނަންވެސް ނޭގޭ․\n– 14 ޖެނުއަރީ 201500


Misrugai Kuriah Dhiya Fahu Farithakurumugaives Salah Baiveri Nuvey - Vaguthu\nމިޞްރުގައި ކުރިއަށް ދިޔަ ފަހު ފަރިތަކުރުމުގައިވެސް ޞަލާހު ބައިވެރިނުވޭ\nމުބާރާތުގެ ކުރިން ގާހިރާގައި ކުރިއަށް ދިޔަ ފަހު ފަރިތަކުރުމުގައި ޞަލާހު އާއްމުންނާ ވާހަކަ ދައްކަނީ- ފޮޓޯ: ގެޓީ\nވޯލްޑް ކަޕަށް ތައްޔާރުވުމުގެ ގޮތުން، މިޞްރުގެ ޤައުމީ ޓީމުން ގާހިރާގައި ކުރިއަށް ގެންދިޔަ ފަހު ފަހު ފަރިތަކުރުމުގައި، އެޤައުމުގެ އެންމެ އުންމީދީ ކުޅުންތެރިޔާ މުޙައްމަދު ޞަލާހު ބައިވެރިއެއް ނުވެއެވެ. ފަރިތަކުރުންތަކުގައި ޞަލާހު ބައިވެރިވެފައިނުވަނީ، އޭނާއަށް ލިބިފައިވަނީ އަނިޔާ އަވަހަށް ރަނގަޅުވުމަށް ވަގުތު ދިނުމުގެ ގޮތުންނެވެ.\nފަރިތަކުރުންތަކުގައި ޢަމަލީ ގޮތުން ބައިވެރިނުވިކަމުގައިވިޔަސް، ފަރިތަކުރުން ކުރިއަށް ދިޔަ ސަރަޙައްދަށް އޭނާވަނީ ގޮސްފައެވެ. އަދި، އެތަނުގައި ހުރެގެން، އެސަރަޙައްދަށް އެއްވެފައި ތިބި އާއްމުންނާ މުހާތަބުކޮށް ވާހަކަ ދައްކާފައިވެސްވެއެވެ.\nއާއްމުންނާ މުހާތަބުކޮށް ޞަލާހު ބުނެފައިވަނީ މިޞްރަކީ ރަނގަޅު ޓީމެއްކަމަށާއި އެޓީމުގައި ހުރީ ރަނގަޅު ކޯޗެއްކަމަށެވެ. އަދި، އުންމީދަކީ ދެވަނަ ބުރަށް ދިޔުންކަމަށްވެސް އޭނާ ބުނެފައިވެއެވެ.\nމީގެއިތުރުން، އޭނާ ބުނެފައިވަނީ އޭނާގެ ޙާލަތު މިހާރު ރަނގަޅުވަމުން އަންނަކަމަށާއި އަދި އުއްމީދު ކުރަނީ ފުރަތަމަ މެޗުގައިވެސް އޭނާ ކުޅެވުންކަމަށެވެ. އެހެންނަމަވެސް، އެކަން އަދި އިތުރު އެހެން ކަންކަމުގެ މައްޗަށް ބަރޯސާވާކަމަށްވެސް، އެތައް ބައެއްގެ ލޯބި ލިބިފައިވާ ކުޅުންތެރިޔާ ބުނެފައިވެއެވެ.\nޞަލާހަށް އަނިޔާވެފައިވަނީ މިދިޔަ މަހު ކުޅުނު ޗެމްޕިއަންސް ލީގުގެ ފައިނަލް މެޗުގައި، ރިއާލް މެޑްރިޑާ ދެކޮޅަށް ކުޅެނިކޮށެވެ.\nޖޫން 12, 2018 13:48\nރަނގަޅު މުސްލިމަކު ބައިވެރިއެއް ނުވާނެ


Hollywood Ge Enmenhen Priyankage Nan Nubaikoh Kiyaathee Eynaa Nuruhijje - Vaguthu\nހޮލީވުޑްގެ އެންމެންހެން ޕްރިޔަންކާގެ ނަން ނުބައިކޮށް ކިޔާތީ އޭނާ ނުރުހިއްޖެ\n2 މަސް ކުރިން ( އޭޕްރީލް 21, 2021 )\nއެކްޓްރެސް ޕްރިޔަންކާ ޗޯޕްރާ އަކީ މުޅި ބޮލީވުޑްގެ ފަހުރެވެ. އޭނާ އަކީ ބޮލީވުޑުން ހޮލީވުޑަށް ދިޔަ އެންމެ ކާމިޔާބު ފަންނާނެވެ. އޭނާ އަކީ އެތައް ގޮންޖެހުމެއް ގިރާކޮށް ހޮލީވުޑްގެ ބޮޑެތި ފިލްމުތަކުން ރަނގަޅު ކާމިޔާބެއް ހޯދި ހަމައެކަނި ބަތަލާ އަކީ ވެސް ޕްރިޔަންކާއެވެ.\nމީގެ އިތުރުން އޭނާގެ ސީރީޒް ކުއެންޓިކޯ އަށް ވެސް ރަނގަޅު ތަރުހީބެއް ލިބުނެވެ. ބޮލީވުޑްގައި އޭނާ އަށް މިހާބޮޑު ތަރުހީބެއް އޮތް ނަމަވެސް ޕްރިޔަންކާ ބުނާގޮތުން އަދިވެސް ގިނަ މީހުން އޭނާގެ ނަން ކިޔާނީ ނުބައިކޮށެވެ.\nއެކްޓަރ ކަބީރު ބޭޑީ އާއި އެކު ޕްރޮމޯޝަން އަކަށް ކުރި ވީޑިއޯ ކޯލް އެއްގައި ޕްރިޔަންކާ ބުނީ މީހުން އޭނާގެ ނަން ނުބައިކޮށް ކިޔާވަރުން ބޮލަށް އުނދަގޫވާ ކަމަށެވެ.\nޕްރިޔަންކާ ޗޯޕްރާ އޭ ކިޔުމުގެ ބަދަލުގައި އޭނާ އަށް ހޮލީވުޑްގެ ފަންނާނުންނާއި މީޑިއާ މީހުން ކިޔާނީ "ޕްރިޔަންކާ ޝާޕްރާ" އޭ ކަމަށް އޭނާ ބުނެއެެވެ. އަދި އުޅެ އުޅެ ވެސް އެކަން ނުހުއްޓުވުނު ކަމަށާއި އެކަމަކާއި ހުރެ ރުންކުރުވާ ކަމަށް އޭނާ ވަނީ ބުނެފަ އެވެ.\n" އޯޕްެރާ ކިޔޭ. ޗޯޕްރާ އެއް ނުކިޔާ. އަޅެ ފަހެ މީހަކު ހައިރާނެއް ނުވާނެތަ؟ އެހާ އުނދަގޫ ނަމެއް ނޫން. ދުލަށް ފަސޭހަ ނަމެއް. އަހަރެން ހަމަ އަޖައިބުވެ. ބައެއް ފަހަރު ރުޅިވެސް އާދޭ. ބުނާނެ އެއްޗެއް ވެސް ނޭނގޭ. ހޮލީވުޑްގެ އެންމެންހެން އެބަ ކިޔާ ނުބައިކޮށް ނަން" އޭނާ ބުނެފައިވެއެވެ.\nޕްރިޔަންކާ ވަނީ ހޮލީވުޑްގައި ހުރި އިތުރު މައްސަލަތަކަށް ވެސް އަލިއަޅުވާލާފަޢެވެ. އެގޮތުން އޭޝިއާ ހިސާބުތަކުގެ މީހުންނަށް ހާއްަސަ ރޯލުތައް ފެންނަ މިންވަރު މަދުކަން އޭނާ ފާހަގަކުރެއެވެ. އަދި ގަމާރު ނުވިސްނޭ މީހުންގެ ރޯލުތަކަށް އެމީހުން ގިނައިން ކަމަކަށް ވެސް އޭނާ ބުނެއެެވެ.\nއޭޕްރީލް 21, 2021 19:14\nނަސީބެއް ކޯބުރާ ނުކިޔާކަން\nއޭޕްރީލް 21, 2021 23:23\nޕުރިޔަންކާ ޗޯޕުޅާ ރަނގަޅު ދެއްތޯ.\nއޭޕްރީލް 21, 2021 23:55\nޙޮޑުލަވާ މި ދައިތަ ފެނުނީމަ\nއޭޕްރީލް 22, 2021 11:40\nޕުރިޔަންކާ ސައިކުރާ ކިޔަންވީ\nމެއި 19, 2021 20:43\nނަސީބެއްނު ޕްރިޔަން ކާ ރޯބުޅާ ނު ކީ ކަން


އޭސީސީގެ މެމްބަރު ކަމަށް ކުރިމަތިލުމުގެ މުއްދަތު އިތުރުކޮށްފި\n16 ޖަނަވަރީ 2022 - 11:48 0\nއޭސީސީއިން އިސްތިއުފާ ދެއްވި ފަސް މެމްބަރުން: އެ ކޮމިޝަނަށް ކުރިމަތިލުމުގެ ފުރުސަތު މިމަހުގެ ނިޔަލަށް ދަންމާލައިފި -- ފޮޓޯ: އަދަދު ފައިލް\nއެންޓި ކޮރަޕްޝަން ކޮމިޝަން (އޭސީސީ) ގެ މެމްބަރުކަމަށް ކުރިމަތިލާން ހުޅުވާލި މުއްދަތު ރައީސުލްޖުމްހޫރިއްޔާގެ އޮފީހުން މިމަހުގެ ނިޔަލަށް އިތުރުކޮށްފި އެވެ.\nއޭސީސީގެ މެމްބަރުންގެ އިތުބާރު ނެތް ކަމަށް މަޖިލީހުގެ ކޮމެޓީން ނިންމައި ވަކިކުރަން ތަޅުމަށް ފޮނުވަން ނިންމި ހިސާބުން އެ ކޮމިޝަންގެ ރައީސް ހިމެނޭ ގޮތަށް ހުރިހާ މެމްބަރުން އިސްތިއުފާ ދީފައިވާއިރު، މިހާރު އެ ކޮމިޝަންގައި އެއްވެސް މެމްބަރަކު ނެތެވެ.\nއެހެންވެ ހުސްވެފައިވާ އެ މަގާމުތަކަށް ކުރުމަތިލުމުގެ ފުރުސަތު މިމަހުގެ ފަސްވަނަ ދުވަހު ހުޅުވާލި އެވެ. އެ މުއްދަތު ހަމަވަން އޮތީ މާދަމާގެ ނިޔަލަށެވެ. ނަމަވެސް ރައީސް އޮފީހުން މިއަދު ވަނީ އެ މަގާމަށް ކުރިމަތިލުމަށް ހުޅުވާލާފައިވާ މުއްދަތު މިމަހުގެ ނިޔަލަށް ދަންމާލާފައި އެވެ.\n"އެންޓި ކޮރަޕްޝަން ކޮމިޝަނުން ހުސްވެފައިވާ ފަސް މެންބަރުކަމުގެ މަގާމަށް ކުރިމަތިލުމަށް ހުޅުވާލި ފުރުސަތުގެ މުއްދަތު 31 ޖަނަވަރީ 2022 ވާ ހޯމަ ދުވަހުގެ 12:30 ގެ ނިޔަލަށް އިތުރުކުރައްވައި، އެކަން އިއުލާނު ކުރަން،" ރައީސް އޮފީހުން ގެޒެޓް ކުރި އިއުލާނުގައި ބުނެފައިވެ އެވެ.\nރައްޔިތުން މަޖިލީހުގެ ށ. ކޮމަންޑޫ ދާއިރާގެ އިންތިހާބު ބޯމަތިވެފައިވާއިރު، އޭސީސީ ހުސްކަމެއްގައި އޮތުމުން އިދިކޮޅު ޕީޕީއެމުން ދަނީ ކަންބޮޑުވުން ފާޅުކުރަމުންނެވެ.\nމީގެ އިތުރުން މަރާލި ބްލޮގަރު ޔާމީން ރަޝީދާއި، ގެއްލުވާލި ނޫސްވެރިޔާ އަހުމަދު ރިލްވާންގެ އާއިލާއިން އިސްވެ، އުފެދެއްދި އެސޯސިއޭޝަން ފޯ ޑިމޮކްރެސީ ޖަމިއްޔާއިން ވެސް ވަނީ އޭސީސީ ހުސްކަމެއްގެ ތެރޭގައި އޮތުމުން ކަންބޮޑުވުން ފާޅުކޮށްފަ އެވެ.\n"ކޮމިޝަނަށް ވަގުތީ މެމްބަރުން އައްޔަންކޮށްގެން ނަމަވެސް މެމްބަރުން އައްޔަންކުރާ އިޖްރާތު އިސްލާހުކޮށްގެން ނަމަވެސް އެ މުއައްސަސާގެ ވާޖިބުތައް މެދުކެނޑުމެއް ނެތި އަދާކުރެވެން ޖެހޭނެ. އޭސީސީ ގާނޫނީ ހުސްކަމެއްގެ ތެރޭގައި އޮތުމަކީ ދިވެހި ދައުލަތެއް އޮވެ، ސަރުކާރެއް އޮވެ، ރައްޔިތުންނަށް ވެވޭ ބޮޑު އިހުމާލެއް،" އެ ޖަމިއްޔާއިން ނެރުނު ބަޔާނެއްގައި ބުނެފައިވެ އެވެ.\nއޭސީސީގެ މެމްބަރުން ވަކިކުރުމުގެ މައްސަލަ މަޖިލިހުގެ ކޮމެޓީއަށް ފޮނުވީ 16 ޑިސެމްބަރު 2022 ގައި އޮތް މަޖިލިހުގެ ދައުރުން ބޭރު ޖަލްސާއެއްގައި އެ މައްސަލަ ފާސްކުރުމުންނެވެ. އެ މައްސަލަ މަޖިލިހަށް ހުށަހެޅީ އޮޑިޓަރ ޖެނެރަލްގެ އޮފީހުން އޭސީސީގެ މެމްބަރުންގެ ޕަރފޯމަންސް އޮޑިޓް ކުރުމަށްފަހު އެ މެމްބަރުން އެކަށީގެންވާ ގޮތަށް މަސައްކަތް ނުކުރައްވާކަމަށް ބުނާ ރިޕޯޓެއް އާންމުކުރުމާއެކުގައެވެ.\nއެގޮތުން އެންމެ ފުރަތަމަ މެމްބަރު މިދިޔަ މަހުގެ2ވަނަ ދުވަހު އިސްތިއުފާ ދެއްވާފައިވާއިރު، އިތުރު މެމްބަރެއް އެމަހުގެ 15 ވަނަ ދުވަހު އިސްތިއުފާ ދެއްވި އެވެ. އެ ކޮމިޝަންގެ ރައީސް ހިމެނޭޙެން ބާކީ ތިބި ތިން މެމްބަރުން އިސްތިއުފާ ދިނީ އެބޭފުޅުން ވަކިކުރަން އުޅެނިކޮށް، މިދިޔަ މަހުގެ 27 ވަނަ ދުވަހު އެވެ.\nއޭސީސީއަށް ހުށަހެޅޭ މައްސަލަތަކަށް އިސްކަންދޭނެ އުސޫލެއް\nމުލިއާގެއާ ގުޅޭ މައްސަލައެއްގައި ފައިސާ ހޯދަން އަންގައިފި\n29 days 0\n1.5 މިލިއަން ރުފިޔާ އަނބުރާ ހޯދަން އޭސީސީން އަންގައިފި


SunOnline: #VAAHAKA: Nuvaanan thafaatheh... episode: 15\nމުތައްހަރު އިބްރާހީމް (މުތާ) 04 Dec 2019, 08:31\nބަރްކާގެ ހަޅޭކުގެ އަޑަށް މަލްސާ ދިޔައީ ސިއްސައިގެންނެވެ. މުޅި މީހާ ފިނިވެގެން ދިޔަ އިރު މޫނުމަތިން ފެންނަނީ ހާސްކަމާއި ބިރުވެރިކަމެވެ. ލިބިފައިވި ނުތަނަވަސްކަމުގެ ސަބަބުން އަތުގައި މަޑު ތުރުތުރުލުމެއް ވެސް އުފެދިފައި ވިއެވެ. ހޫނު ކޮފީ އަތަށް ބަންޑުންވުމުގެ ސަބަބުން އަތުގައި އުފެދިފައިވި ދިލައިގެ އުދާސްކަމާއި ހޫނުކަން އެވަގުތު ކޮޅުގައި އޭނައަށް އިހުސާސް ނުކުރެވޭ ކަހަލައެވެ. އެއަށްވުރެން ބޮޑަށް ބަރްކާގެ ރުޅިވެރިކަމާއި އެދެލޮލުން ފާޅުވަމުން ދިޔަ ނަފުރަތުގެ ސަބަބުން މީހާ ވަނީ ބިރުގަނެފައެވެ. އެއީ އޭނަގެ ފަހު ދުވަސް ހެން ވެސް ހީވާ ފަހަރު މަދެއް ނޫނެވެ.\n''މަޢާފް...'' އަރުތެރެ ބެދިފައިވާ ހާލު އުނދަގުލާއެކު މަލްސާ ވާހަކަ ދައްކަން މަސައްކަތްކުރިއެވެ. އޭރު މާހައުލުގައި އުފެދިފައިވި ނުތަނަވަސްކަމުން އިތުރު ހާސްކަމެއް ލިބި އޭނަގެ ދެލޯ ފެންކަޅިވާން ކައިރި ވެއްޖެއެވެ.\nމަލްސާއަށް އައިސްފައިވި ބަދަލުތައް ފާހަގަ ކުރެވުނު އަޝްކާންގެ ހިތަށް އުނދަގޫ ވިއެވެ. އެމަންޒަރު ބަލަން އޭނައަށް ކެތެއް ނުކުރެވުނެވެ. ސިކުނޑީގެ ކަނަކުން މަލްސާއަށް އެހީވެ ދިނުމަށް އެދި ގޮވާލިއެވެ. އެމައުސޫމް ދެލޮލުގައިވި ބިރުވެރިކަމަށް ނިމުމެއް ގެނެސް ދިނުމަށް ވެސް ގޮވާލިއެވެ. އެހެނަސް، އޭނަ ކުރިއަށް އަޅާލަން އުޅުނު ފިޔަވަޅު ހުއްޓުމެއް އައީ އޭނަގެ މަންމަގެ އަޑަށެވެ. ބަނދެވެމުން ދިޔަ ޖަޒުބާތުގެ އިހުސާސްތަކުގެ ތެރެއިން ހޭލެވި އަޝްކާންއަށް އޭނަގެ ދެލޯ ހުޅުވާލެވުނީ ދެނެވެ.\n''ކަލޭ މަޢާފަށް އެދުމުން ވިކަމެއް ބަދަލު ކުރެވޭނެތަ؟...'' ބަރްކާގެ ރުޅި އިތުރަށް ގަދަވުން ނޫންކަމެއް ނުވިއެވެ. އެއްވެސް ހައިސިއްޔަތެއް ނެތް މީހަކު އޭނަގެ އަގު ބޮޑު ހެދުން ހަރާބުކޮށްލުމުން އެކަން ހަޖަމުކުރުން ބަރްކާއަށް ވީ ދަތިއުނދަގޫ ކަމަކަށެވެ. އަބަދުވެސް ބަރްކާ ޤަބޫލުކުރަމުން އަންނަ ވިހަ ވިސްނުމަކީ، އެމީހުންނާ އެއްހަމައެއްގައި ފައިތިލަ ސާބިތު ނުކުރެވޭ މީހުންނަކީ އިއްޒަތާއި ޤަދަރު ލިބެން ޖެހޭ ބައެއް ނޫން ކަމުގައެވެ. އެފަދަ މީހުން ތިބެން ޖެހޭނީ އޭނަގެ ފައިތިލަ ދަށުގައި ކަމަށެވެ. އެމީހުންނަށް ގުލާނުކުރުމާއިގެންނެވެ. ބަރްކާގެ ވިސްނުން ފަސާދަވެފައި ވަނީ ބޮޑާކަމާއި ކިބުރުވެރިކަމުންނެވެ. އޭނަގެ މިޒާޖުން އެކަމަށް އަބަދުމެ ހެކި ދެއެވެ.\n''މަންމާ، އެއީ އެވަރުގެ ކަމެއް ނޫނެއްނު...'' ދެފަރާތަށް ބޯހޫރާލަމުން އަޝްކާން މަޑުމައިތިރި ރާގެއްގައި ބުނެލިއެވެ. އަޝްކާން ބޭނުންވީ އޭނަގެ މަންމައަށް ވިސްނައިދޭށެވެ. އެހެންނޫނަސް ހިމޭނުން ހުންނަން އޭނަގެ ޒަމީރު ދެކޮޅު ހެދިއެވެ. މަންމަގެ ރުޅިވެރިކަމުގެ ހޫނުން މަލްސާ ސަލާމަތްކުރަން ބޭނުންވީތީއެވެ.\nމަލްސާއަށް ބަލާލެވުނީ އަޝްކާން އަށެވެ. އެވަގުތު އަޝްކާންގެ ނަޒަރު ވެސް ހުއްޓިފައިވަނީ މަލްސާ އަށެވެ. އެދެލޮލުން އޭނައަށް އޯގާތެރިކަން ފެނުނުހެން މަލްސާއަށް އިހުސާސްކުރެވުނެވެ. އޭގެ ސަބަބުން މީހާއަށް ލިބިފައިވި އުދާސްކަން ކުޑަވެގެން ދިޔަ ހެން ވެސް ހީވި އެވެ.\nއަޝްކާންގެ ޖުމްލައިން ބަރްކާއަށް ހައިރާންކަން ލިބުނެވެ. ނުރުހުމާއެކު ބަރްކާއަށް ބަލާލެވުނީ އޭނަގެ ފިރިހެން ދަރިފުޅަށެވެ. އަޝްކާންގެ ވިސްނުން އޭނައަށް އެއްގޮތަކަށް ވެސް ކަމަކު ނުދިޔައެވެ.\n''މަލްސާ، ޔޫ ކޭން ގޯ...'' މަލްސާއަށް ބަލާލަމުން އަޝްކާން ބުނެލިއެވެ. އަޝްކާންގެ ޖުމްލައާ އެކު މަލްސާ އަވަސްވެގަތީ އެތަނުން ދިއުމަށެވެ. އޭނަ އެތަނުގައި ހުރުމުން މަސްލަހަތު އިތުރަށް ގޯސްވުން ނޫންކަމެއް ނުވާނެތީއެވެ. ދިއުމުގެ ކުރިން ވެސް ބަރްކާގެ ގާތުގައި މަލްސާ މަޢާފަށް އެދުނެވެ. އެހިނދު މަލްސާއާ ދިމާއަށް ކަޅި އަޅާލަމުން ބަރްކާ ހަށަން ބަނދެލިއެވެ.\nކެބިންއިން ނިކުންނަން ދިޔަ މަލްސާއަށް ހިތާހިތުން އަޝްކާންއަށް ޝުކުރު އަދާކުރެވުނެވެ. ބަރްކާގެ ރުޅިވެރިކަމާއި ކަނޑީގެ މިޔަ ފަދަ ތޫނު ދުލުން އޭނަ ދިފާޢުކޮށްދިނީތީ އެހިތުގައި އަޝްކާންއަށް ދެވިފައިވި ހާއްސަ މަޤާމާއި، ޤަދަރު އުފުލިގެން ދިޔަ އެވެ.\n''އަޝްކާން!...'' މަލްސާ ނިކުމެގެން ދިއުމާއެކު ލަފުޒުތަކަށް ބާރުލަމުން ބަރްކާ ގޮވާލިއެވެ. މަލްސާއަށް އަމާޒު ނުކުރެވުނު ރުޅިވެރިކަމުގެ ހޫނުގެ އަމާޒުފަށްގަނޑަށް އެންމެފަހުން ވެގެން ދިޔައީ އަޝްކާން އެވެ. އެހާ ފަސޭހައިން މަލްސާއަށް ދިއުމުގެ ފުރުސަތު ދިނުމުން ބަރްކާ ހުރީ ނުހަނު ރުޅި ގަދަވެފައެވެ. ކުރެވުނު ކަންތަކުގެ ބޮޑުކަން އެ ފަޤީރު އަންހެން ކުއްޖާ ގަނޑަށް އިހުސާސް ނުކުރެވޭނެތީއެވެ. އޭނަ ދެކެ ބިރުގަނެ ޤަދަރުކުރަން ނޭގޭނެތީއެވެ. އެކަމާ ހުރެ އަޝްކާންއާ ދިމާއަށް އޭނަ އަޑުލާން ފެށިއެވެ.\n''މަންމާ، އެއީ އެވަރުގެ ކަމެއް ނޫނެއްނު، ހެދުން ދޮވެލުމުން ކޮފީގެ އަސަރު ގޮސްފާނެ... އެހެން ނޫނަސް މިޒަމާނުގައި އެކަހަލަ ކަންކަމަކަށް މީހުން ސަމާލުކަމެއް ވެސް ނުދޭ... އިހު ޒަމާނުގައި އެހާ ބޮޑަށް ލައި އުޅޭ ހެދުމާއި ދިރިއުޅުމުގެ ވައްޓަފާޅިއަށް ސަމާލުކަން ދީ އުޅުނީ، މިހާރު ޒަމާނާއެކު ހުރިހާ ކަމެއް ބަދަލުވެއްޖެ...'' އަޝްކާން އޭނަގެ މަންމައަށް ބަލާލިއެވެ.\n''ކީކޭތަ އަޝްކާން ތިކިޔަނީ؟، އަހަންނަށް ވެސް އެނގޭ ހެދުން ދޮވެލުމުން ލައްގަނޑު ފިލައިގެން ދާނެކަން، އެކަމަކު އޭނައަށް ކުރެވުނީ ކިހާ ބޮޑު ކަމެއްކަން އެނގެން ޖެހޭނެ ދޯ، އޭނަ ހެން މާލޭގެ މިހުންނަ ކަންމަތީ ފިހާރަތަކުން ގަނެގެން ލައި އުޅޭ ކަހަލަ ހެދުމެއް ނޫނޭ މިއީ، ދިސް އިސް ބްރޭންޑެޑް!، އެތައް ހާސް ޑޮލަރެއްގެ ހެދުމަކަށް ކޮފީ އަޅާލާފަ އޭނަ އެދިޔައީ...'' ބަރްކާ ރުންކުރު ވިއެވެ.\nއަޝްކާންއަށް ފިނި ނޭވާއެއް ދޫކޮށްލެވުނެވެ. އޭނަގެ މަންމައަށް ވިސްނައިދިނުމަކީ ފޫނެއްފަޔަށް ފެންފުރުން ކަހަލަ ކަމެކެވެ. ބައްޕަވެސް މަންމަގެ ވިސްނުން ބަދަލުކުރަން އެތައް ނަސޭހަތެއް ދޭނެއެވެ. ނަމަވެސް އެހުރިހާ ނަސޭހަތެއް ބޮލާލާއިޖެހުމަށްފަހު މަންމަ އަބަދުމެ އިސްކުރަނީ މަންމަގެ ގޮތެވެ. އެއީ ދުވަހަކު ބަދަލު ވާނެކަމެއް ނޫނެވެ.\n''އިފް ޝީ ވިޝް ޓު ކޮންޓިނިއު ޓު ވޯކް ހިޔާރ، ޝީ ނީޑްސް ޓު ލާރން ސަމް މެނާރސް!...'' ތުން އަނބުރާލަމުން ބަރްކާ ބުނެލިއެވެ.\nފާޚަނާއަށް ވަދެވުމާއެކު މަލްސާއަށް އޭނަގެ ލޮލުން އޮހޮރެން ކައިރިވެފައިވި ކަރުނަތައް ފޮހެލެވުނެވެ. އެވަގުތު މަޑު އާހެއްގެ އަޑު ދުލުން ބޭރުވެގެން ދިޔައީ އަތުގައި އުފެދިފައިވި ވޭނާއި ދިލައިގެ އިހުސާސް ކުރެވެން ފެށުމާއެކުގައެވެ. އަވަސްއަވަހަށް މޫނު ދޮންނަ ތަށިގަނޑާ ކައިރިވެލަމުން އިސްކުރަށް ދޫކޮށްލެވުނެވެ. ފިނި ފެނުގެ އިހުސާސް ކުރެވެން ފެށުމާއެކު ކޮންމެވެސް ވަރެއްގެ ލުޔެއް ލިބުނެވެ. އެގޮތުގެ މަތީން އިރުކޮޅެއް ފާއިތުވެގެން ދިޔަ ފަހުން އަނެއްކާ ވެސް ސިކުނޑީގައި ތަކުރާރުވެގެން ދިޔައީ މީގެ އިރުކޮޅެއް ކުރިން ހިނގާ ދިޔަ ހާދިސާއެވެ. އެއާއެކު ވަޒީފާގައި ދެމިހުރެދާނެ ކަމުގެ ބިރުވެރިކަން ވެސް މަލްސާގެ ހިތުގައި ތަކުރާރު ވިއެވެ. އޭނައަށް އެވަގުތު ކޮޅުގައި ސިފަކުރެވެމުން ދިޔައީ ފިލްމުތަކާއި ޑްރާމާތަކުން ފެންނަ ކަހަލަ މަންޒަރުތަކެވެ. ފަޤީރު އަދި މެދު ފަންތީގެ މީހެއްގެ އަތުން މަހުޖަނަކަށް ކުޑަ މީސް އުނދަގުލެއްވުމުން ކަންތައް ވެދާ ގޮތް ލޯކުރިމަތިން ސިފަވާން ފެށިއެވެ. އޭނައަށް ވެސް ކުރިމަތިވެފައިވަނީ އެފަދަ ހާލަތެކެވެ. ނަމަވެސް އެހާލަތުގައި ކުޑަ ތަފާތުކަމެއް ވިއެވެ. އަޝްކާން އެވެ. ޔަޤީނުން ވެސް އަޝްކާންގެ ލޮލުން މިއަދު އޭނައަށްޓަކައި ތަފާތު ވިދުވަރެއް ފެނުނުކަން ގައިމެވެ. އެކަމުން ހެކިދިނީ އޭނައާއި މެދު ކަންބޮޑުވެފައިވާ ކަމެވެ. އެކަމާ މެދު ވިސްނުމާއެކު ހިތުގައި ވިކަމުން އައި ބިރުވެރިކަމާއި އުދާސްކަމުގެ ޚިޔާލުތައް ހުވަފެނީ ޖަޒުބާތުތަކުގެ ތެރެއަށް ފަނޑުވެގެން ދިޔައެވެ. އަދި ތުންފަތުގައި ލުއި ހިނިތުންވުމެއް ވެސް ދުވެލިއެވެ.\nފާޚަނާއިން ނިކުމެގެން އޭނަގެ މޭޒާއި ދިމާއަށް އައި މަލްސާއަށް ހުއްޓެވުނީ މޭޒު ކައިރީ ކޮޅަށް ހުރި އަޝްކާން ފެނުމުންނެވެ. އަތުގައި އޮތް ފޯނާ ކުޅެން ހުރި ކަމުގައި ވީ ނަމަވެސް މީހެއްގެ އިންތިޒާރުގައި ހުރިކަން ހާމަވެއެވެ. އެއާއެކު މަލްސާގެ ފިޔަވަޅުތަކަށް ހުއްޓުމެއް އަތުވެއްޖެއެވެ. އެވަގުތަކީ މަލްސާގެ ފިޔަވަޅުތަކުގެ ހިލަން ވެގެން އަޝްކާން މަލްސާއަށް ބަލާލި ވަގުތު ވެސް މެއެވެ.\nމަލްސާގެ މެޔަށް ފިނިވެގެން ދިޔައެވެ. އަޝްކާންގެ ތޫނުފިލި ދެލޮލުން އޭނައަށް މުޅިން ތަފާތުކަމެއް ފާހަގަ ކުރެވެން ފެށުނެވެ. އޭގެ މާނަ ނަގަންވީ ގޮތަކާ މެދުގައި ސުވާލު އުފެދިފައި ވަނިކޮށް އަޝްކާން ވާހަކަ ދައްކަން ފެށިއެވެ.\n''އަތް މިހާރު ކިހިނެއްތަ؟...'' ކަންބޮޑުވުން އެކުލެވިފައިވާ ރާގަކަށް އަޝްކާން ސުވާލުކޮށްލިއެވެ. މަލްސާއަށް ހުރި ފިޔަވަޅު މަތީ ހުރެވުނީ އެވެ. ކުއްލިޔަކަށް އަޝްކާންގެ ފަރާތުން ފެންނަން ފެށި ބަދަލުތައް ޤަބޫލުކުރަން އުނދަގޫވެފައިވާ ހާލުގައެވެ. އެވަގުތު އޭނަގެ ދުލުން ބަސް ހުއްޓިފައި ވިއެވެ. ރައްދުގައި ޖަވާބު ނުދެވުނީ އެހެންވެއެވެ.\n''އައި ހޭވް ސަމް ކްރީމް ފޯރ އިޓް...'' އަޝްކާން ބުނެލިއެވެ. އަދި މަލްސާ ގާތު އެދުނީ އެތާ ހުރި ސޯފާގައި އިށީނުމަށެވެ. އެއަށްފަހު އަޝްކާން ގޮސް ވަނީ އޭނަގެ ކެބިން އަށެވެ. އޭގެ އިރުކޮޅެއް ފަހުން ނިކުމެގެން އައި އިރު އޭނަގެ އަތުގައި ފަސްޓް-އެއިޑް ފޮއްޓެއް އޮތެވެ. އޭރު މަލްސާގެ ނަޒަރު ތިންވަނަ މީހަކު ހޯދަމުން ދިޔަ އެވެ. ސޯފާގައި އައިސް އިށީން އަޝްކާންއަށް އެކަން ފާހަގަ ކުރެވުނެވެ.\n''ޑޯންޓް ވޮރީ، ޝީ ލެފްޓް އޯލްރެޑީ...'' ލުއި ހިނިތުންވުމަކާއެކު އަޝްކާން ބުނެލިއެވެ. އެޖުމްލައިގެ ސަބަބުން މަލްސާގެ ހިތަށް ހަމަޖެހުމެއް ލިބުނެވެ. ނަމަވެސް މީހާ ފިނިވެފައިވީ އަޝްކާންއާއި އޭނައާ ދެމެދުގައިވި ދާއިރާގެ ހަނިކަމުގެ ސަބަބުންނެވެ. ނޭފަތުގައި ޖެހުނު ލުއިލުއި ފިރިހެންވަންތަ ސެންޓުގެ ވަހުން ވެސް މީހާގެ ހިއްސުތަކާއި ކުޅެލައެވެ. ހަމައެއާއެކު އެހާ ގާތުން އަޝްކާންގެ ސޫރަ ފެނުމުން ހިތުގެ ވިންދުގެ މައްޗަށް ބާރުފޯރުވުން މަލްސާއަށް ވެފައިވީ އުނދަގޫ ކަމަކަށެވެ.\nފަސްޓް-އެއިޑް ފޮށި ހުޅުވާލަމުން މަލްސާއަށް އަޝްކާން ބަލާލިއެވެ. އަދި އިރުކޮޅެއްގެ ހިމޭންކަމަކަށް ފަހު ވާހަކަދެއްކިއެވެ. އޭރު ދެޒުވާނުންގެ ހިތުގެ ހިނގުން ވެސް އަވަސްވެފައި ވިއެވެ. ދެހިތުގައި ވެސް ހިނގަމުން ދިޔައީ އެއް ޖަޒުބާތެކެވެ. އެއް އިހުސާސެކެވެ.\n''މޭ އައި؟...'' މަލްސާއަށް ބަލާލަމުން އަޝްކާން ބުނެލިއެވެ. އަޝްކާންގެ ބޭނުން އެނގުނު މަލްސާ ފަސްޖެހުމާއެކުގައި ވިޔަސް އޭނަގެ އަތްތިލަ ދިއްކޮށްލިއެވެ. އޭރު އޭނަގެ ހިތް ހީވަނީ މޭކަށިގަނޑު ފަޅާލާފައި ނިކުމެގެން ހިނގައިދާނެ ހެންނެވެ. އަޝްކާންގެ އަތުގެ ބީހުން އިހުސާސްކުރެވުނު ހިނދު މަލްސާއަށް ނޭވާ ހިފަފަހައްޓާލެވުނެވެ. ހަށިގަނޑުގެ ލޯލިތައް ކޮޅަށް ޖެހިގެން ދިޔައީ ނާރުތަކުގައި ދުވެލި ކަރަންޓުގެ ރާޅުބާނީތަކުންނެވެ. އެހިތްގައިމު ވަގުތުގެ ތެރެއަށް މަލްސާއަށް ގެއްލިފައި އިދެވުނެވެ. އަޝްކާންގެ ބެލުންތަކުން ވެސް މަލްސާއަށް ކަމެއް އަންގައިދެމުން ދިޔައެވެ. އެދެލޮލުގައިވި ކަންބޮޑުވުންތަކެވެ. އޭނައަށް ދެމުން ދިޔަ ސަމާލުކަމެވެ.\n''މަންމަ އޭރު ދެއްކި ވާހަކަތަކާ މެދު މާ ބޮޑަށް ވިސްނަން ނަހަދާތި... ވެލް، ޝީ މޭއި ބީ ބްލޭޓެންޓް ސަމް ޓައިމްސް، ބަޓް ޝީ އިސް ވެރީ ކައިންޑް އެންޑް ކެއަރިންގް ވަންސް ޔޫ ގެޓް ޓު ނޯ ހާރ...'' މަލްސާގެ އަތުގެ ޒަހަމްތަކުގައި ބޭސް އަޅައިދެމުން އަޝްކާން ބުނެލިއެވެ. އޭނަ މަސައްކަތްކުރީ މަންމަގެ ޖުމްލަތަކުން މަލްސާއަށް ލިބިފައިވި ނުތަނަވަސްކަމަށް ނިމުމެއް ގެނެސްދޭށެވެ.\n''އައިމް ސޮރީ ފޯރ ވަޓް ހެޕެންޑް އާރލިއާރ...'' ފިނިވެފައިވި އަޑަކުން މަލްސާ ވާހަކަދެއްކިއެވެ.\n''އޭޒް ލޯންގް އޭޒް ވީ ލާރން ފްރޮމް އަވާ މިސްޓޭކްސް އެވްރީތިންގް ވިލް ބީ ފައިން'' އަޝްކާން ހިނިތުންވެލިއެވެ. އަދި ވެދިޔަ ކަންތަކާ މެދު ނުވިސްނުމަށް ބުނެލިއެވެ.\n''އޯލް ޑަން!...'' ބޭސް އަޅައިދީ ނިމުމާއެކު އަޝްކާން ބުނެލިއެވެ. އެއާއެކު މަލްސާގެ ތުންފަތުގައިވި ހިނިތުންވުން ފަނޑުވެގެން ދިޔައެވެ. އެވަގުތު ކޮޅު އިތުރަށް ދިގުލައިގެން ދާން އޭނަގެ ޒަމީރަށް އެދެވުނެވެ. އެފަދަ ދެވަނަ ފުރުސަތެއް ނުލިބިދާނެތީއެވެ. ނަމަވެސް ހިތްހަމަޖައްސާލުން ނޫން އިތުރު ގޮތެއް ނެތުމުން މަލްސާ ފުންނޭވާއެއް ދޫކޮށްލިއެވެ.\nފަސްޓް-އެއިޑް ފޮށި ހިފައިގެން ގޮސް ކެބިންއަށް ވަން އަޝްކާން ކުޑަ ދޮރުގެ ބްލައިންޑްތައް އަތުގެ އިނގިލިތަކުން ދުރުކޮށްލަމުން ބޭރަށް ނަޒަރު ހިންގާލިއެވެ. ޚިޔާލަކަށް ގެއްލިފައި އިން މަލްސާ ފެނި އަޝްކާންއަށް ހިނިތުންވެވުނެވެ. ގޮތް ނޭގޭ އިހުސާސްތަކެއްގެ ތެރޭގައި އޭނަ ބަނދެވިގެން ދިޔައީ ދެނެވެ. ހިތުގައި ވިންދު ޖަހަން ފެށި އައު އިހުސާސްތަކުގެ ހިލަން ވެސް ވިއެވެ.\nބޭސްފިހާރައިން ގެއަށް އައި ދިމްނާ ހަލުވި ފިޔަވަޅުތަކެއްގައި ގޮސް އޭނަގެ ކޮޓަރިއަށް ވަނެވެ. އެއަށްފަހު އަތުގައި އޮތް ކޮތަޅުގެ ތެރެއިން ޕްރެގްނެންސީ ކިޓް ހިފައިގެން މިސްރާބުޖެހީ ފާޚަނާއާއި ދިމާއަށެވެ.\nކެތްތެރިކަމާއެކު ނަތީޖާ ލިބޭނެ އިރެއްގެ އިންތިޒާރުގައި ފާޚަނާ ތެރޭގައި ކުރުކާލި ކަނޑަމުން ދިޔަ އެވެ. އޭރު ވެސް އޭނަ ނަޒަރު އިރުއިރުކޮޅާ މޫނު ދޮންނަ ތަށިގަނޑު މަތީ އޮތް ކިޓަށް ދަތުރުކުރެއެވެ. އޭގެ ނަތީޖާ ނިކުމެދާނެ ގޮތަކާ މެދު ދިމްނާ ވަނީ ބިރުވެރިކަމެއްގެ ތެރޭގައެވެ. މީހާއަށް ލިބިފައިވި ހާސްކަން އޭނަގެ މޫނުމަތިން ފެންނަމުން ދިޔަ އެވެ. ދަލުގެ އަސަރު ވެސް އޭނަގެ ނިތުގައި ވިއެވެ.\nގަޑި ހަމަވުމާއެކު ދިމްނާ ދެލޯ މަރާލަމުން ކިޓް ނެގިއެވެ. އަދި ފުންނޭވާއެއް ދޫކޮށްލަމުން ލަސްލަހުން ދެލޯ ހުޅުވާލިއެވެ. ކިތަންމެ ހިތި ކަމުގައި ވިޔަސް އޭނަ ޖެހޭނީ ހަޤީޤަތާ ކުރިމަތިލާށެވެ. ހަޤީޤަތަށް ފިލަން އޭނައަށް ދެވޭކަށް ވެސް ނެތެވެ. އުސައިދުގެ މުށު ތެރޭގައި އޭނަ ހައްޔަރުކުރަން ރޭވުންތެރިކަމާއެކު އަތުރާފައިވި ދަންތުރައިގައި އޭނަ ހައްޔަރުވެފައިވިކަން ޔަޤީން ކުރެވުނު ވަގުތު ދިމްނާގެ ދެލޮލުން ކަރުނަ ހިލިގެން ދިޔަ އެވެ. މަޑު ތުރުތުރުލުމެއް އުފެދިގެން ދިޔަ އަތުގެ ތެރޭން ކިޓް ދޫވެގެން ގޮސް ޓައިލްސްތަކުގެ މައްޗަށް ވެއްޓުނެވެ. ދެލޯ ފުރިބާރުވެގެން އައި ކަރުނައިގެ ސަބަބުން ދިމްނާއަށް ރޮވިއްޖެއެވެ. ބަނޑުގައި އަތްޖައްސާލެވުނު ހިނދު މުޅި މީހާ ވަނީ ގިލަންވެރިކަމެއްގެ ތެރޭގައެވެ.\nއަލަތު ދަރިފުޅަށް ބަލިވެ އިނުމުން ކޮންމެ މައެއްގެ ފަރާތުން ވެސް ފެންނާނީ އުފާވެރިކަމެވެ. ޢާއިލާއެއް ބިނާ ކުރަން ދެކެމުން އަންނަ ހުވަފެންތަކުގައި ހަޤީޤީ ކުލަ ޖެހިގެން ދާނެތީއެވެ. ނަމަވެސް އޭނަގެ ދިރިއުޅުން ގޮސްފައި އޮތް ހާލަތުގެ ސަބަބުން އުފާވެރިކަމެއް ދިމްނާއަކަށް އިހުސާސެއް ނުކުރެވުނެވެ. އޭނަގެ ހިތުގައި ވަނީ ބިރުވެރި ކަމެވެ. ހިތްދަތި ކަމެވެ. އުސައިދުގެ ފަރާތުން ސަލާމަތް ނުވެވިދާނެކަމުގެ ނުތަނަވަސް ކަމެވެ.\nލޮލުން ފޭދެމުން ދިޔަ ކަރުނަތައް ފޮހެލަމުން ދިމްނާ ފުންނޭވާއެއް ދޫކޮށްލިއެވެ. އިތުރަށް އެކަން ޔަޤީންކުރަން އޭނަ ބޭނުން ވިއެވެ. ޑޮކްޓަރަށް ދައްކަން ދާން އޭނަ ގަސްދުކުރީ އެހެންވެއެވެ. އެއްވެސް ކަމެއް ނިންމޭނީ އޭރުންނެވެ.\n''ހޭއި ބޭބް، ކިހިނެއް ވެފަތަ ތިހުންނަނީ؟...'' ސިލްކް ފޮތީގެ ކުޑަކުޑަ ނައިޓީއެއްގައި ހުރި ތާރާ އޭނަގެ އެޕާރޓްމެންޓްގެ ތަނަވަސް ބެލްކަންޏަށް ނިކުތެވެ. އޭރު ހަމައެކަނި ބޮކްސާ ކޮޅުގައި ހުރި އުސައިދު ރެއިލިންގްގައި އަތް އަޅުވާލައިގެން ސިނގިރޭޓް ބޮމުން ދިޔަ އެވެ. ތާރާގެ އަޑަށް ފަސްއެނބުރި ބަލާލި އުސައިދު، ސިނގިރޭޓުގެ ދުންގަނޑު ފަޒާގެ ތެރެއަށް ދޫކޮށްލިއެވެ.\n''މިހާރު ހާދަ މޫޑީ ވެފައޭ ތިހުންނަނީ، ވަޓްސް ރޯންގް؟... ތިހާ ވަރަށް ވިސްނަން ހަދާނެ ކަމެއް ނެތޭ، ކަމް ޓު ބެޑް ވިތް މީ!...'' ފަރި ހިނގުމެއްގައި އައި ތާރާ ލައްވެގަތީ އުސައިދުގެ މޭގައެވެ. އަދި އުސައިދުގެ ކަނދުރާގައި ދެއަތް އަޅުވާލަމުން ބޮސް ދިނެވެ.\nތާރާގެ ބީހުންތަކުން ހިއްސުތައް ހޭލައިގަތުމާއެކު އަތުގައި އޮތް ސިނގިރޭޓު ބެލްކަނިން މަގަށް ހޫރާލަމުން، މަސްތުކަމާއެކު ތާރާގެ ކޯތާފަތުގައި އުސައިދު ފިރުމާލިއެވެ. ޖިސްމުގެ ހޫނުކަމުގެ ތެރެއަށް ގެނބިގެން ދިޔަ ތާރާ އިތުރަށް އުސައިދުއާއި ގާތް ވެލިއެވެ. ހިމަހޯލި އިނިގިލަތުން އުސައިދުގެ މޭގައި ފިރުމާލިއެވެ.\n''އައި ލަވް ޔޫ...'' އުސައިދުގެ ތުންފަތުގައި ސަމާސާކުރަމުން ތާރާ ބުނެލިއެވެ. އެވަގުތު އުސައިދު އަވަސްވެގަތީ ތާރާގެ ދައުވަތަށް އިޖާބަ ދިނުމަށެވެ. މަސްތުކަމާއި ލައްޒަތުގެ ދުނިޔެއަށް ފީނައި ގަތުމަށެވެ.\nޖެހިގެން އައި ދުވަހު ދިމްނާ ޑޮކްޓަރަށް ދައްކަން ދިޔަ އެވެ. ޑޮކްޓަރު ކުރި ސުވާލުތަކާއި ހަދަން ދިން ޓެސްޓްތަކުން ދިމްނާގެ ހިތަށް އިތުރު އުދާސްކަމެއް ލިބުން ނޫން ގޮތެއް ނުވިއެވެ. ޓެސްޓް ހަދާ ނިންމާލަމުން ލެބޯޓްރީން ނިކުމެގެން ދަނިކޮށް ހުއްޓެވުނީ އޭނައަށް މީހަކު ގޮވާލި ހެން ހީވެގެންނެވެ. ފަސްއެނބުރި ބަލާލުމާއެކު ފެނުނީ ކައްޔިސް އެވެ. އަވަސްއަވަހަށް އަތުގައި އޮތް ލިޔެކިޔުންތައް އަތްދަބަހުގެ ތެރެއަށް ލިއެވެ. އަދި ނުތަނަވަސްކަން އެކުލެވިގެންވި ހިނިތުންވުމެއް ކައްޔިސްއަށް ދިނެވެ.\nފަރުވާތެރިކަމާއެކު ބަލަން ހުރި ކައްޔިސްއަށް ދިމްނާ ކަމެއް ފޮރުވަން އުޅޭ ކަމުގެ ހިލަން ވިއެވެ.\n''ކުޑަކޮށް ހުން ވައްތަރުވެގެން އުޅޭތީ ޑޮކްޓަރަށް ދައްކާލަން އައީ، އިރާދަކުރެއްވިއްޔާ ހުރިހާ ކަމެއް ވެސް ރަގަޅޯ ބުނީ، އާދައިގެ ރޯގާއެކޯ...'' ކައްޔިސްގެ މޫނުމަތިން ފެންނަމުން ދިޔަ ސުވާލުތައް ފާހަގަ ކުރެވުނު ދިންމާ އަވަސްއަވަހަށް ޖަވާބެއް ދިނެވެ. އެއްވެސް މީހަކާއި ހަޤީޤަތް ހިއްސާކުރަން އޭނަ އަދި ތައްޔާރެއް ނޫނެވެ. އެޚަބަރު ނަގައިގަންނާނެ ގޮތެއް ވެސް އަދި އޭނައަކަށް ނޭގެއެވެ. އެކަމާ މެދު އެކަނި ވިސްނާލަން އޭނަ ބޭނުމެވެ. ނަސުފު ތައްޔާރު ކޮށްލުމަށެވެ.\n''އެހެންތަ؟...'' ދިމްނާގެ އަމަލުތަކުން ކައްޔިސްގެ ހިތުގައި ޝައްކު އުފެދުނެވެ. ކަންކަން އޮޅުން ފިލުވަން ބޭނުން ވިޔަސް އެވަގުތަށް އިތުރު ސުވާލެއް ކުރަން އޭނަ ބޭނުމެއް ނުވިއެވެ.\n''އަހަންނާއެކު ކޮފީއަކަށް ދާނަންތަ؟...'' ދިމްނާ ގާތަށް ހުއްޓިލަމުން ކައްޔިސް އެދުނެވެ. އެއާއެކު ކައްޔިސްއަށް ދިމްނާ ބަލާލިއެވެ.\n''އައެމް ސޮރީ، މިވަގުތު ދެވޭކަށް ނެތް، އެހެން ދުވަހަކުން ދާން ކިހިނެއް ވާނެތަ؟...'' ބަހަނާއެއް ދައްކަމުން ދިމްނާ ބުނެލިއެވެ. އަދި ކައްޔިސްއަށް ހިނިތުންވެލަމުން އަވަސްއަވަހަށް ދާން ހިނގައިގަތެވެ. ފަޓުލޫނުގެ ޖީބަށް އަތް ޖަހާލަމުން ދިމްނާ ދިޔަ ދިމާއަށް ބަލަން ކައްޔިސްއަށް ހުރެވުނެވެ. އެއަށްފަހު ލެބޯޓްރީއާ ދިމާއަށް ބަލާލަމުން ބުމަ އަރުވާލިއެވެ.


In Pictures: TT team ran medal hoadhumuge ufaa\nމޮރިޝަސް، 21 ޖުލައި 2019 - މޮރިޝަސްގައި ކުރިޔަށްދާ އައިއޯއައިޖީ ގައި ރާައްޖޭގެ ގައުމީ އަންހެން ޓީޓީ ޓީމް ވަނީ މޮރިޝަސް ބަލިކޮށް މިއަދު ރަންމެޑަލް ހޯދާފަ އެވެ. ރާއްޖެއަށް ޓީޓީން ރަންމެޑަލް ހޯދައި ދިންމެޗް ކުޅުނު އިރު ރައީސް އިބްރާހިމް މުހައްމަދު ސޯލިހު މެޗް ބައްލަވަން އިންނެވި އެވެ. އެ މަނިކުފާނު ވަނީ ރަން މެޑަލް ލިބުމުގެ އުފަލުގައި ބައިވެރިވެ ވަޑައިގެންފަ އެވެ. -- ފޮޓޯތައް: ރައީސް އޮފީސް\nމޮރިޝަސް، 21 ޖުލައި 2019 - މޮރިޝަސްގައި ކުރިޔަށްދާ އައިއޯއައިޖީ ގައި ރާައްޖޭގެ ގައުމީ އަންހެން ޓީޓީ ޓީމް ވަނީ މޮރިޝަސް ބަލިކޮށް މިއަދު ރަންމެޑަލް ހޯދާފަ އެވެ. ރާއްޖެއަށް ޓީޓީން ރަންމެޑަލް ހޯދައި ދިންމެޗް ކުޅުނު އިރު ރައީސް އިބްރާހިމް މުހައްމަދު ސޯލިހު މެޗް ބައްލަވަން އިންނެވި އެވެ. އެ މަނިކުފާނު ވަނީ ރަން މެޑަލް ލިބުމުގެ އުފަލުގައި ބައިވެރިވެ ވަޑައިގެންފަ އެވެ.


Dhivehi :: Quran > Al-Kahf\nފަހަތަށް الكهف ކުރިއަށް\n﴿١﴾ الْحَمْدُ لِلَّهِ الَّذِي أَنزَلَ عَلَىٰ عَبْدِهِ الْكِتَابَ وَلَمْ يَجْعَل لَّهُ عِوَجًا ۜ\n﴿٢﴾ قَيِّمًا لِّيُنذِرَ بَأْسًا شَدِيدًا مِّن لَّدُنْهُ وَيُبَشِّرَ الْمُؤْمِنِينَ الَّذِينَ يَعْمَلُونَ الصَّالِحَاتِ أَنَّ لَهُمْ أَجْرًا حَسَنًا\n﴿٣﴾ مَّاكِثِينَ فِيهِ أَبَدًا\n﴿٤﴾ وَيُنذِرَ الَّذِينَ قَالُوا اتَّخَذَ اللَّهُ وَلَدًا\n﴿٥﴾ مَّا لَهُم بِهِ مِنْ عِلْمٍ وَلَا لِآبَائِهِمْ ۚ كَبُرَتْ كَلِمَةً تَخْرُجُ مِنْ أَفْوَاهِهِمْ ۚ إِن يَقُولُونَ إِلَّا كَذِبًا\nއެއުރެންނަކަށްވެސް، އަދި އެއުރެންގެ ކާބަފައިންނަކަށްވެސް (އެއުރެން އެބުނާ ބަހާމެދު) އެއްވެސް علم އެއް ލިބިފައެއް ނުވެއެވެ. އެއުރެންގެ އަނގަތަކުން އެނުކުންނަ ބަހެއްގެ ބޮޑުކަމާއެވެ! އެއުރެން އެ ބުނަނީ، ދޮގެއްކަމުގައިނޫނީ ނުވެއެވެ.\n﴿٦﴾ فَلَعَلَّكَ بَاخِعٌ نَّفْسَكَ عَلَىٰ آثَارِهِمْ إِن لَّمْ يُؤْمِنُوا بِهَٰذَا الْحَدِيثِ أَسَفًا\nއެއުރެން މި قرآن އަށް إيمان ނުވިނަމަ، އެއުރެން ކަލޭގެފާނަށް މޫނުއަނބުރާލައި ދިޔަކަމުގެ މައްޗަށް ހިތާމައިން ކަލޭގެފާނުގެ نفس ހަލާކުކޮށްލައްވަނީތޯއެވެ؟ (އެބަހީ: އެހެން ނުހައްދަވާށެވެ!)\n﴿٧﴾ إِنَّا جَعَلْنَا مَا عَلَى الْأَرْضِ زِينَةً لَّهَا لِنَبْلُوَهُمْ أَيُّهُمْ أَحْسَنُ عَمَلًا\nހަމަކަށަވަރުން، ތިމަންރަސްކަލާނގެ، ބިންމަތީގައިވާހާ ތަކެއްޗެއް، އެ ބިމުގެ ޒީނަތެއްކަމުގައި ލެއްވީމެވެ. (އެއީ) އެއުރެންކުރެ އެންމެ عمل ރަނގަޅީ ކާކުތޯ امتحان ކުރެއްވުމަށެވެ.\n﴿٨﴾ وَإِنَّا لَجَاعِلُونَ مَا عَلَيْهَا صَعِيدًا جُرُزًا\nއަދި ހަމަކަށަވަރުން، އެ ބިންމަތީގައިވާހާ ތަކެތި (ނެތިކުރައްވައި) ގަހެއް ރުކެއް ނެތް ހަނަފަސް ބިމެއްކަމުގައި ލައްވާހުށީމެވެ.\n﴿٩﴾ أَمْ حَسِبْتَ أَنَّ أَصْحَابَ الْكَهْفِ وَالرَّقِيمِ كَانُوا مِنْ آيَاتِنَا عَجَبًا\nއަދި ކިއެއްތަ! كهف ބާގައިމީހުންނާއި، އެއުރެންގެ ނަންތަކާއި އެއުރެންގެ خبر ތައް ލިޔެވިފައިވާ ފިލާގެ ވާހަކައަކީ، ތިމަންރަސްކަލާނގެ آية ތަކުގެ ތެރެއިން عجائب އަކަށްވީކަމުގައި، ކަލޭގެފާނު ހީފުޅުކުރެއްވީ ހެއްޔެވެ؟\n﴿١٠﴾ إِذْ أَوَى الْفِتْيَةُ إِلَى الْكَهْفِ فَقَالُوا رَبَّنَا آتِنَا مِن لَّدُنكَ رَحْمَةً وَهَيِّئْ لَنَا مِنْ أَمْرِنَا رَشَدًا\nއެ ޒުވާނުން، އެ ހޮހަޅަޔަށް ވަންހިނދު، ހަނދުމަކުރާށެވެ! ފަހެ، އެ ޒުވާނުން ދެންނެވޫއެވެ. އަޅަމެންގެ ވެރިރަސްކަލާކޯއެވެ! އިބަރަސްކަލާނގެ حضرة ން އަޅަމެންނަށް رحمة އެއް ދެއްވާނދޭވެ! އަދި އަޅަމެންގެ ކަންތަކަށް ސީދާގޮތެއް އަޅަމެންނަށް ފަހިކޮށްދެއްވާނދޭވެ!\n﴿١١﴾ فَضَرَبْنَا عَلَىٰ آذَانِهِمْ فِي الْكَهْفِ سِنِينَ عَدَدًا\nފަހެ، ހޮހަޅައިގައި އެތައް އަހަރެއްވާނދެން، ތިމަންރަސްކަލާނގެ އެއުރެން ގަދަނިއްޖެއްގައި ބައިތިއްބެވީމެވެ.\n﴿١٢﴾ ثُمَّ بَعَثْنَاهُمْ لِنَعْلَمَ أَيُّ الْحِزْبَيْنِ أَحْصَىٰ لِمَا لَبِثُوا أَمَدًا\nދެން ތިމަންރަސްކަލާނގެ އެއުރެން (ނިދީން ހޭލައްވައި) އަލުން ފޮނުއްވީމެވެ. (އެއީ) އެއުރެން (ނިދާފައި) ތިބި މުއްދަތު އެންމެ ހަމަޔަށް ހިމަނަނީ، ދެބައިމީހުންކުރެ ކޮންބަޔެއްކަން ތިމަންރަސްކަލާނގެ ދެނެވޮޑިގެންވާކަން ހާމަކުރެއްވުމަށެވެ.\n﴿١٣﴾ نَّحْنُ نَقُصُّ عَلَيْكَ نَبَأَهُم بِالْحَقِّ ۚ إِنَّهُمْ فِتْيَةٌ آمَنُوا بِرَبِّهِمْ وَزِدْنَاهُمْ هُدًى\nތިމަންރަސްކަލާނގެ، ކަލޭގެފާނަށް އެއުރެންގެ خبر ތެދަށް ކިޔައިދެއްވަމެވެ. ހަމަކަށަވަރުން، އެއުރެންނީ އެއުރެންގެ ވެރިރަސްކަލާނގެއަށް إيمان ވެ، އެއުރެންނަށް، ތިމަންރަސްކަލާނގެ ތެދުމަގު އިތުރުކުރައްވާފައިވާ ޒުވާން ފިރިހެނުން ތަކެކެވެ.\n﴿١٤﴾ وَرَبَطْنَا عَلَىٰ قُلُوبِهِمْ إِذْ قَامُوا فَقَالُوا رَبُّنَا رَبُّ السَّمَاوَاتِ وَالْأَرْضِ لَن نَّدْعُوَ مِن دُونِهِ إِلَٰهًا ۖ لَّقَدْ قُلْنَا إِذًا شَطَطًا\nއަދި އެއުރެން ތެދުވެ، ތިމަންމެންގެ ވެރިރަސްކަލާނގެއީ، އުޑުތަކާއި ބިމުގެ ވެރިރަސްކަލާނގެއޭ، ތިމަންމެން އެކަލާނގެނޫން إله އަކަށް އަޅުކަމެއް ނުކުރާނޫއޭ ބުނިހިނދު، ތިމަންރަސްކަލާނގެ އެއުރެންގެ ހިތްތަކަށް ގަދަކަން ދެއްވީމެވެ. (އެނޫން ގޮތަކަށް ތިމަންމެން ބުނެފިނަމަ) ތިމަންމެން އޭރުން އެބުނީ، އަނިޔާވެރިކަމާއި، كفر ގެ ނިހާޔަތަށް ގޮސްފައިވާ ބަހެއްކަން ކަށަވަރެވެ.\n﴿١٥﴾ هَٰؤُلَاءِ قَوْمُنَا اتَّخَذُوا مِن دُونِهِ آلِهَةً ۖ لَّوْلَا يَأْتُونَ عَلَيْهِم بِسُلْطَانٍ بَيِّنٍ ۖ فَمَنْ أَظْلَمُ مِمَّنِ افْتَرَىٰ عَلَى اللَّهِ كَذِبًا\nމިތިބީ އެކަލާނގެ ފިޔަވައި އަޅުކަންކުރުމަށް إله ން ތަކެއް ހަދައިގެންތިބި، އަހަރެމެންގެ قوم ގެމީހުންނެވެ. (އެ ބުދުތަކަށް އަޅުކަންކުރުމަށް) ފާޅުވެގެންވާ حجّة އެއް، އެއުރެން ނުގެންނަނީ ކީއްވެގެންހެއްޔެވެ؟ اللَّه އާމެދު ހަދައިގެން ދޮގެއްބުނި މީހަކަށްވުރެ، އަނިޔާވެރިކަންބޮޑު މީހަކީ ފަހެ ކާކުހެއްޔެވެ؟\n﴿١٦﴾ وَإِذِ اعْتَزَلْتُمُوهُمْ وَمَا يَعْبُدُونَ إِلَّا اللَّهَ فَأْوُوا إِلَى الْكَهْفِ يَنشُرْ لَكُمْ رَبُّكُم مِّن رَّحْمَتِهِ وَيُهَيِّئْ لَكُم مِّنْ أَمْرِكُم مِّرْفَقًا\n(އެ ޒުވާނުން އެއްބަޔަކު އަނެއްބަޔަކަށް ބުނޫއެވެ.) ތިޔަބައިމީހުން އެއުރެންނާ ވަކިވެ، އަދި اللَّه ފިޔަވައި އެއުރެން އަޅުކަންކުރާ ތަކެއްޗާ ވަކިވެގަންނަހިނދު، ތިޔަބައިމީހުން ހޮހަޅައިގެ ހިޔާވަހިކަން ލިބިގަންނާށެވެ! އޭރުން، ތިޔަބައިމީހުންގެ ވެރިރަސްކަލާނގެ، ތިޔަބައިމީހުންނަށް އެކަލާނގެ رحمة ތަނަވަސްކޮށްދެއްވައި، ތިޔަބައިމީހުންގެ ކަންތައް، ތިޔަބައިމީހުންނަށް ފަހިކޮށްދެއްވައި، ބޭނުންތައް حاصل ކޮށްދެއްވާނެތެވެ.\n﴿١٧﴾ ۞ وَتَرَى الشَّمْسَ إِذَا طَلَعَت تَّزَاوَرُ عَن كَهْفِهِمْ ذَاتَ الْيَمِينِ وَإِذَا غَرَبَت تَّقْرِضُهُمْ ذَاتَ الشِّمَالِ وَهُمْ فِي فَجْوَةٍ مِّنْهُ ۚ ذَٰلِكَ مِنْ آيَاتِ اللَّهِ ۗ مَن يَهْدِ اللَّهُ فَهُوَ الْمُهْتَدِ ۖ وَمَن يُضْلِلْ فَلَن تَجِدَ لَهُ وَلِيًّا مُّرْشِدًا\nއިރުއަރައިގެން އަންނަހިނދު، އެއުރެންގެ ހޮހަޅައިގެ ކަނާތްފަރާތަށް، އިރު ލަނބާލައިގެންދާތީ، ތިބާއަށް ފެންނާނެތެވެ. އަދި އިރުއޮއްސެންދާހިނދު، ވާތްފަރާތަށް އެއުރެން ދޫކޮށް ފަހަނަޅައިދެއެވެ. އޭރު އެއުރެންވަނީ، ހޮހަޅައިގެ ތަނަވަސް ތަނެއްގައެވެ. އެކަންތައްވަނީ، اللَّه ގެ آية ތަކުގެތެރެއިންނެވެ. اللَّه ތެދުމަގު ދެއްކެވިމީހާ (ދަންނާށެވެ!) ފަހެ، އެމީހަކީ ތެދުމަގު ލިބިފައިވާ މީހެކެވެ. އަދި އެކަލާނގެ މަގުފުރައްދަވައިފިމީހާ (ދަންނާށެވެ!) ފަހެ، އެމީހަކަށް ތެދުމަގު ދައްކާނޭ އެހީތެރިޔަކު ތިބާޔަކަށް ނުފެންނާނެތެވެ.\n﴿١٨﴾ وَتَحْسَبُهُمْ أَيْقَاظًا وَهُمْ رُقُودٌ ۚ وَنُقَلِّبُهُمْ ذَاتَ الْيَمِينِ وَذَاتَ الشِّمَالِ ۖ وَكَلْبُهُم بَاسِطٌ ذِرَاعَيْهِ بِالْوَصِيدِ ۚ لَوِ اطَّلَعْتَ عَلَيْهِمْ لَوَلَّيْتَ مِنْهُمْ فِرَارًا وَلَمُلِئْتَ مِنْهُمْ رُعْبًا\nއަދި އެއުރެން ނިދާފައި ތިބިއިރު، ތިބާޔަށް ހީވާނީ، ހޭލައިތިބި ބަޔެއްހެންނެވެ. އަދި ތިމަންރަސްކަލާނގެ އެއުރެން ކަނާތްފަރާތަށާއި، ވާތްފަރާތަށް ފުުރޮޅުއްވަމެވެ. އަދި އެއުރެންގެ ކުއްތާ އޮތީ، އޭގެ ދެއަތް ދަމާލައިގެން (ހޮހަޅައިގެ) ދޮރުމަތީގައެވެ. އެއުރެންނަށް ތިބާ ބަލާލައިފިނަމަ، ހަމަކަށަވަރުން، ތިބާ އެއުރެންނާ ދުރަށްދުވެ ފިލާނެތެވެ. އަދި ހަމަކަށަވަރުން، ތިބާ އެއުރެންދެކެ ބިރުން ފިތްކަނޑައިގެން ހިނގައިދާނެތެވެ.\n﴿١٩﴾ وَكَذَٰلِكَ بَعَثْنَاهُمْ لِيَتَسَاءَلُوا بَيْنَهُمْ ۚ قَالَ قَائِلٌ مِّنْهُمْ كَمْ لَبِثْتُمْ ۖ قَالُوا لَبِثْنَا يَوْمًا أَوْ بَعْضَ يَوْمٍ ۚ قَالُوا رَبُّكُمْ أَعْلَمُ بِمَا لَبِثْتُمْ فَابْعَثُوا أَحَدَكُم بِوَرِقِكُمْ هَٰذِهِ إِلَى الْمَدِينَةِ فَلْيَنظُرْ أَيُّهَا أَزْكَىٰ طَعَامًا فَلْيَأْتِكُم بِرِزْقٍ مِّنْهُ وَلْيَتَلَطَّفْ وَلَا يُشْعِرَنَّ بِكُمْ أَحَدًا\nއެފަދައިން ތިމަންރަސްކަލާނގެ އެއުރެން (ނިދިން ހޭލައްވައި) އަލުން ފޮނުއްވީމެވެ. (އެއީ) އެއުރެންގެ އެކަކު އަނެކަކާ سؤال ކުރުމަށެވެ. އެއުރެންކުރެ ބުނިމީހަކު ބުންޏެވެ. ތިޔަބައިމީހުން (މިތާނގައި) ތިބީ، ކިތައްދުވަހުހެއްޔެވެ؟ އެއުރެން ބުނޫއެވެ. ތިމަންމެންތިބީ، އެއްދުވަހު، ނުވަތަ ދުވަހެއްގެ ބައެއްގައެވެ. އެމީހުން ބުނޫއެވެ. ތިޔަބައިމީހުންތިބި މުއްދަތެއް ދެނެވޮޑިގަތުންބޮޑީ، ތިޔަބައިމީހުންގެ ވެރިރަސްކަލާނގެއެވެ. ފަހެ، ތިޔަބައިމީހުންގެ މިފައިސާ ހިފައިގެން ތިޔަބައިމީހުންކުރެ އެކަކު، ރަށުތެރެއަށް ފޮނުވައިބަލާށެވެ! އެމީހަކު އެންމެރަނގަޅު، حلال ކާނާއެއް ބަލާހުށިކަމެވެ! އަދި އެއިން ކާއެތިކޮޅެއް ތިޔަބައިމީހުންނަށް ގެންނަހުށިކަމެވެ! އަދި އެމީހަކު ރައްކާތެރިކަމާއެކު، މަޑުމައިތިރިވެ އުޅޭހުށިކަމެވެ! އަދި އެއްވެސް މީހަކަށް ތިޔަބައިމީހުންގެ خبر އެނގުނަދީގެން ނުވާނެއެވެ.\n﴿٢٠﴾ إِنَّهُمْ إِن يَظْهَرُوا عَلَيْكُمْ يَرْجُمُوكُمْ أَوْ يُعِيدُوكُمْ فِي مِلَّتِهِمْ وَلَن تُفْلِحُوا إِذًا أَبَدًا\nހަމަކަށަވަރުން، އެއުރެންނަށް ތިޔަބައިމީހުންގެ خبر އެނގިއްޖެނަމަ، ގަލުން ތަޅައި، ތިޔަބައިމީހުން މަރައިފާނެތެވެ. ނުވަތަ އެއުރެންގެ دين އަށް ތިޔަބައިމީހުން ވައްދައިފާނެތެވެ. އޭރުން، ތިޔަބައިމީހުން ދުވަހަކުވެސް ނުދިނޭނެތެވެ.\n﴿٢١﴾ وَكَذَٰلِكَ أَعْثَرْنَا عَلَيْهِمْ لِيَعْلَمُوا أَنَّ وَعْدَ اللَّهِ حَقٌّ وَأَنَّ السَّاعَةَ لَا رَيْبَ فِيهَا إِذْ يَتَنَازَعُونَ بَيْنَهُمْ أَمْرَهُمْ ۖ فَقَالُوا ابْنُوا عَلَيْهِم بُنْيَانًا ۖ رَّبُّهُمْ أَعْلَمُ بِهِمْ ۚ قَالَ الَّذِينَ غَلَبُوا عَلَىٰ أَمْرِهِمْ لَنَتَّخِذَنَّ عَلَيْهِم مَّسْجِدًا\nއަދި ހަމައެފަދައިން، ތިމަންރަސްކަލާނގެ އެއުރެންނެރެ ދެއްކެވީމެވެ. އެއީ اللَّه ގެ وعد ފުޅަކީ، حق ތެދުކަމާއި، قيامة ދުވަހާމެދު شك އެއް ނެތްކަން އެއުރެން ދެނެގަތުމަށެވެ. އެހިނދު، އެ ޒުވާނުންގެ ކަންތަކާމެދު އެއްބަޔަކު އަނެއްބަޔަކާ ޒުވާބުކުރެތެވެ. ފަހެ، އެއްބަޔަކު ބުނޫއެވެ. އެ ޒުވާނުންގެ ވަށައިގެން ބިނާއެއް ހަދާށެވެ! އެ ޒުވާނުންގެ ކަންތައް ދެނެވޮޑިގަތުންބޮޑީ، އެއުރެންގެ ވެރިރަސްކަލާނގެއެވެ. އެއުރެންގެ ކަންތަކުގެ މައްޗަށް ގަދަވެގަތްމީހުން ބުނޫއެވެ. ހަމަކަށަވަރުން، ތިމަންމެން އެ ޒުވާނުން ތިބިތާނގައި، މިސްކިތެއް ބިނާކުރާނީއެވެ.\n﴿٢٢﴾ سَيَقُولُونَ ثَلَاثَةٌ رَّابِعُهُمْ كَلْبُهُمْ وَيَقُولُونَ خَمْسَةٌ سَادِسُهُمْ كَلْبُهُمْ رَجْمًا بِالْغَيْبِ ۖ وَيَقُولُونَ سَبْعَةٌ وَثَامِنُهُمْ كَلْبُهُمْ ۚ قُل رَّبِّي أَعْلَمُ بِعِدَّتِهِم مَّا يَعْلَمُهُمْ إِلَّا قَلِيلٌ ۗ فَلَا تُمَارِ فِيهِمْ إِلَّا مِرَاءً ظَاهِرًا وَلَا تَسْتَفْتِ فِيهِم مِّنْهُمْ أَحَدًا\nއެއުރެން (ކުރެ ބަޔަކު) ބުނާނެތެވެ. އެއީ ތިންމީހުންނެވެ. އެއުރެންކުރެ ހަތަރުވަނައަކީ އެއުރެންގެ ކުއްތާއެވެ. އަދި އެއުރެން (ކުރެ ބަޔަކު) ބުނާނެތެވެ. އެއީ ފަސްމީހުންނެވެ. އެއުރެންގެ ހަވަނައަކީ އެއުރެންގެ ކުއްތާއެވެ. ހީއަކަށް غيب ގެ ވާހަކަ ދައްކަނީއެވެ. އަދި އެއުރެން (ކުރެ ބަޔަކު) ބުނާނެތެވެ. އެއީ ހަތްމީހުންނެވެ. އެއުރެންގެ އަށްވަނައަކީ އެއުރެންގެ ކުއްތާއެވެ. ކަލޭގެފާނު ވިދާޅުވާށެވެ! އެއުރެންގެ عدد ދެނެވޮޑިގަތުންބޮޑީ، ތިމަންގެ ވެރިރަސްކަލާނގެއެވެ. މަދުބަޔަކަށްމެނުވީ އެއުރެންގެ عدد އެއް ނޭނގެތެވެ. ފަހެ، ފާޅުވެގެންވާ جدل އަކުން މެނުވީ، އެއުރެންނާ ދޭތެރޭގައި ކަލޭގެފާނު جدل ނުކުރައްވާށެވެ! އަދި އެއުރެންނާ ދޭތެރޭގައި އެ جدل ކުރާ މީހުންކުރެ އެކަކާވެސް ކަލޭގެފާނު سؤال ނުކުރައްވާށެވެ!\n﴿٢٣﴾ وَلَا تَقُولَنَّ لِشَيْءٍ إِنِّي فَاعِلٌ ذَٰلِكَ غَدًا\nއަދި ކަލޭގެފާނު އެއްވެސްކަމަކާ ދޭތެރޭގައި، ހަމަކަށަވަރުން، ތިމަންކަލޭގެފާނު މާދަމާ އެކަމެއް ކުރައްވާނަމޭ ވިދާޅުނުވާހުށިކަމެވެ!\n﴿٢٤﴾ إِلَّا أَن يَشَاءَ اللَّهُ ۚ وَاذْكُر رَّبَّكَ إِذَا نَسِيتَ وَقُلْ عَسَىٰ أَن يَهْدِيَنِ رَبِّي لِأَقْرَبَ مِنْ هَٰذَا رَشَدًا\nاللَّه އިރާދަކުރެއްވިއްޔާއޭ ވިދާޅުވެފައި މެނުވީއެވެ. އަދި ކަލޭގެފާނު ހަނދުމަފުޅުނެތިއްޖެ ހިނދެއްގައި، ކަލޭގެފާނުގެ ވެރިރަސްކަލާނގެ ހަނދުމަ ކުރައްވާށެވެ! އަދި ކަލޭގެފާނު ވިދާޅުވާށެވެ! އަޅުގެ ވެރިރަސްކަލާނގެ މިއަށްވުރެ ކައިރި ތެދުމަގަކަށް މިއަޅާއަށް މަގުދައްކަވައިފާށިއެވެ!\n﴿٢٥﴾ وَلَبِثُوا فِي كَهْفِهِمْ ثَلَاثَ مِائَةٍ سِنِينَ وَازْدَادُوا تِسْعًا\nއެއުރެންގެ ހޮހަޅައިގައި، އެއުރެން ތިންސަތޭކަ އަހަރާއި އަދި އިތުރަށް ނުވަ އަހަރު ތިބޫއެވެ.\n﴿٢٦﴾ قُلِ اللَّهُ أَعْلَمُ بِمَا لَبِثُوا ۖ لَهُ غَيْبُ السَّمَاوَاتِ وَالْأَرْضِ ۖ أَبْصِرْ بِهِ وَأَسْمِعْ ۚ مَا لَهُم مِّن دُونِهِ مِن وَلِيٍّ وَلَا يُشْرِكُ فِي حُكْمِهِ أَحَدًا\nކަލޭގެފާނު ވިދާޅުވާށެވެ! އެއުރެން ތިބި މުއްދަތެއް ދެނެވޮޑިގަތުންބޮޑީ، اللَّه އެވެ. އުޑުތަކާއި، ބިމުގެ غيب (ދެނެވޮޑިގަތުން) ވަނީ، އެކަލާނގެއަށެވެ. އެކަލާނގެ ބައްލަވާވޮޑިގަތުމާއި، އައްސަވާވޮޑިގަތުން ބޮޑުކަމާއެވެ! އެއުރެންނަށް އެކަލާނގެ ފިޔަވައި އެއްވެސް އެހީތެރިޔަކު ނުވެއެވެ. އަދި އެކަލާނގެ حكم ފުޅުގައި އެއްވެސްމީހަކު ބައިވެރިޔެއް ނުކުރައްވަތެވެ.\n﴿٢٧﴾ وَاتْلُ مَا أُوحِيَ إِلَيْكَ مِن كِتَابِ رَبِّكَ ۖ لَا مُبَدِّلَ لِكَلِمَاتِهِ وَلَن تَجِدَ مِن دُونِهِ مُلْتَحَدًا\nކަލޭގެފާނުގެ ވެރިރަސްކަލާނގެ ފޮތުން، ކަލޭގެފާނަށް وحى ކުރެއްވި ތަކެތި ކިޔަވައިވިދާޅުވާށެވެ! އެކަލާނގެ كلمة ފުޅުތަކަށް ބަދަލުގެނެވޭނޭ އެކަކުވެސް ނުވެއެވެ. އަދި އެކަލާނގެ ފިޔަވައި އެހީއަށްއެދި، އެނބުރި ވަޑައިގަންނަވާނެ ފަރާތެއް، ކަލޭގެފާނަކަށް ފެނިވަޑައެއް ނުގަންނަވާނެތެވެ.\n﴿٢٨﴾ وَاصْبِرْ نَفْسَكَ مَعَ الَّذِينَ يَدْعُونَ رَبَّهُم بِالْغَدَاةِ وَالْعَشِيِّ يُرِيدُونَ وَجْهَهُ ۖ وَلَا تَعْدُ عَيْنَاكَ عَنْهُمْ تُرِيدُ زِينَةَ الْحَيَاةِ الدُّنْيَا ۖ وَلَا تُطِعْ مَنْ أَغْفَلْنَا قَلْبَهُ عَن ذِكْرِنَا وَاتَّبَعَ هَوَاهُ وَكَانَ أَمْرُهُ فُرُطًا\nއަދި އެއުރެންގެ ވެރިރަސްކަލާނގެ وجه ފުޅު އެދިގެން، އެކަލާނގެއަށް ހެނދުނާއި، ހަވީރު دعاء ކޮށް އަޅުކަންކޮށްއުޅޭ މީހުންނާއެކު، ކަލޭގެފާނުގެ نفس ހިފަހައްޓަވައި، ކެތްކުރައްވާށެވެ! އަދި ދުނިޔޭގެ ދިރިއުޅުމުގެ ޒީނަތްތެރިކަން އެދިވަޑައިގެން، ކަލޭގެފާނުގެ ލޯފުޅު، އެއުރެން ފިޔަވައި ފަހަނަޅައި ދިޔަނުދެއްވާށެވެ! އަދި ތިމަންރަސްކަލާނގެ ހަނދުމަކުރުމުން، އެމީހެއްގެ ހިތް غافل ކުރައްވައި، އަދި އެމީހެއްގެ އަމިއްލަ އެދުމަށް تبع ވެ، އަދި އެމީހެއްގެ ކަންތައް (ނުބައިކަމުގައި) ހައްދުފަހަނަޅައިފައިވާ މީހަކަށް، ކަލޭގެފާނު ކިޔަމަންވެ ވަޑައިނުގަންނަވާށެވެ!\n﴿٢٩﴾ وَقُلِ الْحَقُّ مِن رَّبِّكُمْ ۖ فَمَن شَاءَ فَلْيُؤْمِن وَمَن شَاءَ فَلْيَكْفُرْ ۚ إِنَّا أَعْتَدْنَا لِلظَّالِمِينَ نَارًا أَحَاطَ بِهِمْ سُرَادِقُهَا ۚ وَإِن يَسْتَغِيثُوا يُغَاثُوا بِمَاءٍ كَالْمُهْلِ يَشْوِي الْوُجُوهَ ۚ بِئْسَ الشَّرَابُ وَسَاءَتْ مُرْتَفَقًا\nއަދި ކަލޭގެފާނު ވިދާޅުވާށެވެ! (އެއީ) ތިޔަބައިމީހުންގެ ވެރިރަސްކަލާނގެ حضرة ން އައިސްފައިވާ حق ތެދެވެ. ފަހެ، ބޭނުންމީހަކު إيمان ވާށެވެ! އަދި ބޭނުންމީހަކު كافر ވާށެވެ! ހަމަކަށަވަރުން، كافر ވެ، އަނިޔާވެރިވެގަތް މީހުންނަށް، ތިމަންރަސްކަލާނގެ ނަރަކަ ތައްޔާރުކުރެއްވީމެވެ. އެ ނަރަކައިގެ (އަލިފާނުގެ) ފާރުތައް އެއުރެން ވަށާލައިގެންވެއެވެ. އެއުރެން ފެނަށްއެދި ގޮވާލައިފިނަމަ، އެއުރެންނަށް ދެއްވާނީ، ތެޔޮކުނޑިފަދަ (ހޫނުކަންގަދަ) ފެނެކެވެ. (އެއިން) މޫނުތައް ފިއްސައިލާނެތެވެ. (އެއުރެންނަށްލިބޭ) ބުއިމުގެ ނުބައިކަމާއެވެ! އަދި ތިބޭތަނެއްގެ ގޮތުން އެ ނަރަކައިގެ ނުބައިކަމާއެވެ!\n﴿٣٠﴾ إِنَّ الَّذِينَ آمَنُوا وَعَمِلُوا الصَّالِحَاتِ إِنَّا لَا نُضِيعُ أَجْرَ مَنْ أَحْسَنَ عَمَلًا\nހަމަކަށަވަރުން، إيمان ވެ صالح عمل ތައްކުޅަމީހުން (ދަންނާށެވެ!) ހެޔޮކޮށް ކަންތައްކުޅަ މީހެއްގެ ދަރުމަ، ހަމަކަށަވަރުން، ތިމަންރަސްކަލާނގެ ގެއްލެނި ނުކުރައްވާހުށީމެވެ.\n﴿٣١﴾ أُولَٰئِكَ لَهُمْ جَنَّاتُ عَدْنٍ تَجْرِي مِن تَحْتِهِمُ الْأَنْهَارُ يُحَلَّوْنَ فِيهَا مِنْ أَسَاوِرَ مِن ذَهَبٍ وَيَلْبَسُونَ ثِيَابًا خُضْرًا مِّن سُندُسٍ وَإِسْتَبْرَقٍ مُّتَّكِئِينَ فِيهَا عَلَى الْأَرَائِكِ ۚ نِعْمَ الثَّوَابُ وَحَسُنَتْ مُرْتَفَقًا\nއެއުރެންނަށް، عدن އޭ ކިއުނު ސުވަރުގެތައް ހުށްޓެވެ. އެއުރެންގެ ދަށުން ފެންކޯރުތައް ހިނގަހިނގާ ހުރެއެވެ. އެތާނގައި ރަނުގެ އުޅާތަކުން އެއުރެންގައި ގަހަނާ އަޅުއްވާނެތެވެ. އަދި ފެހިކުލައިގެ سُندُس އާއި إستَبرَق (އެބަހީ: ފަލަފަށުއި) ފޭރާން ލާނެތެވެ. އެތާނގައި އެއުރެން ދާންތަކުގެ މަތީގައި ލެނގިލައިގެންތިބޭ حال ގައެވެ. (އެއުރެންނަށްހުރި) ثواب ގެ މޮޅުކަމާއެވެ! އަދި (އެއުރެން) ތިބެނިވިތަނެއްގެ ގޮތުން އެތާނގެ ރަނގަޅުކަމާއެވެ!\n﴿٣٢﴾ ۞ وَاضْرِبْ لَهُم مَّثَلًا رَّجُلَيْنِ جَعَلْنَا لِأَحَدِهِمَا جَنَّتَيْنِ مِنْ أَعْنَابٍ وَحَفَفْنَاهُمَا بِنَخْلٍ وَجَعَلْنَا بَيْنَهُمَا زَرْعًا\n﴿٣٣﴾ كِلْتَا الْجَنَّتَيْنِ آتَتْ أُكُلَهَا وَلَمْ تَظْلِم مِّنْهُ شَيْئًا ۚ وَفَجَّرْنَا خِلَالَهُمَا نَهَرًا\nއެ ދެ ބަގީޗާގައިމެ، މޭވާއައިސް އެއިން އެއްވެސް އެއްޗެއް އުންޏެއް ނުވެއެވެ. އަދި އެ ދެ ބަގީޗާގެ ދެމެދުން ކޯރެއް ހިންގެވީމެވެ.\n﴿٣٤﴾ وَكَانَ لَهُ ثَمَرٌ فَقَالَ لِصَاحِبِهِ وَهُوَ يُحَاوِرُهُ أَنَا أَكْثَرُ مِنكَ مَالًا وَأَعَزُّ نَفَرًا\nއަދި އޭނާއަށް (އެހެނިހެން) މުދާތައްވެސްވެއެވެ. ފަހެ، އޭނާ، އޭނާގެ އެކުވެރިޔާއާ ވާހަކަދައްކަމުން (ބޮޑާވެފައި) ބުންޏެވެ. ކަލެޔަށްވުރެ އަހުރެންގެ މުދާ ގިނައެވެ. އަދި (އަހުރެންގެ ދަށުގައިވާ) މީހުން ގިނަކަމުގެގޮތުން، ގަދަފަދަވެފައި عزّة ބޮޑެވެ.\n﴿٣٥﴾ وَدَخَلَ جَنَّتَهُ وَهُوَ ظَالِمٌ لِّنَفْسِهِ قَالَ مَا أَظُنُّ أَن تَبِيدَ هَٰذِهِ أَبَدًا\nއަދި އޭނާގެ އަމިއްލަ نفس އަށް އަނިޔާވެރިވެގެންވާ حال، އޭނާގެ ބަގީޗާއަށް ވަދެބުންޏެވެ. ދުވަހަކުވެސް މިތަކެތި ހަލާކުވެ ފަނާވެދާނެކަމަށް އަހުރެން ހީއެއް ނުކުރަމެވެ.\n﴿٣٦﴾ وَمَا أَظُنُّ السَّاعَةَ قَائِمَةً وَلَئِن رُّدِدتُّ إِلَىٰ رَبِّي لَأَجِدَنَّ خَيْرًا مِّنْهَا مُنقَلَبًا\nއަދި قيامة ވާނޭ ކަމަކަށްވެސް އަހުރެން ހީއެއް ނުކުރަމެވެ. އަދި އަހުރެންގެ ވެރިރަސްކަލާނގެ حضرة އަށް އަހުރެން ރައްދުކުރެއްވިޔަސް މިއަށްވުރެ ރަނގަޅުގޮތް، އަހުރެންނަށް ފެންނާނެކަން ކަށަވަރެވެ.\n﴿٣٧﴾ قَالَ لَهُ صَاحِبُهُ وَهُوَ يُحَاوِرُهُ أَكَفَرْتَ بِالَّذِي خَلَقَكَ مِن تُرَابٍ ثُمَّ مِن نُّطْفَةٍ ثُمَّ سَوَّاكَ رَجُلًا\n(جواب ގައި) އޭނާގެ އެކުވެރިޔާ އޭނާއާ ވާހަކަ ދައްކަމުން އޭނާއަށް ބުންޏެވެ. ވެލިން ކަލޭހައްދަވައި (އެބަހީ: آدم ގެފާނު ހައްދަވައި) ދެން މަނިފޮދަކުން ކަލޭ ހައްދަވައި، ދެން ފުރިހަމަ ފިރިހެނަކަށް ކަލޭ ހެއްދެވި ރަސްކަލާނގެއަށް ކަލޭ كافر ވީ ހެއްޔެވެ؟\n﴿٣٨﴾ لَّٰكِنَّا هُوَ اللَّهُ رَبِّي وَلَا أُشْرِكُ بِرَبِّي أَحَدًا\nއެހެނެއްކަމަކު، އެއީ އަހުރެންގެވެރި اللَّه އެވެ. އަދި އަހުރެންގެ ވެރިރަސްކަލާނގެއަށް އެކަކުވެސް އަހުރެން شريك އެއް ނުކުރަމެވެ.\n﴿٣٩﴾ وَلَوْلَا إِذْ دَخَلْتَ جَنَّتَكَ قُلْتَ مَا شَاءَ اللَّهُ لَا قُوَّةَ إِلَّا بِاللَّهِ ۚ إِن تَرَنِ أَنَا أَقَلَّ مِنكَ مَالًا وَوَلَدًا\n﴿٤٠﴾ فَعَسَىٰ رَبِّي أَن يُؤْتِيَنِ خَيْرًا مِّن جَنَّتِكَ وَيُرْسِلَ عَلَيْهَا حُسْبَانًا مِّنَ السَّمَاءِ فَتُصْبِحَ صَعِيدًا زَلَقًا\nއަދި ކަލޭގެ ބަގީޗާއަށް، ކަލޭ ވަންހިނދު، اللَّه އިރާދަކުރެއްވިކަމެއްވާނެއޭ ބުނިނަމަ، ކޮންފަދަހެއްޔެވެ! އެއްވެސް ބާރެއް اللَّه ގެ حضرة ން މެނުވީ ނުވެއެވެ. ކަލެޔަށްވުރެ އަހުރެންގެ މުދަލާއި ދަރިން މަދުކަމުގައި ކަލެޔަށް ފެނުނަސް، ފަހެ، ކަލޭގެ ބަގީޗާއަށްވުރެ މާހެޔޮވެގެންވާ نعمة އަހުރެންގެ ވެރިރަސްކަލާނގެ އަހުރެންނަށް ދެއްވައިފާށިއެވެ! އަދި އެ ބަގީޗާގެ މައްޗަށް އުޑުން އާފާތެއް ފޮނުއްވައި، ގަހެއް ރުކެއްނެތް އޮމާން ބިމަކަށް އެތަންވެދާނެތެވެ.\n﴿٤١﴾ أَوْ يُصْبِحَ مَاؤُهَا غَوْرًا فَلَن تَسْتَطِيعَ لَهُ طَلَبًا\nނުވަތަ އެތާނގެ ފެން، ބިންގަނޑުގެ ތެރެޔަށް އަޑިޔަށް ހިނގައިދާނެތެވެ. ދެން އެ ފެން އަތުލުމަކަށް ކަލެޔަކަށް ކުޅަދާނަވެގެނެއް ނުވާނެތެވެ.\n﴿٤٢﴾ وَأُحِيطَ بِثَمَرِهِ فَأَصْبَحَ يُقَلِّبُ كَفَّيْهِ عَلَىٰ مَا أَنفَقَ فِيهَا وَهِيَ خَاوِيَةٌ عَلَىٰ عُرُوشِهَا وَيَقُولُ يَا لَيْتَنِي لَمْ أُشْرِكْ بِرَبِّي أَحَدًا\nއަދި އޭނާގެ މުދާތައް (ބަގީޗާއާއެކު) ހަލާކުވެ ހިނގައްޖެއެވެ. އަދި އެ ބަގީޗާގެ ގަސްތައް، އަށިގަނޑުތަކާއެކު ވެއްޓިފައިވާ حال، އެ ބަގީޗާ ހެއްދުމަށް އޭނާކުޅަ خرد ތަކުގެ މައްޗަށް، ހިތާމައިން ދެއަތް ފުރޮޅަފުރޮޅައިހުރެ ބުނެތެވެ. އޭ ސަހަރޯއެވެ! އަހުރެންގެ ވެރިރަސްކަލާނގެއާ އެކަކުވެސް އަހުރެން شريك ނުކުރިނަމަ، ކިހާ ރަނގަޅުވީސްހެއްޔެވެ؟\n﴿٤٣﴾ وَلَمْ تَكُن لَّهُ فِئَةٌ يَنصُرُونَهُ مِن دُونِ اللَّهِ وَمَا كَانَ مُنتَصِرًا\nއަދި اللَّه ފިޔަވައި، އޭނާއަށް نصر ދޭނޭ ބަޔަކު އޭނާއަކަށް ނުވިއެވެ. އަދި އޭނާއަކީ، نصر ލިބޭނޭ މީހަކު ކަމުގައިވެސް ނުވިއެވެ.\n﴿٤٤﴾ هُنَالِكَ الْوَلَايَةُ لِلَّهِ الْحَقِّ ۚ هُوَ خَيْرٌ ثَوَابًا وَخَيْرٌ عُقْبًا\nއެތާނގައި (އެބަހީ: قيامة ދުވަހުން) އެހީތެރިކަން ދެއްވުން ملك ވެގެންވަނީ، حق ވަންތަ اللَّه އަށެވެ. އެކަލާނގެއީ، ثواب ދެއްވުމުގައި އެންމެހެޔޮ ރަސްކަލާނގެއެވެ. އަދި އެންމެފަހުގެ ނިމުން ދެއްކެވުމުގައި، އެންމެހެޔޮ ރަސްކަލާނގެއެވެ.\n﴿٤٥﴾ وَاضْرِبْ لَهُم مَّثَلَ الْحَيَاةِ الدُّنْيَا كَمَاءٍ أَنزَلْنَاهُ مِنَ السَّمَاءِ فَاخْتَلَطَ بِهِ نَبَاتُ الْأَرْضِ فَأَصْبَحَ هَشِيمًا تَذْرُوهُ الرِّيَاحُ ۗ وَكَانَ اللَّهُ عَلَىٰ كُلِّ شَيْءٍ مُّقْتَدِرًا\nކަލޭގެފާނު އެއުރެންނަށް ދުނިޔޭގެ ދިރިއުޅުމުގެ مثال ޖައްސަވައިދެއްވާށެވެ! ތިމަންރަސްކަލާނގެ އުޑުންވެއްސެވި ފެނެއްގެ مثال އެވެ. ދެން ބިމުގެ ގަސްތައް އެ ފެނާއެކުވެ (ތާޒާކަންލިބި ހެދިގަތުމަށްފަހު) ވަޔާބުރައިގެންދާ ހިކި ކުނޑިތަކަކަށްވެދެއެވެ. ކޮންމެކަމެއްގެ މައްޗަށް ކުޅަދުންވަންތަ ކަލަކުކަމުގައި اللَّه ވޮޑިގެންވެއެވެ.\n﴿٤٦﴾ الْمَالُ وَالْبَنُونَ زِينَةُ الْحَيَاةِ الدُّنْيَا ۖ وَالْبَاقِيَاتُ الصَّالِحَاتُ خَيْرٌ عِندَ رَبِّكَ ثَوَابًا وَخَيْرٌ أَمَلًا\nމުދަލާއި ދަރިންނަކީ ދުނިޔޭގެ ދިރިއުޅުމުގެ ޒީނަތްތެރިކަމެވެ. އަދި ދެމިހުންނަނިވި صالح عمل ތައް، ކަލޭގެފާނުގެ ވެރިރަސްކަލާނގެ حضرة ގައި ثواب ގެގޮތުން މާހެޔޮކަން ބޮޑެވެ. އަދި އެދޭ އެދުމެއްގެ ގޮތުން މާހެޔޮކަން ބޮޑުމެއެވެ.\n﴿٤٧﴾ وَيَوْمَ نُسَيِّرُ الْجِبَالَ وَتَرَى الْأَرْضَ بَارِزَةً وَحَشَرْنَاهُمْ فَلَمْ نُغَادِرْ مِنْهُمْ أَحَدًا\nއަދި ތިމަންރަސްކަލާނގެ ފަރުބަދަތައް ލުހެލައްވައި، ފުނޑުފުނޑުކޮށްލައްވާ ދުވަސް ހަނދުމަކުރާށެވެ! (އެދުވަހުން) ބިންގަނޑު ހަމަހަމަވެ ފާޅުވެގެންވާތީ ތިބާދެކޭނޫއެވެ. އަދި އެއުރެން محشر އަށް ފޮނުއްވާހުށީީމެވެ. ފަހެ، އޭގެތެރެއިން ހަމައެކަކުވެސް ދޫނުކުރައްވާހުށީމެވެ.\n﴿٤٨﴾ وَعُرِضُوا عَلَىٰ رَبِّكَ صَفًّا لَّقَدْ جِئْتُمُونَا كَمَا خَلَقْنَاكُمْ أَوَّلَ مَرَّةٍ ۚ بَلْ زَعَمْتُمْ أَلَّن نَّجْعَلَ لَكُم مَّوْعِدًا\nއަދި ކަލޭގެފާނުގެ ވެރިރަސްކަލާނގެ حضرة އަށް ސަފުސަފަށް އެއުރެން ހުށަހެޅޭނެތެވެ. (އަދި اللَّه وحى ކުރައްވާނެތެވެ.) ތިމަންރަސްކަލާނގެ އެންމެފުރަތަމަފަހަރު ތިޔަބައިމީހުން ހެއްދެވިފަދައިން، ހަމަކަށަވަރުން، ތިމަންރަސްކަލާނގެ حضرة އަށް ތިޔަބައިމީހުން އަތުވެއްޖައީމުއެވެ. އަދި ކީއްހެއްޔެވެ! ތިޔަބައިމީހުން ހީކުޅައީ (محشر އަށް ފޮނުއްވުމަށް) ތިމަންރަސްކަލާނގެ ތިޔަބައިމީހުންނަށް ވަގުތެއް ކަނޑަނާޅުއްވާނޭކަމަށެވެ.\n﴿٤٩﴾ وَوُضِعَ الْكِتَابُ فَتَرَى الْمُجْرِمِينَ مُشْفِقِينَ مِمَّا فِيهِ وَيَقُولُونَ يَا وَيْلَتَنَا مَالِ هَٰذَا الْكِتَابِ لَا يُغَادِرُ صَغِيرَةً وَلَا كَبِيرَةً إِلَّا أَحْصَاهَا ۚ وَوَجَدُوا مَا عَمِلُوا حَاضِرًا ۗ وَلَا يَظْلِمُ رَبُّكَ أَحَدًا\nއަދި (ކޮންމެ މީހަކުމެ ކޮށްފައިވާ عمل ތަކުގެ) ފަތް (އެމީހަކަށް) ދެއްވާނެތެވެ. ފަހެ، އެ ފަތުގައިވާ ތަކެއްޗާމެދު، ކުށްވެރިން ބިރުގެންފައިވާތީ ތިބާ ދެކޭނޫއެވެ. އަދި އެއުރެން ބުނާނެތެވެ. އޭ ތިމަންމެންނަށްހުރި ހިތާމައެއްގެ ބޮޑުކަމާއެވެ! މިފަތަށް މިވެފައިވަނީ ކީއްހެއްޔެވެ؟ ކިތަންމެ ކުޑަކަމެއްވެސް، އަދި ބޮޑުކަމެއްވެސް، އެ ފަތުގައި ނުހިމަނައި ދޫކޮށްލައިފައެއް ނުވެއެވެ. އަދި އެއުރެންކުޅަ އެންމެހައި عمل ތައް އެ ފަތުގައިވާތީ، އެއުރެން ދެކޭނެތެވެ. ކަލޭގެފާނުގެ ވެރިރަސްކަލާނގެ އެއްވެސްމީހަކަށް އަނިޔާވެރިވެވޮޑިއެއް ނުގަންނަވަތެވެ.\n﴿٥٠﴾ وَإِذْ قُلْنَا لِلْمَلَائِكَةِ اسْجُدُوا لِآدَمَ فَسَجَدُوا إِلَّا إِبْلِيسَ كَانَ مِنَ الْجِنِّ فَفَسَقَ عَنْ أَمْرِ رَبِّهِ ۗ أَفَتَتَّخِذُونَهُ وَذُرِّيَّتَهُ أَوْلِيَاءَ مِن دُونِي وَهُمْ لَكُمْ عَدُوٌّ ۚ بِئْسَ لِلظَّالِمِينَ بَدَلًا\n﴿٥١﴾ ۞ مَّا أَشْهَدتُّهُمْ خَلْقَ السَّمَاوَاتِ وَالْأَرْضِ وَلَا خَلْقَ أَنفُسِهِمْ وَمَا كُنتُ مُتَّخِذَ الْمُضِلِّينَ عَضُدًا\nއުޑުތަކާއި، ބިން ހެއްދެވުމުގައި، ތިމަންރަސްކަލާނގެ އެއުރެން ހެތްކެއް ނުކުރައްވަމެވެ. އަދި އެއުރެންގެ އަމިއްލަ نفس ތައް ހެއްދެވުމުގައިވެސްމެއެވެ. އަދި މަގުފުރައްދާ شيطان ންނީ، އެހީތެރިންކަމުގައި ތިމަންރަސްކަލާނގެ ނުހިއްޕަވަމެވެ.\n﴿٥٢﴾ وَيَوْمَ يَقُولُ نَادُوا شُرَكَائِيَ الَّذِينَ زَعَمْتُمْ فَدَعَوْهُمْ فَلَمْ يَسْتَجِيبُوا لَهُمْ وَجَعَلْنَا بَيْنَهُم مَّوْبِقًا\nއަދި ތިމަންރަސްކަލާނގެ ބައިވެރިންކަމުގައި ތިޔަބައިމީހުން ހީކޮށްގެން އުޅުނު ތަކެއްޗަށް، ތިޔަބައިމީހުން ގޮވައިބަލާށޭ އެކަލާނގެ وحى ކުރައްވާ ދުވަސް ހަނދުމަކުރާށެވެ! ފަހެ، އެއުރެން އެތަކެއްޗަށް ގޮވާނެތެވެ. ނަމަވެސް އެތަކެތި އެއުރެންނަކަށް جواب އެއް ނުދޭނެތެވެ. އަދި އެއުރެންގެ މެދުގައި ހުރަހެއް (އެބަހީ: ނަރަކައިގެ ވާދީއެއް) ތިމަންރަސްކަލާނގެ ލައްވާހުށީމެވެ.\n﴿٥٣﴾ وَرَأَى الْمُجْرِمُونَ النَّارَ فَظَنُّوا أَنَّهُم مُّوَاقِعُوهَا وَلَمْ يَجِدُوا عَنْهَا مَصْرِفًا\nކުށްވެރިންނަށް ނަރަކަ ފެނި، އެ ނަރަކައަށް އެއުރެން ވެއްޓޭނޭކަމުގައި އެއުރެންނަށް يقين ވާނެތެވެ. އަދި އެ ނަރަކައާ ދުރަށް ފިލަންދާނޭ ތަނެއް އެއުރެންނަކަށް ނުފެންނާނެތެވެ.\n﴿٥٤﴾ وَلَقَدْ صَرَّفْنَا فِي هَٰذَا الْقُرْآنِ لِلنَّاسِ مِن كُلِّ مَثَلٍ ۚ وَكَانَ الْإِنسَانُ أَكْثَرَ شَيْءٍ جَدَلًا\nހަމަކަށަވަރުން، ތިމަންރަސްކަލާނގެ މި قرآن ގައި ހުރިހާ ބާވަތަކުންވެސް މީސްތަކުންނަށް مثال ބަޔާންކުރެއްވީމެވެ. އަދި جدل ކުރުންގިނަ މީހަކުކަމުގައި އިންސާނާ ވިއެވެ.\n﴿٥٥﴾ وَمَا مَنَعَ النَّاسَ أَن يُؤْمِنُوا إِذْ جَاءَهُمُ الْهُدَىٰ وَيَسْتَغْفِرُوا رَبَّهُمْ إِلَّا أَن تَأْتِيَهُمْ سُنَّةُ الْأَوَّلِينَ أَوْ يَأْتِيَهُمُ الْعَذَابُ قُبُلًا\nއިސްވެދިޔަމީހުންނަށް ވެގެންދިޔަގޮތް އެއުރެންނަށްވެސްވުން، ނުވަތަ އެއުރެންނަށް ފެންނަގޮތުގައި عذاب އައުން (އެބަހީ: އެކަމަށްއެދި انتظار ކުރުން) މެނުވީ، މީސްތަކުންނަށް ތެދުމަގު އައިހިނދު، އެއުރެން إيمان ވުމާއި، އެއުރެންގެ ވެރިރަސްކަލާނގެ حضرة ން ފާފަފުއްސެވުންއެދި ދެންނެވުން، އެއުރެންނަށް މަނާއެއް ނުކުރެތެވެ.\n﴿٥٦﴾ وَمَا نُرْسِلُ الْمُرْسَلِينَ إِلَّا مُبَشِّرِينَ وَمُنذِرِينَ ۚ وَيُجَادِلُ الَّذِينَ كَفَرُوا بِالْبَاطِلِ لِيُدْحِضُوا بِهِ الْحَقَّ ۖ وَاتَّخَذُوا آيَاتِي وَمَا أُنذِرُوا هُزُوًا\nއަދި އުފާވެރިކަމުގެ خبر ދެއްވާ ބޭކަލުންކަމުގައްޔާއި، إنذار ކުރައްވާ ބޭކަލުންކަމުގައި މެނުވީ، ތިމަންރަސްކަލާނގެ رسول ން ނުފޮނުއްވަމެވެ. އަދި كافر ވީ މީހުން باطل ގޮތުން جدل ކުރެތެވެ. (އެއީ) އެގޮތުން އެއުރެން، حق އަކީ، باطل އެއްޗެއް ކަމުގައި ހެދުމަށެވެ. އަދި ތިމަންރަސްކަލާނގެ آية ތަކާއި، އެއުރެންނަށް إنذار ކުރައްވާފައިވާ ކަންތައް ފުރައްސާރައެއްކަމުގައި އެއުރެން ހެދޫއެވެ.\n﴿٥٧﴾ وَمَنْ أَظْلَمُ مِمَّن ذُكِّرَ بِآيَاتِ رَبِّهِ فَأَعْرَضَ عَنْهَا وَنَسِيَ مَا قَدَّمَتْ يَدَاهُ ۚ إِنَّا جَعَلْنَا عَلَىٰ قُلُوبِهِمْ أَكِنَّةً أَن يَفْقَهُوهُ وَفِي آذَانِهِمْ وَقْرًا ۖ وَإِن تَدْعُهُمْ إِلَى الْهُدَىٰ فَلَن يَهْتَدُوا إِذًا أَبَدًا\nއެމީހެއްގެ ވެރިރަސްކަލާނގެ آية ތަކުން އެމީހަކަށް ހަނދާންކޮށްދެއްވުމުން، އެ آية ތަކަށް ފުރަގަސްދީ، އެނބުރިގަނެ، އަދި އޭނާ އިސްކުޅަ عمل ތައް ހަނދާންނެތުނު މީހާއަށްވުރެ އަނިޔާވެރިކަންބޮޑީ ފަހެ، ކާކުހެއްޔެވެ؟ ހަމަކަށަވަރުން، ތިމަންރަސްކަލާނގެ އެއުރެންނަށް އެ قرآن ވިސްނުމަށް ހުރަސްއަޅާ ހުރަސްތަކެއް، އެއުރެންގެ ހިތްތަކުގައި ލެއްވީމެވެ. އަދި އެއުރެންގެ ކަންފަތްތަކުގައި ބީރުކަމެއް ލެއްވީމެވެ. އަދި ކަލޭގެފާނު އެއުރެންނަށް ތެދުމަގަށް ގޮވައިލައްވައިފިނަމަ، ފަހެ، އޭރުން އެއްގޮތަކަށްވެސް އެއުރެން ތެދުމަގު ލިބިއެއް ނުގަންނާނެތެވެ.\n﴿٥٨﴾ وَرَبُّكَ الْغَفُورُ ذُو الرَّحْمَةِ ۖ لَوْ يُؤَاخِذُهُم بِمَا كَسَبُوا لَعَجَّلَ لَهُمُ الْعَذَابَ ۚ بَل لَّهُم مَّوْعِدٌ لَّن يَجِدُوا مِن دُونِهِ مَوْئِلًا\nކަލޭގެފާނުގެ ވެރިރަސްކަލާނގެއީ، ގިނަގިނައިން ފާފަފުއްސަވާ، رحمة ގެ ވެރިރަސްކަލާނގެއެވެ. އެއުރެން ހޯދި (ނުބައި) ކަންތަކަށް އެކަލާނގެ އެއުރެންނަށް (ވަގުތުން) عقاب ދެއްވާނަމަ، އެއުރެންނަށް عذاب އަވަސްކުރެއްވީސްކަން ކަށަވަރެވެ. އަދި ކީއްހެއްޔެވެ! އެއުރެންނަށް موعد އެއް ވެއެވެ. އެއިން ރެކިގެންގޮސް ވަންނާނެ ތަނެއް އެއުރެންނަކަށް ނުފެންނާނެތެވެ.\n﴿٥٩﴾ وَتِلْكَ الْقُرَىٰ أَهْلَكْنَاهُمْ لَمَّا ظَلَمُوا وَجَعَلْنَا لِمَهْلِكِهِم مَّوْعِدًا\nއަދި އެއީ އެއުރެން އަނިޔާވެރިވީހިނދު، ތިމަންރަސްކަލާނގެ ހަލާކު ކުރެއްވި ރަށްތަކުގެ މީހުންނެވެ. އަދި އެއުރެން ހަލާކުވެދިއުމަށް ކަނޑައެޅިގެންވާ ވަގުތެއް ތިމަންރަސްކަލާނގެ ލެއްވީމެވެ.\n﴿٦٠﴾ وَإِذْ قَالَ مُوسَىٰ لِفَتَاهُ لَا أَبْرَحُ حَتَّىٰ أَبْلُغَ مَجْمَعَ الْبَحْرَيْنِ أَوْ أَمْضِيَ حُقُبًا\nموسى ގެފާނު އެކަލޭގެފާނުގެ خادم ކުއްޖާއަށް ވިދާޅުވިހިނދު ހަނދުމަކުރާށެވެ! ދެކަނޑު ގުޅުނު ހިސާބަށް ތިމަންކަލޭގެފާނު ފޯރައްޖައުމަށް ދާނދެން، ނުވަތަ ޒަމާންތަކެއް ވޭތިކުރައްވައިފުމަށްދާނދެން (ހިންގެވުން) ދުލެއް ނުކުރައްވާހުށީމެވެ.\n﴿٦١﴾ فَلَمَّا بَلَغَا مَجْمَعَ بَيْنِهِمَا نَسِيَا حُوتَهُمَا فَاتَّخَذَ سَبِيلَهُ فِي الْبَحْرِ سَرَبًا\nފަހެ، އެ ދެކަނޑު ދެމެދު ގުޅުނު ހިސާބަށް އެ ދެކަލުންނަށް واصل ވެވުނު ހިނދު، އެ ދެކަލުންގެ (އެކުގައި ގެންދެވި ލޮނުއެޅި) މަހުގެ މަތިން އެ ދެކަލުން ހަނދުމަނެތިއްޖެއެވެ. ފަހެ (އޭރު) އެ މަސް ހަނިހަނިމަގަކުން ލައިގެން ކަނޑުގެތެރެއަށް ހިނގައްޖެއެވެ.\n﴿٦٢﴾ فَلَمَّا جَاوَزَا قَالَ لِفَتَاهُ آتِنَا غَدَاءَنَا لَقَدْ لَقِينَا مِن سَفَرِنَا هَٰذَا نَصَبًا\nފަހެ، އެ ދެކަލުން (އެތަން) ފަހަނަޅައި ވަޑައިގެންނެވިހިނދު، އެކަލޭގެފާނުގެ خادم ކުއްޖާއަށް އެކަލޭގެފާނު ވިދާޅުވިއެވެ. ތިމަންމެންގެ ދުވާލުގެ ކެއުން ތިމަންމެންނަށް ގެނެސްދޭށެވެ! ހަމަކަށަވަރުން، ތިމަންމެންގެ މި ދަތުރުން ތިމަންމެންނަށް ވަރަށްބޮޑު ވަރުބަލިކަމެއް ލިބިއްޖެއެވެ.\n﴿٦٣﴾ قَالَ أَرَأَيْتَ إِذْ أَوَيْنَا إِلَى الصَّخْرَةِ فَإِنِّي نَسِيتُ الْحُوتَ وَمَا أَنسَانِيهُ إِلَّا الشَّيْطَانُ أَنْ أَذْكُرَهُ ۚ وَاتَّخَذَ سَبِيلَهُ فِي الْبَحْرِ عَجَبًا\nއެ خادم ދެންނެވިއެވެ. ކަލޭގެފާނަށް އެނގިވަޑައިގެންވޭތޯއެވެ؟ (ދެކަނޑު ގުޅުނުތާ އޮތް) ބޮޑު ހިލައިގެމަތީގައި ތިމަންމެން މަޑުކޮށްލިހިނދު، ހަމަކަށަވަރުން، ތިމަން އެ މަހުގެމަތިން ހަނދާންނެތުނީއެވެ. އަދި އެ މަހުގެމަތިން ތިމަން ހަނދާންކުރުން ހަނދާންނެތިކޮށްލީ، شيطان އާ ފިޔަވައި އެހެން އެއްޗެއްނޫނެވެ. އަދި އެ މަސް عجائب އެއްފަދަ ގޮތަކަށް ކަނޑުގެ ތެރެއިން އޭގެމަގު ހޯދައިގެން ހިނގައްޖެއެވެ.\n﴿٦٤﴾ قَالَ ذَٰلِكَ مَا كُنَّا نَبْغِ ۚ فَارْتَدَّا عَلَىٰ آثَارِهِمَا قَصَصًا\nއެކަލޭގެފާނު ވިދާޅުވިއެވެ. ތިމަންމެން ބޭނުންވެގެން މިއުޅެނީ އެތަނެވެ. ދެން އެ ދެކަލުންގެ ފިޔަވަޅު ބައްލަވަމުން އެ ދެކަލުން އެނބުރި ފަހަތަށް ވަޑައިގެންފިއެވެ.\n﴿٦٥﴾ فَوَجَدَا عَبْدًا مِّنْ عِبَادِنَا آتَيْنَاهُ رَحْمَةً مِّنْ عِندِنَا وَعَلَّمْنَاهُ مِن لَّدُنَّا عِلْمًا\nދެން (އެތަނުން) އެ ދެކަލުންނަށް ތިމަންރަސްކަލާނގެ އަޅުންގެ ތެރެއިން (خاص) އަޅަކު ފެނިވަޑައިގަތެވެ. އެބޭކަލަކަށް ތިމަންރަސްކަލާނގެ حضرة ން رحمة އެއް ދެއްވީމެވެ. އަދި އެބޭކަލަކަށް ތިމަންރަސްކަލާނގެ حضرة ން خاص علم އެއް އުނގަންނައިދެއްވީމެވެ.\n﴿٦٦﴾ قَالَ لَهُ مُوسَىٰ هَلْ أَتَّبِعُكَ عَلَىٰ أَن تُعَلِّمَنِ مِمَّا عُلِّمْتَ رُشْدًا\nއެބޭކަލަކަށް موسى ގެފާނު ވިދާޅުވިއެވެ. ކަލޭގެފާނަށް ދެއްވާފައިވާ علم ން ތިމަންކަލޭގެފާނަށް އުނގަންނަވައިދެއްވާންކަމަށް، ކަލޭގެފާނަށް ތިމަންކަލޭގެފާނު تبع ވަންތޯއެވެ؟\n﴿٦٧﴾ قَالَ إِنَّكَ لَن تَسْتَطِيعَ مَعِيَ صَبْرًا\nއެބޭކަލަކު ވިދާޅުވިއެވެ. ހަމަކަށަވަރުން، ކަލޭގެފާނަކަށް ތިމަންކަލޭގެފާނާ އެކުގައި ކެތްކުރެއްވުމަކަށް ކުުޅަދާނަވެގެނެއް ނުވާނެތެވެ.\n﴿٦٨﴾ وَكَيْفَ تَصْبِرُ عَلَىٰ مَا لَمْ تُحِطْ بِهِ خُبْرًا\nކަލޭގެފާނަށް އެކަމެއްގެ حقيقة އެނގިވަޑައިނުގަންނަވާ ކަމެއްގެ މައްޗަށް ކަލޭގެފާނަށް ކެތްކުރެއްވޭނީ ފަހެ، ކޮންފަދައަކުންތޯއެވެ؟\n﴿٦٩﴾ قَالَ سَتَجِدُنِي إِن شَاءَ اللَّهُ صَابِرًا وَلَا أَعْصِي لَكَ أَمْرًا\nއެކަލޭގެފާނު ވިދާޅުވިއެވެ. اللَّه އިރާދަކުރެއްވިއްޔާ، ތިމަންކަލޭގެފާނީ ކެތްތެރިޔަކުކަމުގައި ކަލޭގެފާނު ދެކެވަޑައިގަންނަވާނޫއެވެ. އަދި އެއްވެސް އަމުރަކަށް ކަލޭގެފާނަށް ތިމަންކަލޭގެފާނު ނުކިޔަމަންތެރިވެވަޑައެއް ނުގަންނަވާނަމެވެ.\n﴿٧٠﴾ قَالَ فَإِنِ اتَّبَعْتَنِي فَلَا تَسْأَلْنِي عَن شَيْءٍ حَتَّىٰ أُحْدِثَ لَكَ مِنْهُ ذِكْرًا\nއެބޭކަލަކު ވިދާޅުވިއެވެ. ފަހެ، ކަލޭގެފާނު ތިމަންކަލޭގެފާނާއެކު ވަޑައިގަންނަވަނީނަމަ، އެކަމެއްގެ ވާހަކައިން ތިމަންކަލޭގެފާނު ކަލޭގެފާނަށް ބަޔާންކޮށްދެއްވައިފުމަށް ދާންދެން އެއްވެސް ކަމަކާ ދޭތެރޭ ތިމަންކަލޭގެފާނާ سؤال ނުކުރައްވާށެވެ!\n﴿٧١﴾ فَانطَلَقَا حَتَّىٰ إِذَا رَكِبَا فِي السَّفِينَةِ خَرَقَهَا ۖ قَالَ أَخَرَقْتَهَا لِتُغْرِقَ أَهْلَهَا لَقَدْ جِئْتَ شَيْئًا إِمْرًا\nދެން އެ ދެބޭކަލުން ކުރިޔަށް ހިންގަވައި ވަޑައިގެން، ނަވަށް އަރައިވަޑައިގެންނެވިހިނދު، އެބޭކަލަކު އެ ނައު ފޫދުއްވައިލައްވައިފިއެވެ. އެކަލޭގެފާނު ވިދާޅުވިއެވެ. އެ ނައު ތިޔަ ފޫދުއްވައިލެއްވީ އޭގެ أهل ވެރިން غرق ކޮށްލެއްވުމަށްތޯއެވެ؟ ހަމަކަށަވަރުން، ކަލޭގެފާނު ތިޔަކުރެއްވީ ބޮޑުވެގެންވާ ނުބައިކަމެކެވެ.\n﴿٧٢﴾ قَالَ أَلَمْ أَقُلْ إِنَّكَ لَن تَسْتَطِيعَ مَعِيَ صَبْرًا\nއެބޭކަލަކު ވިދާޅުވިއެވެ. ހަމަކަށަވަރުން، ތިމަންކަލޭގެފާނާއެކުގައި ކަލޭގެފާާނަށް ކެތްކުރެއްވުމަކަށް ކުޅަދާނައެއް ނުވާނެއޭ ތިމަންކަލޭގެފާނު ނުދަންނަވަންތޯއެވެ؟\n﴿٧٣﴾ قَالَ لَا تُؤَاخِذْنِي بِمَا نَسِيتُ وَلَا تُرْهِقْنِي مِنْ أَمْرِي عُسْرًا\nއެކަލޭގެފާނު ވިދާޅުވިއެވެ. ތިމަންކަލޭގެފާނު ހަނދުމަފުޅުނެތުން ކަލޭގެފާނު، ކަމަކަށް ނުހައްދަވާށެވެ! އަދި ތިމަންކަލޭގެފާނުގެ ކަންތަކަށް ދަތިކަމެއް، އުނދަގުލެއް ނުޖައްސަވާށެވެ!\n﴿٧٤﴾ فَانطَلَقَا حَتَّىٰ إِذَا لَقِيَا غُلَامًا فَقَتَلَهُ قَالَ أَقَتَلْتَ نَفْسًا زَكِيَّةً بِغَيْرِ نَفْسٍ لَّقَدْ جِئْتَ شَيْئًا نُّكْرًا\nދެން އެދެބޭކަލުން ކުރިޔަށް ހިންގަވައި ވަޑައިގަންނަވަނިކޮށް، ކުޑަފިރިހެންކުއްޖަކާ ބައްދަލުވެވަޑައިގެންނެވި ހިނދު، އެބޭކަލަކު އެކުއްޖާ قتل ކުރައްވައިފިއެވެ. އެކަލޭގެފާނު ވިދާޅުވިއެވެ. އެކަކުވެސް މަރާފައިނުވާ، ކުށެއްނެތް، طاهر نفس އެއް، ކަލޭގެފާނު ތިޔަ قتل ކުރެއްވީތޯއެވެ؟ ހަމަކަށަވަރުން، ކަލޭގެފާނު ތިޔަކުރެއްވީ ވަރަށްބޮޑު ނުބައިކަމެކެވެ.\n﴿٧٥﴾ ۞ قَالَ أَلَمْ أَقُل لَّكَ إِنَّكَ لَن تَسْتَطِيعَ مَعِيَ صَبْرًا\nއެބޭކަލަކު ވިދާޅުވިއެވެ. ހަމަކަށަވަރުން، ތިމަންކަލޭގެފާނާ އެކުގައި ކަލޭގެފާނަށް ކެތްކުރެއްވުމަކަށް ކުޅަދާނައެއް ނުވާނެއޭ، ތިމަންކަލޭގެފާނު ކަލޭގެފާނަކަށް ނުދަންނަވަންތޯއެވެ؟\n﴿٧٦﴾ قَالَ إِن سَأَلْتُكَ عَن شَيْءٍ بَعْدَهَا فَلَا تُصَاحِبْنِي ۖ قَدْ بَلَغْتَ مِن لَّدُنِّي عُذْرًا\nއެކަލޭގެފާނު ވިދާޅުވިއެވެ. މީގެފަހުން އެއްވެސް ކަމަކާމެދު، ކަލޭގެފާނާ ތިމަންކަލޭގެފާނު سؤال ކުރައްވައިފިނަމަ، ކަލޭގެފާނާއެކު ތިމަންކަލޭގެފާނު ނުގެންދަވާށެވެ! ހަމަކަށަވަރުން، ތިމަންކަލޭގެފާނުގެ ކިބައިން ކަލޭގެފާނަށް عذر އެއް ލިބިވަޑައިގެންފިއެވެ.\n﴿٧٧﴾ فَانطَلَقَا حَتَّىٰ إِذَا أَتَيَا أَهْلَ قَرْيَةٍ اسْتَطْعَمَا أَهْلَهَا فَأَبَوْا أَن يُضَيِّفُوهُمَا فَوَجَدَا فِيهَا جِدَارًا يُرِيدُ أَن يَنقَضَّ فَأَقَامَهُ ۖ قَالَ لَوْ شِئْتَ لَاتَّخَذْتَ عَلَيْهِ أَجْرًا\nދެން އެެ ދެބޭކަލުން ކުރިޔަށް ހިންގަވައިވަޑައިގަންނަވަމުން، ރަށެއްގެ أهل ވެރިބަޔަކާ ހަމަޔަށް ވަޑައިގެންނެވުނުހިނދު، އެރަށުގެ މީހުންގެ ކިބައިން ކާއެތިކޮޅަކަށް އެ ދެބޭކަލުން އެދިވަޑައިގަތެވެ. ފަހެ، އެއުރެން އެބޭކަލުންނަށް މެހުމާންދާރީ އަދާކުރުމަށް އިންކާރުކުޅައޫއެވެ. ދެން އެރަށުން ވެއްޓެންކައިރިވެފައިވާ ފާރެއް އެ ދެބޭކަލުން ދެކެވަޑައިގަތެވެ. ދެން އެބޭކަލަކު އެ ފާރު ތެދުކުރައްވައިފިއެވެ. އެކަލޭގެފާނު ވިދާޅުވިއެވެ. ކަލޭގެފާނު ބޭނުންފުޅުނަމަ، އެކަމަށް އުޖޫރައެއް ހިއްޕެވިދާނެއެވެ.\n﴿٧٨﴾ قَالَ هَٰذَا فِرَاقُ بَيْنِي وَبَيْنِكَ ۚ سَأُنَبِّئُكَ بِتَأْوِيلِ مَا لَمْ تَسْتَطِع عَّلَيْهِ صَبْرًا\nއެބޭކަލަކު ވިދާޅުވިއެވެ. މިއީ ތިމަންކަލޭގެފާނާއި، ކަލޭގެފާނާ ދެމެދުގެ ވަކިވުމެވެ. ކަލޭގެފާނަށް އެކަންކަމުގެ މައްޗަށް ކެތްކުރެއްވުމަށް ކުޅަދާނަވެވަޑައިނުގެންނެވުނު ކަންތައްތަކުގެ تفسير ތިމަންކަލޭގެފާނު، ކަލޭގެފާނަށް ކިޔައިދެއްވާ ހުށީމެވެ.\n﴿٧٩﴾ أَمَّا السَّفِينَةُ فَكَانَتْ لِمَسَاكِينَ يَعْمَلُونَ فِي الْبَحْرِ فَأَرَدتُّ أَنْ أَعِيبَهَا وَكَانَ وَرَاءَهُم مَّلِكٌ يَأْخُذُ كُلَّ سَفِينَةٍ غَصْبًا\nނަވާމެދު ދަންނާށެވެ! ފަހެ، އެ ނައުވީ ކަނޑުގައި މަސައްކަތްކޮށްއުޅޭ مسكين ބަޔެއްގެ ނަވަކަށެވެ. ފަހެ، ތިމަންކަލޭގެފާނު އެ ނައު ހަލާކުކޮށްލެއްވުމަށް ގަސްދުކުރެއްވީ (ސަލާމަތުންވާ) ކޮންމެ ނަވެއް غصب ން އަތުލާ ރަސްކަލަކު އެމީހުންގެ ފަހަތުގައިވާތީއެވެ.\n﴿٨٠﴾ وَأَمَّا الْغُلَامُ فَكَانَ أَبَوَاهُ مُؤْمِنَيْنِ فَخَشِينَا أَن يُرْهِقَهُمَا طُغْيَانًا وَكُفْرًا\nއަދި އެ ފިރިހެންކުއްޖާއާމެދު ދަންނާށެވެ! ފަހެ، އޭނާގެ މައިންބަފައިންވީ (ހެޔޮލަފާ) مؤمن ން ކަމުގައެވެ. ފަހެ، އެ ދެމީހުން އުރެދި كافر ވާ ދަރަޖައަށް އެދެމީހުންނަށް އެ ކުއްޖާ އުނދަގޫކޮށް، އަނިޔާދީފާނެކަމަށް ތިމަންކަލޭގެފާނު ބިރުގަތީއެވެ.\n﴿٨١﴾ فَأَرَدْنَا أَن يُبْدِلَهُمَا رَبُّهُمَا خَيْرًا مِّنْهُ زَكَاةً وَأَقْرَبَ رُحْمًا\nފަހެ، ތިމަންކަލޭގެފާނު އެދިވަޑައިގަތީ، އެ ދެމީހުންގެ ވެރިރަސްކަލާނގެ، އެކުއްޖާއަށްވުރެ ހެޔޮވެގެންވާ صالح، އަދި އޯގާތެރިކަންބޮޑު ކުއްޖަކު އޭނާގެ ބަދަލުގައި އެދެމީހުންނަށް ދެއްވުމަށެވެ.\n﴿٨٢﴾ وَأَمَّا الْجِدَارُ فَكَانَ لِغُلَامَيْنِ يَتِيمَيْنِ فِي الْمَدِينَةِ وَكَانَ تَحْتَهُ كَنزٌ لَّهُمَا وَكَانَ أَبُوهُمَا صَالِحًا فَأَرَادَ رَبُّكَ أَن يَبْلُغَا أَشُدَّهُمَا وَيَسْتَخْرِجَا كَنزَهُمَا رَحْمَةً مِّن رَّبِّكَ ۚ وَمَا فَعَلْتُهُ عَنْ أَمْرِي ۚ ذَٰلِكَ تَأْوِيلُ مَا لَمْ تَسْطِع عَّلَيْهِ صَبْرًا\nއަދި ފާރާމެދު ދަންނާށެވެ! ފަހެ، އެރަށުގައިވާ يتيم ދެކުދިންނަށް ލިބިގެންވާ ފާރެއްކަމުގައި އެ ފާރުވިއެވެ. އަދި އެ ފާރުގެ ދަށުގައި، އެދެކުދިންނަށް خزانة އެއް ވިއެވެ. އަދި އެ ދެކުދިންގެ ބައްޕާއަކީ، صالح މީހެއް ކަމުގައިވެސްވިއެވެ. ފަހެ، ކަލޭގެފާނުގެ ވެރިރަސްކަލާނގެ އިރާދަކުރެއްވީ، އެ ދެކުދިން ބޮޑުވެ، ފުރާފުރިހަމަވުމުން، އެ ދެކުދިންގެ خزانة، އެ ދެކުދިން ނެރުމަށެވެ. ކަލޭގެފާނުގެ ވެރިރަސްކަލާނގެ حضرة ން އޮތް رحمة އެއްގެ ގޮތުންނެވެ. އަދި ތިމަންކަލޭގެފާނު އެކަންތައްކުރެއްވީ، ތިމަންކަލޭގެފާނުގެ އަމިއްލަ رأى އަކަށް ނޫނެވެ. މިއީ ކަލޭގެފާނަށް އެކަންކަމުގެ މައްޗަށް ކެތްކުރެއްވުމަށް ކުޅަދާނަވެވަޑައިނުގެންނެވުނު ކަންތަކުގެ تفسير އެވެ.\n﴿٨٣﴾ وَيَسْأَلُونَكَ عَن ذِي الْقَرْنَيْنِ ۖ قُلْ سَأَتْلُو عَلَيْكُم مِّنْهُ ذِكْرًا\nذوالقرنين އާމެދު އެއުރެން ކަލޭގެފާނާ سؤال ކުރެތެވެ. ކަލޭގެފާނު ވިދާޅުވާށެވެ! އޭނާގެ ވާހަކައިން ތިމަންކަލޭގެފާނު، ތިޔަބައިމީހުންނަށް ކިޔައިދެއްވާ ހުށީމެވެ.\n﴿٨٤﴾ إِنَّا مَكَّنَّا لَهُ فِي الْأَرْضِ وَآتَيْنَاهُ مِن كُلِّ شَيْءٍ سَبَبًا\nހަމަކަަށަވަރުން، ތިމަންރަސްކަލާނގެ އޭނާއަށް ބިމުގައި ކަންތައް ފަހިކޮށްދެއްވައި، ބާރުވެރިކޮށްދެއްވީމެވެ. އަދި ކޮންމެކަމަކުން، އޭނާއަށް މަގެއް ދެއްކެވީމެވެ.\n﴿٨٥﴾ فَأَتْبَعَ سَبَبًا\nފަހެ، އޭނާ މަގަކުން ކުރިޔަށް ވަޑައިގަތެވެ.\n﴿٨٦﴾ حَتَّىٰ إِذَا بَلَغَ مَغْرِبَ الشَّمْسِ وَجَدَهَا تَغْرُبُ فِي عَيْنٍ حَمِئَةٍ وَوَجَدَ عِندَهَا قَوْمًا ۗ قُلْنَا يَا ذَا الْقَرْنَيْنِ إِمَّا أَن تُعَذِّبَ وَإِمَّا أَن تَتَّخِذَ فِيهِمْ حُسْنًا\nއިރުއޮސްފުހޭ ތަނަށް އޭނާ ވަޑައިގަތުމަށް ދާނދެނެވެ. އެހިނދު ކަޅުކުލައިގެ ފެންގަނޑަކަށް އިރުއޮސްފުހޭތީ، އޭނާއަށް ފެނިވަޑައިގަތެވެ. އަދި އެތާނގެ ކައިރިން އޭނާއަށް قوم އެއްގެ މީހުން ފެނިވަޑައިގަތެވެ. ތިމަންރަސްކަލާނގެ وحى ކުރެއްވީމެވެ. އޭ ذوالقرنين އެވެ! އެހެންޏާ އެއުރެންނަށް ތިބާ އަދަބުދެއްވާށެވެ! އެހެންޏާ އެއުރެންނާމެދު އޯގާތެރިކޮށް ކަންތައް ކުރައްވާށެވެ!\n﴿٨٧﴾ قَالَ أَمَّا مَن ظَلَمَ فَسَوْفَ نُعَذِّبُهُ ثُمَّ يُرَدُّ إِلَىٰ رَبِّهِ فَيُعَذِّبُهُ عَذَابًا نُّكْرًا\nއޭނާ ވިދާޅުވިއެވެ. އަނިޔާވެރިވީ މީހާއާމެދު (ދަންނާށެވެ!) ފަހެ، ނިކަންހުރެ އެމީހަކަށް އަހުރެމެން އަދަބު ދޭހުށީމުއެވެ. ދެން އޭނާގެ ވެރިރަސްކަލާނގެ حضرة އަށް އޭނާ ރައްދުކުރައްވާހުށްޓެވެ. ފަހެ، އެކަލާނގެ އެމީހަކަށް، ގަދަފަދަވެގެންވާ عذاب އެއް ދެއްވާހުށްޓެވެ.\n﴿٨٨﴾ وَأَمَّا مَنْ آمَنَ وَعَمِلَ صَالِحًا فَلَهُ جَزَاءً الْحُسْنَىٰ ۖ وَسَنَقُولُ لَهُ مِنْ أَمْرِنَا يُسْرًا\n﴿٨٩﴾ ثُمَّ أَتْبَعَ سَبَبًا\nދެން އޭނާ އެހެންމަގަކުން ކުރިޔަށް ވަޑައިގަތެވެ.\n﴿٩٠﴾ حَتَّىٰ إِذَا بَلَغَ مَطْلِعَ الشَّمْسِ وَجَدَهَا تَطْلُعُ عَلَىٰ قَوْمٍ لَّمْ نَجْعَل لَّهُم مِّن دُونِهَا سِتْرًا\nއިރުއަރާތަނަށް އޭނާ ވަޑައިގަތުމަށް ދާނދެނެވެ. އެހިނދު، قوم އެއްގެ މީހުންގެ މައްޗަށް އިރުއަރާތީ، އޭނާއަށް ފެނިވަޑައިގަތެވެ. އިރުގެ ހޫނުން ސަލާމަތްވާނެ އެއްވެސްކަހަލަ ނިވަލެއް ތިމަންރަސްކަލާނގެ އެއުރެންނަކަށް ނުލައްވަމެވެ.\n﴿٩١﴾ كَذَٰلِكَ وَقَدْ أَحَطْنَا بِمَا لَدَيْهِ خُبْرًا\nކަންހުރީ އެފަދައިންނެވެ. ހަމަކަށަވަރުން، އޭނާގެ ކިބައިގައިވާހާ ކަމެއްގެ خبر، ތިމަންރަސްކަލާނގެ މޮޅަށް ދެނެވޮޑިގެންވަމެވެ.\n﴿٩٢﴾ ثُمَّ أَتْبَعَ سَبَبًا\nދެން އޭނާ، އެހެން މަގަކުން ކުރިޔަށް ވަޑައިގަތެވެ.\n﴿٩٣﴾ حَتَّىٰ إِذَا بَلَغَ بَيْنَ السَّدَّيْنِ وَجَدَ مِن دُونِهِمَا قَوْمًا لَّا يَكَادُونَ يَفْقَهُونَ قَوْلًا\nދެފަރުބަދަ ދޭތެރެއަށް އޭނާ ވަޑައިގަތުމަށް ދާނދެނެވެ. އެތާނގެ ކައިރިން އޭނާއަށް ބަޔަކުމީހުން ފެނިވަޑައިގަތެވެ. އެއްވެސް ބަހެއް (އުނދަގުލަކާލައިގެން މެނުވީ) އެއުރެންނަށް އެނގުމަކާ ގާތްވެސް ނުވެއެވެ.\n﴿٩٤﴾ قَالُوا يَا ذَا الْقَرْنَيْنِ إِنَّ يَأْجُوجَ وَمَأْجُوجَ مُفْسِدُونَ فِي الْأَرْضِ فَهَلْ نَجْعَلُ لَكَ خَرْجًا عَلَىٰ أَن تَجْعَلَ بَيْنَنَا وَبَيْنَهُمْ سَدًّا\nއެއުރެން ބުނެފޫއެވެ. އޭ ذوالقرنين އެވެ! ހަމަކަށަވަރުން، يأجوج مأجوج ބާގައިމީހުންނަކީ، ބިމުގައި ފަސާދަކޮށްއުޅޭ ބަޔެކެވެ. ފަހެ، ކަލޭގެފާނު ތިމަންމެންނާ އެއުރެންނާ ދެމެދުގައި ހުރަހެއް ލައްވައިދެއްވާންކަމަށް ކަލޭގެފާނަށް ތިމަންމެން ޖިޒީއެއް ދެންތޯއެވެ؟\n﴿٩٥﴾ قَالَ مَا مَكَّنِّي فِيهِ رَبِّي خَيْرٌ فَأَعِينُونِي بِقُوَّةٍ أَجْعَلْ بَيْنَكُمْ وَبَيْنَهُمْ رَدْمًا\nއޭނާ ވިދާޅުވިއެވެ. ތިމަންގެ ވެރިރަސްކަލާނގެ އެކަމުގައި ތިމަންނައަށް ދެއްވާފައިވާ ބާރު (ތިޔަ ޖިޒީއަށްވުރެ) މާރަނގަޅެވެ. ފަހެ، ތިޔަބައިމީހުން ބާރެއްލައިދީ، ތިމަންނާއާ ވާގިވެރިވާށެވެ! އޭރުން ތިޔަބައިމީހުންނާ އެއުރެންނާ ދެމެދު ހުރަހެއް ލައިދޭހުށީމެވެ.\n﴿٩٦﴾ آتُونِي زُبَرَ الْحَدِيدِ ۖ حَتَّىٰ إِذَا سَاوَىٰ بَيْنَ الصَّدَفَيْنِ قَالَ انفُخُوا ۖ حَتَّىٰ إِذَا جَعَلَهُ نَارًا قَالَ آتُونِي أُفْرِغْ عَلَيْهِ قِطْرًا\n﴿٩٧﴾ فَمَا اسْطَاعُوا أَن يَظْهَرُوهُ وَمَا اسْتَطَاعُوا لَهُ نَقْبًا\n﴿٩٨﴾ قَالَ هَٰذَا رَحْمَةٌ مِّن رَّبِّي ۖ فَإِذَا جَاءَ وَعْدُ رَبِّي جَعَلَهُ دَكَّاءَ ۖ وَكَانَ وَعْدُ رَبِّي حَقًّا\nއޭނާ ވިދާޅުވިއެވެ. މިއީ ތިމަންގެ ވެރިރަސްކަލާނގެ حضرة ންވާ رحمة އެކެވެ. ފަހެ، ތިމަންގެ ވެރިރަސްކަލާނގެ وعد ފުޅު (ގެ ވަގުތު) އަތުވެއްޖެނަމަ، އެ ހުރަސް ކުނޑިކުނޑިވެގެން ހިނގައިދާހުށްޓެވެ. އަދި ތިމަންގެ ވެރިރަސްކަލާނގެ وعد ފުޅު، حق ތެދުކަމުގައިވިއެވެ.\n﴿٩٩﴾ ۞ وَتَرَكْنَا بَعْضَهُمْ يَوْمَئِذٍ يَمُوجُ فِي بَعْضٍ ۖ وَنُفِخَ فِي الصُّورِ فَجَمَعْنَاهُمْ جَمْعًا\nއެދުވަހުން، ތިމަންރަސްކަލާނގެ އެއުރެންގެ އެއްބަޔަކު އަނެއްބަޔެއްގެ މައްޗަށް އުތުރިއަރާގޮތަށް ދޫކޮށްލައްވާހުށީމެވެ. އަދި ތާޅަފިލި ފުމެލައްވާހުށްޓެވެ. ފަހެ، އެހާރުން ތިމަންރަސްކަލާނގެ އެއުރެން އެންމެން (އެއްތަނަކަށް) އެއްކުރައްވާހުށީމެވެ.\n﴿١٠٠﴾ وَعَرَضْنَا جَهَنَّمَ يَوْمَئِذٍ لِّلْكَافِرِينَ عَرْضًا\nއަދި އެދުވަހުން، ތިމަންރަސްކަލާނގެ كافر ންނަށް ފެންނަގޮތަށް ނަރަކަ ހުށަހަޅުއްވާހުށީމެވެ.\n﴿١٠١﴾ الَّذِينَ كَانَتْ أَعْيُنُهُمْ فِي غِطَاءٍ عَن ذِكْرِي وَكَانُوا لَا يَسْتَطِيعُونَ سَمْعًا\n﴿١٠٢﴾ أَفَحَسِبَ الَّذِينَ كَفَرُوا أَن يَتَّخِذُوا عِبَادِي مِن دُونِي أَوْلِيَاءَ ۚ إِنَّا أَعْتَدْنَا جَهَنَّمَ لِلْكَافِرِينَ نُزُلًا\n﴿١٠٣﴾ قُلْ هَلْ نُنَبِّئُكُم بِالْأَخْسَرِينَ أَعْمَالًا\n﴿١٠٤﴾ الَّذِينَ ضَلَّ سَعْيُهُمْ فِي الْحَيَاةِ الدُّنْيَا وَهُمْ يَحْسَبُونَ أَنَّهُمْ يُحْسِنُونَ صُنْعًا\n﴿١٠٥﴾ أُولَٰئِكَ الَّذِينَ كَفَرُوا بِآيَاتِ رَبِّهِمْ وَلِقَائِهِ فَحَبِطَتْ أَعْمَالُهُمْ فَلَا نُقِيمُ لَهُمْ يَوْمَ الْقِيَامَةِ وَزْنًا\n﴿١٠٦﴾ ذَٰلِكَ جَزَاؤُهُمْ جَهَنَّمُ بِمَا كَفَرُوا وَاتَّخَذُوا آيَاتِي وَرُسُلِي هُزُوًا\n﴿١٠٧﴾ إِنَّ الَّذِينَ آمَنُوا وَعَمِلُوا الصَّالِحَاتِ كَانَتْ لَهُمْ جَنَّاتُ الْفِرْدَوْسِ نُزُلًا\n﴿١٠٨﴾ خَالِدِينَ فِيهَا لَا يَبْغُونَ عَنْهَا حِوَلًا\n﴿١٠٩﴾ قُل لَّوْ كَانَ الْبَحْرُ مِدَادًا لِّكَلِمَاتِ رَبِّي لَنَفِدَ الْبَحْرُ قَبْلَ أَن تَنفَدَ كَلِمَاتُ رَبِّي وَلَوْ جِئْنَا بِمِثْلِهِ مَدَدًا\n﴿١١٠﴾ قُلْ إِنَّمَا أَنَا بَشَرٌ مِّثْلُكُمْ يُوحَىٰ إِلَيَّ أَنَّمَا إِلَٰهُكُمْ إِلَٰهٌ وَاحِدٌ ۖ فَمَن كَانَ يَرْجُو لِقَاءَ رَبِّهِ فَلْيَعْمَلْ عَمَلًا صَالِحًا وَلَا يُشْرِكْ بِعِبَادَةِ رَبِّهِ أَحَدًا


ޕީޕީއެމްގެ ލޯގޯ އޮތީ ގުދަށް، ދެން ކުރާކަމެއް ތެދުވާނެ އެއްވެސް ގޮތެެއް ނޯންނާނެ: މާރިއާ - DhiDaily\nޕީޕީއެމްގެ ލޯގޯ އޮތީ ގުދަށް، ދެން ކުރާކަމެއް ތެދުވާނެ އެއްވެސް ގޮތެެއް ނޯންނާނެ: މާރިއާ\nއިިދިކޮޅު ޕީޕީއެމްގެ ލޯގޯ އޮތީ ގުދުކޮށް ކަމަށާއި، އެހެންކަމުން އެ ޕާޓީން ކުރާކަމެއް ”ތެދު“ ވާނެ އެއްވެސް ގޮތެެއް ނޯންނާނެކަމަށް, ޑިފެންސް މިނިސްޓަރު މާރިއާ އަޙްމަދު ދީދީ ވިދާޅުވެއްޖެއެވެ.\nލޯކަލް ކައުންސިލް އިންތިޚާބާއި، އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ އިންތިޚާބުގެ ކެމްޕެއިން ނިންމައިލުމުގެ ގޮތުން ބުރާސްފަތި ދުވަހުގެރޭ އއ.ރަސްދޫގައި އެމްޑީޕީން ވަނީ ބާއްވާ ޚާއްސަ ޖަލްސާއެއް ބާއްވައިފައެވެ.\n”ރަށްވެހި ފަތިސް އާވިލުން“ ގެ ނަމުގައި ބޭއްވި އެ ޖަލްސާާގައި ދެއްކެވި ވާހަކަފުޅުގައި، މިނިސްޓަރު މާރިއާ ވަނީ އިދިކޮޅު ކޯލިޝަނަށް ވަރަށް ބޮޑަށް ފާޑުވިދާޅުވެފައެވެ.\nމާރިއާ ވިދާޅުވީ ކުރީގެ ރައީސް އަލްއުސްތާޒު މައުމޫން ޢަބްދުލް ޤައްޔޫމު އެ މަނިކުފާނުގެ ކޮއްކޯފުޅު ކުރީގެ ރައީސް ޔާމިނަށް ވެރިކަން ހޯއްދަވައިދެއްވާން މަސައްކަތް ކުރެއްވުމުން އެންމެ ފަހުން ރައީސް މައުމޫނަށް ޖެހިވަޑައިގަތީ ޖަލުގައި އޮންނަވާން ކަމަށެވެ.\n”އަޅުގަނޑުމެން ދުށީމު ރައީސް މައުމޫން ރައީސް ޔާމިންގެ އަތްޕުޅުގަ ހިފައިގެން ނުކުމެވަޑައިގެން އިސްލާމްދީން މި ރާއްޖޭގަ ބާއްވަން ބޭނުމިއްޔާ ރައީސް ޔާމިނަށް ވޯޓެއްލާށޭ ވިދާޅުވާތަން. ވެދިޔައީ ކިހިނެއްތޯ. އެއްބަފާ ބޭބެ ޖަލުގަ ބައިންދައިގެން އިންތޚާބު ބޭއްވީ ދެންއައި ފަސްއަހަރުތެރޭގަ. އެހެންވީމަ ޕީޕީއެމްއިން އެ ދައްކާ އެފަދަ ވާހަކަތައް އަޑުނާއްސަވާތި. ތިލަފަތަށް ވޯޓު ޖައްސަވާ ހުރިހައި ބޭފުޅުން. ބައްލަވައިލައްވާ އެ މީހުންގެ ނިޝާން, އެ މީހުންގެ ލޯގޯ ކިހިނެއްތޯ ބުނާނީ އެއްވެސްކަމެއް ސީދާ ވާނެއޭ. އެ މީހުންގެ ލޯގޯ އެ އޮތީ ގުދުކޮށޭ. ގުދަށޭ އޮތީ ލޯގޯ. ދެން އެ އެއްޗެއް ތެދުވާނެ އެއްވެސް ގޮތެއް ނޯންނާނެ ނޫންތޯ.“ މިނިސްޓަރު މާރިއާ ވިދާޅުވިއެވެ.\nމީގެ އިތުރުން މިނިސްޓަރު މާރިއާ ވަނީ މާލޭގެ މޭޔަރުކަމަށް ވާދަކުރައްވާ ކުރީގެ ހައުސިން މިނިސްޓަރު ޑރ.މުޙައްމަދު މުޢިއްޒަށް ވަރަށް ބޮޑަަށް ފާޑު ވިދާޅުވެފައެވެ. މާރިއާާ ވިދާޅުވީ މުޢިއްޒުގެ މިނިސްޓަރުކަމުގައި ސިޓީ ކައުންސިލް މާފަންނު ކޮޅު ހުރި ގުދަނަކަށް އެއްލައިލި ކަމަށެވެ. އަދި ފަހުވަގުތު ބޭނުންހައި މީހަކަށް ފްލެޓްތައް ބަހައިލި ކަމަށާއި، ނަމަވެސް އިރާާދަފުޅާއެކު ޕީޕީއެމްގެ ވެރިކަން އެމްޑީޕީން ފުރޮޅައިލިކަން ވެސް ފާހަގަކުރެއްވިއެވެ.\nހަމައެހެންމެ ޕީޕީއެމްއިން ދައްކާ ވާހަކައަށް ނުހެއްލުމަށާއި، ތިލަފަތަށް ވޯޓުލުމަށް މިނިސްޓަރު މާރިއާ އެދިވަޑައިގެންނެވިއެވެ.\n”އެމްޑީޕީއަކީ ވަޢުދުވާ ޕާޓީއެއް. ވަޢުދު ފުއްދާ ޕާޓީއެއް.“ މިނިސްޓަރު މާރިއާ ވަރަށް ސާބިތުކަމާއެކު ވިދާޅުވިއެވެ.


Report: Shareeai avahah ninmumakee kurierumeh, ekamaku furihama nuvaa kankan eba huri | Mihaaru\nކޯޓު ރޫމެެއް: އަވަހަށް ގިނަ މައްސަލަތަކެއް ނިމުނަސް އެތައް އަހަރެއްވެފައިވާ ބައެއް މައްސަލަތައް ނުނިމި އެބަހުރި --ފޮޓޯ/މިހާރު\nމައްސަލަތައް އަވަހަށް ނިންމުމަކީ ކުރިއެރުމެއް، އެކަމަކު ފުރިހަމަ ނުވާ ކަންކަން އެބަހުރި\n18 އޯގަސްޓް 2016 - 06:405comments\nޝަރީއަތްތައް ލަސްވުމަކީ އަބަދުހެން އަންނަ ޝަކުވާއެކެވެ. ދައުވާކުރާ މީހާ އާއި ދައުވާ ލިބޭ ފަރާތަށް ވެސް އެއީ ވަރަށް ބޮޑު ޝަކުވާއެކެވެ. އެކަން ހައްލުކުރަން ސުޕްރީމް ކޯޓުން އިސްވެ އޮވެ މިދިޔަ އަހަރު ވަނީ ބޮޑު މަސައްކަތެއް ފަށައިފަ އެވެ. އެއީ މައްސަލަތައް އަވަސްކުރަން، ޝަރުއީ ދާއިރާގެ އެހާ މަތީ ލެވެލަކުން އެފަދަ އެންގުމެއް އެންގި ފުރަތަމަ ފަހަރެވެ.\nގިނަ ދުވަސް ވީ މައްސަލަތައް އަވަހަށް ނިންމަން މާލޭގެ ކޯޓުތަކަށް އެންގުމުގެ އިތުރުން ރަށްރަށުގައި ހުރި މެޖިސްޓްރޭޓް ކޯޓުތަކުގައި ގިނަ ދުވަސް ވީ މައްސަލަތައް ނިންމަން ފަނޑިޔާރުންގެ ވަފުދުތައް ފޮނުވަން ފެށި އެވެ. އެއް ބަޔަކު ބުނާ ގޮތުގައި އޭގެ ނަތީޖާ ވަރަށް ރަނގަޅެވެ.\nކޯޓުތަކުގެ މިދިޔަ އަހަރުގެ ތަފާސްހިސާބުތަކާއި މި އަހަރުގެ ފުރަތަމަ ހަ މަހުގެ ތަފާސްހިސާބަށް ބަލާއިރު މައްސަލަތައް އަވަހަށް ނިންމުމުގައި ބޮޑު ކުރިއެރުމެއް އަންނަނީ ހޯދަމުންނެވެ. މައްސަލަތައް ނިންމާ މިންވަރު އިތުރެވެ. އެއް އަހަރަށް ވުރެ ގިނަ ދުވަސްވެފައިވާ މައްސަލަތަކުގެ ނިސްބަތް އެތައް ގުނައެއް ވަނީ ދަށަށް ގެންގޮސްފަ އެވެ.\nހުށަހެޅިތާ ހަތަރު ނުވަތަ ފަސް އަހަރު ވާއިރު ނުނިމި، ފައިލްތަކަށް ހިރަފުސް އަރާފައި ހުރި މައްސަލަތައް ވެސް މަދުކުރަމުން ގޮސް މިހާރު މުޅި ރާއްޖޭގައި އޮތީ ފަސް އަހަރަށް ވުރެ ގިނަ ދުވަސް ވެފައިވާ އެންމެ 93 މައްސަލަ އެވެ. އެއީ ވަރަށް ބޮޑު ކުރިއެރުމެކެވެ.\nއެކަމަކު އަދިވެސް ކަންބޮޑުވާން ޖެހޭ އެއް ކަމަކީ މަދުން ނަމަވެސް ބޮޑެތި އެތައް މައްސަލައެއް ޕާކްކޮށްފައި ހުރި ކަމެވެ. އެންމެ ބޮޑަށް އެކަން ފާހަގަވަނީ ޖިނާއީ މައްސަލަތަކުގަ އެވެ. އެންމެ ބޮޑެތި ޖިނާއީ މައްސަލަތައް ބަލާ ކްރިމިނަލް ކޯޓުގެ ތަފާސްހިސާބުތަކުން އެނގޭ ގޮތުގައި އެއް އަހަރަށް ވުރެ ގިނަ ދުވަސް ވެފައިވާ 400 އަށް ވުރެ ގިނަ މައްސަލަ ނުނިމި އެބަ އޮތެވެ. މިއީ ނުނިމި އެއް އަހަރަށް ވުރެ ގިނަ ދުވަސް ވީ މައްސަލަތައް އެންމެ ގިނަ ކޯޓެވެ.\nރާއްޖޭގައި އެންމެ ގިނައިން މައްސަލަ ހުށަހަޅަނީ ސިވިލް ކޯޓަށެވެ. އެކަމަކު އެ ތަފާސްހިސާބު ދައްކާ ގޮތުން މި އަހަރުގެ ފުރަތަމަ ހަ މަސް ނިމުނުއިރު އެ ކޯޓުގައި އޮތީ އަހަރު ވެފައިވާ އެންމެ ތިން މައްސަލަ އެވެ. ބާކީ ހުރިހީ ހުށަހެޅިތާ އެއް އަހަރު ނުވާ މައްސަލަތަކެވެ. އެހެންވެ، އަހަރު ވެފައިވާ މައްސަލައެއް އެ ކޯޓުގައި ނެތޭ ބުންޏަސް ދޮގަކަށް ނުވާނެ އެވެ. މި ފާހަގަކޮށްލީ އެއް ދަރަޖައެއްގެ ދެ ކޯޓެއްގައި މައްސަލަ ނިންމުމުގައި ހުރި ބޮޑު ތަފާތެވެ.\nކްރިމިނަލް ކޯޓާއި ސިވިލް ކޯޓުން ބަލަނީ މުޅިން ތަފާތު ދެ ބާވަތެއްގެ މައްސަލަތަކެވެ. އެހެންކަމުން ނުނިމި ހުރި މައްސަލަތަކުގެ ފަހަތުގައި ގިނަ ސަބަބުތަކެއް ހުރުން އެކަށީގެންވެ އެވެ. އޭގެ ތެރޭގައި ފަނޑިިޔާރުންގެ އަދަދާއި ދެ ކޯޓަށް ލިބިފައި ހުރި ވަސީލަތްތައް ތަފާތުވުން ހިމެނިދާނެ އެވެ. ހަމަ އެހެންމެ ސިވިލް ކޯޓަށް ހުށަހަޅާ މައްސަލަތަކުގައި ސުލްހަވެރި ހައްލެއް ލިބޭތޯ ދެ ފަރާތުން ވާހަކަ ދެއްކުމަށް ފަހު ނޫނީ ޝަރީއަތް ނުފެށޭ ގޮތަށް އޮތުމަކީ ވެސް ސިވިލް ކޯޓުގައި ގިނަ ދުވަސް ވީ މައްސަލަތައް މަދުވި ސަބަބެއް ކަމަށް ބެލެވެ އެވެ.\nކްރިމިނަލް ކޯޓުގައި ނުނިމި ހުރި އަހަރު ވެފައިވާ މައްސަލަތަކުގެ ތެރޭގައި ބޮޑެތި މާރާމާރީ އާއި މަރުގެ ހައި ޕްރޮފައިލް މައްސަލަތަކާއި މަސްތުވާތަކެތި ބޮޑެތި މައްސަލަތައް ހިމެނެ އެވެ. އަޑުއެހުންތައް ނިމި، އަހަރަކަށް ވުރެ ގިނަ ދުވަސް ވާއިރު ވެސް ހުކުމް ނުކޮށް ހުރި މައްސަލަތައް ވެސް އެ ކޯޓުގައި އެބަ ހުއްޓެވެ.\nމި ރިޕޯޓަށް ކްރިމިނަލް ކޯޓުގެ ބަހެއް ލިބޭ ގޮތެއް ނުވި އެވެ.\nމަރުގެ މައްސަލައެއްގައި ނުވަތަ ހައި ޕްރޮފައިލް މައްސަލައެއްގައި އަޑުއެހުންތައް ނިންމާލާތާ ދެ އަހަރު ވެގެން ދާއިރު ވެސް ހުކުމް ނުކުރެވި އޮތުމަކީ އާދައިގެ ކަމެއް ނޫނެވެ. މަރުވި މީހާގެ އާއިލާ އާއި ދައުވާ ލިބޭ މީހާގެ އާއިލާއަށް ވެސް އެކަމުން އުފުލަން ޖެހެނީ އިތުރު ތަކުލީފެކެވެ. ބައެއް ބޮޑެތި މައްސަލަތައް ހުށަހަޅާތާ ހައެއްކަ މަސް ތެރޭގައި ނިންމައި، ހުކުމް ކުރެވޭއިރު ތިން ހަތަރު އަހަރު ވެފައިވާ މައްސަލަތަކުގައި ވެސް އެހެން އަމަލު ނުކުރެވެންވީ ސަބަބެއް ނެތެވެ.\nބޮޑެތި މައްސަލަތައް ލަސްވާ ލަސްވުމަށް ހައްލެއް ގެންނަން، ނުރައްކާތެރި ހަތިޔާރާއި ތޫނު އެއްޗެހި ގެންގުޅުން މަނާ ކުރުމުގެ ގާނޫނަށް 2014 ގައި ވަރުގަދަ އިސްލާހެއް ގެނަ އެވެ. އެއީ އެ ގާނޫނުގެ ދަށުން ދައުވާ އުފުލާ މައްސަލަތައް 30 ދުވަހުގެ ތެރޭގައި ނިންމަން ޖެހުމެވެ. އެކަމަކު ވީ ކަމެއް ނެތެވެ. އިސްތިސްނާ ހާލަތްތަކުގައި، 30 ދުވަހުގެ އެ މުއްދަތު ފަހަނަ އަޅައި ދިއުން އެ ގާނޫނުގައި ވަނީ ހުއްދަކޮށްފަ އެވެ.\nނަތީޖާއަކީ އެ ގާނޫނުގެ ދަށުން ދައުވާކުރި ބައެއް މައްސަލަތަކަށް އަހަރު ވާން ގާތްވާއިރު ވެސް ރަނގަޅަށް ޝަރީއަތް ހިނގައި ނުގަނެވި އަދިވެސް ހުރުމެވެ. އެހެން ގޮތަކަށް ބުނާ ނަމަ އެ ގާނޫނުގެ ދަށުން ދައުވާކުރި މައްސަލަތައް ހުރީ މުޅިން ވެސް ގާނޫނުގައި ބުނާ "އިސްތިސްނާ ހާލަތަށް" ފައްތާފައި ކަމެވެ.\nއަވަހަށް ޝަރީއަތް ކުރެވުމަކީ ކޮންމެ މީހަކަށް ވެސް ލިބޭ އަސާސީ ހައްގެކެވެ. އެއީ ދެބަސްވެވެން ނެތް ކަމެކެވެ. ނަމަވެސް އެ ހައްގު ހޯދައިދޭން ދައުލަތުން ކުރާ މަސައްކަތުގައި ވެސް މި ފެންނަނީ ޖިނާއީ ބޮޑެތި މައްސަލަތަކުން އޭގެ ހެޔޮ ބަދަލު ނުފެންނަ ތަނެވެ.\nމައްސަލަތައް އަވަހަށް ނިންމުމަކީ ބޮޑު ކުރިއެރުމެކެވެ. އެންމެ މުހިންމު އަސާސީ އެއް ހައްގު ކަމަށްވާ އިންސާފުވެރި ޝަރީއަތެއް ހޯދަން އެދި ކޯޓުތަކަށް ދާ މީހުންނާ މެދު އަވަހަށް ގޮތެއް ނިންމުމުން އުފުލަން ޖެހޭ ތަކުލީފުތައް ކުޑަވާނެ އެވެ. އެކަމަކު އަވަހަށް މައްސަލަ ނިންމުމުގައި ވެސް ހުރިހާ ކޯޓުތަކަކުން އެއް ރޫހެއްގައި މަސައްކަތް ކުރަން ޖެހޭނެ އެވެ. ގުޑާނުލާ ހުރި މަދު މައްސަލަތަކަކުން، ސުޕްރީމް ކޯޓުގެ އިސްނެގުމަށް ހުރަސް އެޅިގެން ނުވާނެ އެވެ.\nއިތުރު ލިޔުންތައް ކްރިމިނަލް ކޯޓް ކޯޓް ޖުޑީޝަރީ ކޯޓް މައްސަލަތައް\nޝަރީއަތްތަކުގައި ފޯނާއި ލެޕްޓޮޕް ދެން ބޭނުން ކުރެވޭނެ


Hamalaa ge emme funah dheveynetha?\nބޮމުގެ ހަމަލާގެ އެންމެ ފުންމިނަށް ވާސިލުވެވިދާނެތަ؟\nފުލުހުން ހޯދަމުންދިޔަ އަދި މިއަދު ހައްޔަރު ކުރި މީހާ އާއި އިއްޔެ ހައްޔަރުކުރި ތިން މީހުން: ފުލުހުން ގެންދަނީ ވަރުގަދަ ތަހުގީގެއް ހިންގަމުން -- އަވަސް ފޮޓޯ\nމިދިޔަ ބުރާސްފަތި ދުވަހުގެ ރޭ ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާއަކީ މުޅި ގައުމަށް ވެސް ސިހުން ގެނުވި ނުރައްކާތެރި ހާދިސާއެކެވެ. ބާރުގަދަ ގޮވުމެއްގައި އައިއީޑީއެއް ގޮއްވާލައިގެން ރައީސް ނަޝީދަށް މި ހަމަލާ ދީފައި ވަނީ ބުރާސްފަތި ދުވަހުގެ ރޭ 8:27 ގައެވެ. އެ ހާދިސާއާ ގުޅިގެން އެމަނިކުފާނަށް ސީރިއަސް ޒަހަމުތަކެއް ލިބިވަޑައިގެންފައިވާތީ ހަތަރު ސާޖަރީއެއް ހަދަން ޖެހުނެވެ. އަދިވެސް އެ ޒަހަމުތަކަށް އެމަނިކުފާނު އެ ގެންދަވަނީ އޭޑީކޭގައި ފަރުވާ ހޯއްދަވަމުންނެވެ. ރައީސް ނަޝީދަށް ފަރުވާ ދެއްވި ޓީމުން ވިދާޅުވާ ގޮތުގައި އެމަނިކުފާނުގެ ހާލަތު ރަނގަޅު ކުރެވިފައި ވަނީ ފުރާނަ ނުރައްކަލަށް ހުށައެޅިފައި ވަނިކޮށެވެ.\nހަމަލާގެ މަންޒަރު ފެންނަ ވީޑިއޯއެއް އިއްޔެ ފުލުހުން ވަނީ އާންމު ކޮށްފަ އެވެ. އިއްޔެ ހަވީރު ބޭއްވި ނޫސްވެރިންގެ ބައްދަލްވުމުގައި ފުލުހުން އާންމުކުރި އެ ވީޑިއޯއިން ފެންނަ ގޮތުން އެއީ ވަރަށް ބާރުގަަދަ ގޮވުމެކެވެ. ސައިކަލެއްގެ މަޑިދަށުގައި ބާއްވައިގެން އައިއީޑީ ގޮއްވާލީ ރައީސް ނަޝީދާ ވަރަށް ގާތުންނެވެ. ގަދަ އަޑުފައްގަނޑާއެކު ގޮވި ގޮވުމާއެކު ރައީސް ނަޝީދު، ކާރުކޮޅު ކައިރިއަށް ވެއްޓިވަޑައިގަތެވެ. އައިއީޑީ ގޮއްވާލާފައި ވަނީ ރައީސް ނަޝީދު ކާރުކޮޅާ ވަރަށް ކައިރިއަށް ވަޑައިގެންނެވިފައި ހުންނަވަނިކޮށެވެ.\nޗީފް އޮފް ޑިފެންސް އަބްދުﷲ ޝަމާލް ވިދާޅުވި ގޮތުގައި މިއީ 2007 ވަނަ އަހަރު މާލޭގެ ސަލްޓަންޕާކްގައި ގޮއްވާލި އައިއީޑީއަށްވުރެ މާ ބާރުގަދަ އައިއީޑީ އެކެވެ. "ބްލާސްޓް އިފެކްޓް" އާއި އަޑާއި އެ ނޫން ކަންކަމަށް ބަލާއިރު ވެސް މިއީ ބާރުގަދަ ޑިވައިސްއެކެވެ.\n"ސަލްޓަންޕާކްގައި ގޮއްވާލި އައިއީޑީއާ މި އައިއީޑީއާ ބަލާއިރުގައި މިއީ އެތައް ދަރަޖައެއް ބާރުގަދަ އައިއީޑީއެއް ކަމަށް އަޅުގަނޑުމެން ފާހަގަ ކުރަން. އަދި މި އައިއީޑީގެ 'ބްލާސްޓް އިފެކްޓް' އާއި މީގެ އަޑާ މިނޫން ކަންކަމަށް ބަލާއިރު ވެސް އެތައް ދަރަޖައެއް މަތި، އަދި މީގެތެރޭގައި ހުރީ ގިނަ އަދަދަކަށް ރޭޒާ ފުއްލާފައި. އެއީ ވެސް ހަމަލަ ވަރުގަދަ ކުރުމަށް،" ޗީފް ވިދާޅުވި އެވެ.\nގޮއްވާލާ ވީޑިއޯއިން ފެންނަ ގޮތުން އެ ހަމަލާއާ ގުޅުން ހުރި ކަމަށް ބެލެވޭ ބައެއް މީހުން ސީންގައި ތިބެ އެވެ. އަދި އެ ވީޑިއޯގައި އެކަކު ވަރަށް ބޮޑަށް ފާހަގަ ކުރެވެއެވެ. ތުހުމަތު އޮތް ގޮތުން އެއީ އައިއީޑީ ގޮއްވާލަން ރިމޯޓް ހިފައިގެން ހުރި މީހާ އެވެ. ވަރުގަދަ ގޮވުމާއެކު އޭނާ ދުއްވައިގަންނަތަން ނުސާފުކޮށް ނަމަވެސް ވީޑިއޯއިން ފެނެއެވެ. ތަހުގީގުގައި ފުލުހުންނަށް ލިބިފައިވާ އެންމެ މުހިންމު އެކައްޗަކީ ވެސް އެ ވީޑިއޯ އެވެ.\nބައެއް އެެހެން ސީސީޓީވީ ފްޓޭޖްތަކާއި ފޮޓޯތައް ވެސް ފުލުހުން ހޯދާފައި ވެއެވެ. ފުލުހުން އިއްޔެ ވަނީ ބޮމުގެ ހަމަލާ ދިނުމުގައި އެންމެ މުހިންމު ރޯލެއް ކުޅުނު އެކަކު ކަމަށް ތުހުމަތު ކުރެވޭ މީހެއްގެ ފޮޓޯ އާންމު ކޮށްފައެވެ. ފުލުހުން އެ ފޮޓޯ އާންމު ކުރުމުގެ ކުރީން ވެސް އެމީހާގެ ފޮޓޯތަކެއް އާންމުވި އެވެ. މާސްކު އަޅާފައިވާ އެ މީހާއަކީ ހާދިސާގެ ތަހުގީގަށް ފުލުހުން ހޯދަން އެންމެ ބޭނުންވާ އެކެވެ.\nހަމަލާދިން ސަރަހައްދު ބަންދުކޮށްގެން ފުލުހުން ހަރަކާތްތެރިވަނީ -- ފޮޓޯ: ޕޮލިސް\nބައެއް ސޯސްތަކުން ޔަގީން ކުރެވިފައިވާ ގޮތުގައި އެ މީހާގެ ގިނަ ވީޑިއޯ ފްޖޭޓްތަކެއް ފުލުހުންނަށް ލިބިފައި ވެއެވެ. އެ މީހާ ދުވެފައިދާ މަންޒަރު ފެންނަ ސީސީވީޑިއޯތަކާއި ވަކި ހިސާބަކަށް ގޮސް މަޑުކޮށް އަރައިގެން ހުރި ފައިވާން އަތަށް ނަގާ އަލުން ދުވަން ފަށާ މަންޒަރުގެ ވީޑިއޯ ފުލުހުންނަށް ލިބިފައި ވެއެވެ. އެމީހާގެ ވީޑިއޯތަކެއް އެބަހުރި ކަަމަށް ފުުލުހުން ވެސް ބުނެއެވެ.\n"ހަގީގަތުގައި މީނައަކީ [ފޮޓޯގައިވާ މީހާ] ދިވެހި ފުލުހުން ތަހުގީގަށް ހޯދަމުންދާ އެންމެ މުހިންމު ފަރާތް މި މައްސަލައާ ގުޅިގެން. މި މައްސަލައާ ގުޅިގެން އަޅުގަނޑުމެން ތަހުގީގަށް އެއްކޮށްފައިވާ މައުލޫމާތުތަކަށް ބަލާއިރު ހާދިސާއާ ގުޅުންހުރި ފޮޓޯއާއި އަދި މީނަ ހަރަކާތްތެރިވި މަންޒަރު ފެންނަ ވީޑިއޯ ވެސް އަޅުގަނޑުމެންގެ އަތުގައި އެބަހުރި،" އޭސީޕީ މުހައްމަދު ރިޔާޒު ވިދާޅުވިއެވެ.\nވީޑިއޯ އާންމުކުރިތާ ގަޑިއިރުތަކެއް ފަހުން ފުލުހުން ވަނީ އެމީހާ ހޯދާ ހައްޔަރުކޮށްފައެވެ. މިއަދު ހައްޔަރުކުރީ ވ. ތިނަދޫ، ހިޔާ، އަހްމަދު އަދުހަމްކަން އަވަސް އަށް ވަނީ ޔަގީން ކުރެވިފައެވެ.\nއިތުރު ދެ މީހަކު ހައްޔަރު ކުރުން\nހަމަލާއާ ގުޅިގެން ހައްޔަރުކޮށްފައި ވަނީ މއ. ފޭރުގެ މުޖާޒް އަހުމަދު އާއި ގއ. ކޮނޑޭ ފޮޅޭމާ ތަހުމީން އަހުމަދު އެވެ. މުޖާޒު ހައްޔަރު ކުރީ އިއްޔެ ގަދަފެހިގެ އިންނެވެ. ތަހުމީން ހައްޔަރުކުރީ ހުޅުމާލެއިން ނެވެ. އެ ދެ މީހުންނަކީ ކުށުގެ ރެކޯޑް އޮތް ދެ މީހުން ކަމަށް ފުލުހުން ބުނެއެވެ. އޭގެ ތެރެއިން ތަހުމީން އަލީއަކީ ހަމަލާގައި ގޮއްވާލި ސައިކަލުގެ ވެރިމީހާ އެވެ. މިއަދު ވަނީ އެ ހަމާލާގެ އިސް މީހާ ހައްޔަރުކޮޮށްފަ އެވެ.\nއޭސީޕީ ރިޔާޒު ވިދާޅުވި ގޮތުގައި މުޖާޒްގެ މައްޗަށް ބުރާސްފަތި ދުވަހުގެ ރޭގެ ހަމަލާގެ ތުހުމަތު އެބައޮތެވެ. އޭނާއާ ގުޅިގެން އިތުރަށް ބަލަން ޖެހޭ ކަންކަން ދަނީ ބަލަމުންނެވެ. ނަމަވެސް މުޖާޒު ހައްޔަރުކޮށްފައި ވަނީ ހަމަލާދިން ސަރަހައްދުން ފާހަގަ ކުރެވިގެނެއް ނޫނެވެ.\n"އެހެން ނަމަވެސް މީނާ [މުޖާޒް] އަކީ ހަމަލާ ހިނގި ސަރަހައްދާ ޑައިރެކްޓް ގުޅުމެއް އޮތް މީހެއް ކަަމަށް އަޅުގަނޑުމެންނަށް ތުހުމަތު ރެވިގެން މީނާ ހައްޔަރުކުރީ. އަދި މި ހާދިސާއާ މީނާއާ ގުޅުން އޮތް ކަމަށް އަޅުގަނޑުމެންނަށް ތުހުމަތު ކުރެވެނީ،" ރިޔާޒު ވިދާޅުވި އެވެ\nފުލުހުން އިއްޔެ ހައްޔަރުކުރި ދެ މީހުން: ކުށުގެ ރެކޯޑް އޮތް މި ދެ މީހުންނަށް ބޮޑެތި ތުހުމަތުތަކެއް އޮތް ކަމަށް ފުލުހުން ބުނޭ --\nގޮއްވާލަން ބޭނުންކުރި ސައިކަލުގެ ނަންބަރު ބޯޑް ވަނީ ބަދަލު ކޮށްފަ އެވެ. ސައިކަލުގެ އިންޖީނު ނަންބަރު ކަހާލާ ފޮރުވުމަށް މަސައްކަތް ކޮށްފައި ވެއެވެ. ނަމަވެސް ފޮރެންސިކް ޓީމުގެ މަސައްކަތުން ވަނީ އިންޖީނު ނަންބަރު ހޯދާފަ އެވެ. ސައިކަލުގެ ވެރި ފަރާތް ދެނެގެންފައި ވަނީ އެ މައުލޫމާތުތަކުގެ އަލީގަ އެވެ.\nމި މައްސަލާގައި ހަތަރު މީހަކަށް ތުހުމަތު އެބައޮތެވެ. މިހާތަނަށް ތިން މީހަކު ހައްޔަރުކޮށް އެހެން މީހުން ހޯދުމުގެ މަަސައްކަތް ދަނީ ކުރަމުންނެވެ.\nހަމަލާއާ ގުޅިގެން ފުލުހުން ވަނީ އެ ސަރަހައްދުގައި ހުރި ފިހާރަތަކާއި އާންމުންގެ ގޭގައި ހުރި ސީސީޓީވީ ފުޓޭޖްތައް ހޯދާފަ އެވެ. އަދި އެ ސަރަހައްދުގައި ތިބި އެކި މީހުންނާ ސުވާލު ވެސް ކޮށްފައެވެ. އޭގެ ފަހުން އިއްޔެ ރަސްމީކޮށް ފުލުހުން ވަނީ މި ހަމަލާގެ ތަހުގީގަށް އެއްވެސް މައުލޫމާތެއް ދެވެން އޮތް ނަމަ އެކަމުގެ އެހީތެރިވެ ދިނުމަށް އާންމުންގެ ކިބައިން އެދިފަ އެވެ. މިހާރު ހައްޔަރު ކޮށްފައިވާ މީހުންނާ ބެހޭ ގޮތުން މައުލޫމާތެއް އޮތް ނަމަވެސް އަދި ހޯދަން ފޮޓޯ އާންމުކޮށްފައިވާ މީހާއާ ބެހޭ މައުލޫމާތެއް އެނގޭނަމަ ވެސް ސިއްރު ނުކޮށް ހިއްސާކުރުމަށް ވަނީ އެދިފައެވެ.\nފުލުހުން ހޯދަން އިއުލާނުކުރި މީހާ: އެމީހާ ވަނީ ހައްޔަރު ކޮށްފައި\nބުރާސްފަތި ދުވަހުގެ ރޭ ހަމަލާ ދިން އިރު އެ ސަރައްހަދުގައި ގިނަ ބަޔަކު ތިބި މަންޒަރު ވީޑިއޯ އިން ފެނެއެވެ. ފުލުހުން ބުނާ ގޮތުން އެ މީހުންނަކީ ތަހުގީގަށް ވަރަށް މުހިންމު މައުލޫމާތު ފޯރުކޮށް ދެވިދާނެ ބައެކެވެ.\nތަހުގީގަށް އޮސްޓްރޭލިއާ ޓީމް ރާއްޖެއަށް\nރައީސް ނަޝީދަށް އަވަހާރަކޮށްލަން ދިން ޓެރަރިސްޓް ހަމަލާ ތަހުގީގު ކުރަން ބޭރު އެހީތެރިކަން ހޯދަން ނިންމައި އޮސްޓްރޭލިއާގެ ފެޑަރަލް ޕޮލިސްގެ ޓީމެއް އިއްޔެ ވަނީ ރާއްޖެ އައިސް ތަހުގީގު ޓީމާ ގުޅިފައެވެ.\nކޮމިޝަނަރު އޮފް ޕޮލިސް މުހައްމަދު ހަމީދު ވިދާޅުވި ގޮތުގައި މިހާރު ކުރިއަށްދާ ތަހުގީގަށް ފަންނީ އެހީތެރިކަން ފޯރުކޮށް ދިނުމަށް އިނގިރޭސިވިލާތުގެ ސަރުކާރުން ވެސް ނިންމާފައި ވެއެވެ. ލަންޑަންގެ މެޓްރޮޕޮލިޓަންގެ ކައުންޓަ ޓެރަރިޒަމް ކޮމާންޑްގެ އިސް އޮފިސަރަކު މިއަދު ރައްޖެ ވަޑައިގަންނަވާނެ އެވެ.\nހަމަލާ ތަހުގީގު ކުރުމަށް އެހީތެރިކަން ފޯރުކޮށްދޭން އެމެރިކާ އާއި އިންޑިއާ އިން ވެސް ހުށަހަޅާފައިވެ އެވެ.\nފުލުހުން ހޯދަން އިއުލާނުކޮށްފައިވާ މީހާ: އެ މީހާގެ ވަނަވަރެއް އަދި ނޭންގޭ --\nތަހުގީގު އޮތް ހިސާބާމެދު ހިތްހަމަޖެހޭ\nފުލުހުންގެ ތަހުގީގާމެދު އެކި މީހުން ދެކޭ ގޮތް ތަފާތެވެ. އެއީ އެކަން ވާނެވެސް ގޮތެވެ. ބައެއް މީހުންގެ ނަޒަރުގައި ތަހުގީގު ލަހެވެ. މީހަކު ހައްޔަރުނުކޮށް 32 ގަޑިިއިރު ހޭދަވުން ވެސް ބައެއް މީހުންނަށް ވަރަށް ބޮޑު މައްސަލައަކަށް ވިއެވެ.\nއެ ތުހުމަތުތަކާއި ގުޅޭގޮތުން ކޮމިޝަނަރު ވަނީ ވާހަކަ ދައްކަވާފައެވެ. ކޮމިޝަނަރު ވިދާޅުވި ގޮތުގައި ބުރާސްފަތި ދުވަހުގެ ރޭގެ ނުރައްކާތެރި ހާދިސާގެ ތަހުގީގަށް އޮތީ ވަރަށް ބޮޑު އިސްކަމެކެވެ. ނަމެއްގައި މީހަކު ހައްޔަރުކޮށް ތަހުގީގު ކުރިއަށްދާކަން ދެއްކުމުގެ ބޭނުމެއް ނެތެވެ. މީހަކު ހައްޔަރު ކުރާނީ ކުރެވޭ ތުހުމަތެއް އޮތުމުންނެވެ. ތުހުމަތެއް އޮވެއްޖެނަމަ ހައްޔަރު ކުރަން ފަސް ނުޖެހޭނެ އެވެ. ނަމަވެސް އަވަސް އަރުވާލައިގެން އެއްވެސް ކަމެއް ނުކުރައްވާނެ ކަމަށް ވިދާޅުވިއެވެ.\nމިހާތަނަށް ހައްޔަރުކުރި މީހުން އަދި ހޯދަން ބޭނުންވާ މީހާގެ ފޮޓޯ އާންމު ކުރީވެސް އެ އުސޫލުގެ ތެރެއިންނެވެ. ކޮމިޝަނަރު އެދިވަޑައިގެންނެވީ އިތުބާރު ކުރެއްވުމަށެވެ. ޓެރަރިޒަމްގެ އެއްވެސް ކަމަކަށް އެ މުއައްސަސާއިން ކުޑަވެސް ފުރުސަތެއް ނުދޭނެ އެވެ. އަދި ރައީސް ނަޝީދަށް އަމާޒުކުރި ހަމަލާގެ ތަހުގީގުން ކިތަންމެ ކުޑަ ކަމެއްވެސް ދޫކޮށް ނުލައްވާނެ އެވެ.\nފުލުހުންގެ ނޫސްވެރިންގެ ބައްދަލްވުމުގައި ސީޕީ މުހައްމަދު ހަމީދު އަދި ޕީޖީ ހުސައިން ޝަމީމް: ތަހުގީގު އޮތް ހިސާބު ރަނގަޅު ކަމަށް ވިދާޅުވި -- އަވަސް ފޮޓޯ\nތަހުގީގު މަރުހަލާ ކުރިއަށްދާ ގޮތް ބެލުމުގައި ޕްރޮސެކިއުޓަރު ޖެނެރަލް އޮތީ ފާރަވެރިވެއެވެ. އިއްޔެގެ ނޫސްވެރިންގެ ބައްދަލްވުމުގައި ޕީޖީ ޝަމީމުވެސް ބައިވެރިވެވަޑައިގެންނެވި އެވެ. އަދި ތަހުގީގު ކުރިއަށްދާ ގޮތާމެދު ވާހަކަވެސް ދެއްކެވިއެވެ. ޝަމީމް ވިދާޅުވި ގޮތުގައި ފުލުހުންގެ ތަހުގީގާމެދު ހިތްހަމަޖެހުން އެބައޮތެވެ. ތަހުގީގު މިވަގުތަށް ގޮސްފައިވާ ހިސާބު ރަނގަޅެވެ. ފުލުހުން އަމަލު ކުރާ ގޮތްވެސް ރަނގަޅެވެ.\nޝަމީމުގެ އުންމީދަކީ ފުރިހަމަ ތަހުގީގަކަށް ފަހު ކުށްވެރިން ގާނޫނުގެ ކުރިމައްޗަށް ގެނެވޭނެ ދުވަހެކެވެ. އެ މަސައްކަތަށް ޕީޖީ އޮފީސް ދަނީ ތައްޔާރުވަމުންނެވެ.\nބުރާސްފަތި ދުވަހުގެ ރޭގެ ހާދިސާގައި ރާއްޖޭގައި ހިންގި އެންމެ ނުރައްކާތެރި އެއް ހާދިސާއެވެ. ވެރިރަށުގެ މައި މަގުގައި މިވަރުގެ ހާދިސާއެއް ހިންގުމުމަކީ ގައުމަށް ލިބުނު ބޮޑު ސިހުމެކެވެ. ރައްޔިތުންނަށް ލިބުނު ނުރައްކަލުގެ ވަރުގަދަ އިންޒާރެކެވެ. ރައްޔިތުންގެ މަޖިލީހުގެ ސަލާމަތީ ހިދުމަތްތަކާއި ބެހޭ ކޮމެޓީން ރޭ ވަނީ މަޖިލީހުގެ ރައީސް މުހައްމަދު ނަޝީދަށް ދެމުން ގެންދާ ސަލާމަތާއި ރައްކާތެރިކަން ބްރީޗްވި -- ފޫދުއްވާލި -- ގޮތުގެ އިންކުއަރީއެއް ހެދުމަށް ނިންމާފައެވެ.\nމަޖިލީހުން މިފަދަ ނިންމުމެއް ނިންމިއިރު ސިފައިންވެސް ގެންދަނީ އެކަންކަން ބަލަމުންނެވެ. ސިފައިން މިހާތަނަށް ބެލި ބެލުމުން ސިފައިން ވަނީ ޕްރޮޓޮކޯލް ފުރިހަމަކޮށްފައެވެ. ފުލުހުންގެ ތަހުގީގުގެ ތެރެއިން އެކަންކަން އިތުރަށް ބަލާނެ އެވެ.\nރައީސް ނަޝީދަށް އަމާޒުކޮށް ދިން ހަމަލާގެ އެންމެ ފުން މިނަަށް ވާސިލުވާން ކުރެވެން އޮތް ހުރިހާ މަސައްކަތެއް ކުރަން ޖެހެއެވެ. އެ ހަމަލާގެ އަސްލު މޯޓިވް ދެނެގަންނަން ޖެހެއެވެ. އެ ހަމަލާއަށް އެހީތެރިވި މީހުންނާއި އެކަމުގައި އެކި ގޮތްގޮތުން ބައިވެރިވި އެންމެން އިންސާފުގެ ކުރިމައްޗަށް ގެންނަން ޖެހެއެވެ. މިފަދަ ހާދިސާއެއް އަލުން ތަކުރާރުވިޔަ ނުދިނުމަށް އެއީ ކޮންމެހެން މުހިންމު ކަމެކެވެ. އަދި އޭގެ ފަހުން ގާނޫނުތަކާއި އެ ނޫން ދިމަދިމާގައި ހުރި ބޮޑެތި ބާގަނޑުތައް ފޮރުވަން ކުރަން ހުރި މަސައްކަތް ގިނައެވެ. މިއީ އެ މަަސައްކަތް ފަށަންވީ ވަގުތެވެ.\nރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު + އެމްއެންޑީއެފް ޓެރަރިޒަމް ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް މާރިޔާ އަހުމަދު ދީދީ މުހައްމަދު ހަމީދު ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ\nވެރިރަށުގެ ބޮޑުމަަގުގައި ދިން ހަމަލާއިން ސިހުން!


"Hurihaa Kameh Ge Zinmaa Messi Ge Bolugai Elhuvumakee Goaheh" - Vaguthu\n"ހުރިހާ ކަމެއްގެ ޒިންމާ މެސީގެ ބޮލުގައި އެޅުވުމަކީ ގޯހެއް"\nވޯލްޑް ކަޕްގައި އާޖެންޓީނާ ކުޅުނު ފުރަތަމަ މެޗުން މޮޅުނުވުމުން އެކަމުގެ ހުރިހާ ޒިންމާ އެއް އެޓީމުގެ ކެޕްޓަން ލިއޮނަލް މެސީގެ ބޮލުގައި އެޅުވުމަކީ ރަނގަޅު ކަމެއް ނޫން ކަމަށް އާޖެންޓީނާ ޓީމުގެ ކޯޗު ޖޯޖް ސަމްޕައޯލީ ބުނެފިއެވެ.\nގްރޫޕް ޑީގައި ހިމެނޭ އާޖެންޓީނާ މުބާރާތުގައި ކުޅުނު ފުރަތަމަ މެޗުން އެއްވަރުވީ އައިސްލޭންޑާއި ބައްދަލުކޮށް 1-1 އިންނެވެ. އެ މެޗުން މޮޅުވާން އާޖެންޓީނާ އަށް ޕެނަލްޓީ އެއް ލިބުނު ނަމަވެސް މެސީ ފޮނުވާލި އެ ޕެނަލްޓީ އައިސްލޭންޑުގެ ކީޕަރު ވަނީ ދިފާއުކޮށްފައެވެ. މި ޕެނަލްޓީ ކާމިޔާބު ނުކުރެވުމުން މެސީ އަށް ބައެއް ފަރާތްތަކުގެ ފާޑުކިޔުން ވެސް ވަނީ އަމާޒުވެގެން ގޮސްފައެވެ.\nމިކަމާ ގުޅޭގޮތުން ވާހަކަދައްކަމުން ސަމްޕައޯލީ ބުނީ އައިސްލޭންޑު މެޗުން މޮޅުނުވެވުމުން އެކަމާ ހިތްހަމަނުޖެހޭ ކަމަށާއި ނަމަވެސް ހުރިހާ ކަމެއްގެ ޒިންމާ މެސީ ބޮލުގައި އަޅުވަންޖެހޭ ކަމަށް ގަބޫލުނުކުރާ ކަމަށެވެ.\n"އާޖެންޓީނާ މެޗަކުން މޮޅުވެއްޖެނަމަ އެކަމުގެ ކްރެޑިޓް އެންމެންވެސް ބޭނުންވޭ ނަގަން. އެކަމަކު މެޗަކުން އާޖެންޓީނާ ބަލިވެއްޖެނަމަ އަބަދުވެސް އެއީ މެސީގެ ކުށް. އެއީ އިންސާފުވެރި ގޮތެއް ނޫން. އެއް ކުޅުންތެރިއަކަށް އެދެވެނީ ވަރަށް ބޮޑު ޕްރެޝަރެއް" މެސީގެ ދިފާއުގައި ވާހަކަދައްކަމުން ސަމްޕައޯލީ ބުންޏެވެ.\nމެސީއަކީ ދުނިޔޭގައި ހުރި އެންމެ މޮޅު ކުޅުންތެރިޔާ ކަމަށާއި ނަމަވެސް މެޗެއްގެ ހާލަތު އެންމެ ކުޅުންތެރިއަކަށް ބަދަލު ނުކުރެވޭނެ ކަމަށްވެސް ސަމްޕައޯލީ ބުންޏެވެ. އަދި މެޗަކުން އާޖެންޓީނާ ބަލިވިޔަސް އެކަމުގެ ޒިންމާ މެސީގެ ބޮލުގައި ނޭޅުވޭނެ ކަމަށްވެސް އޭނާ ބުންޏެވެ.\nގްރޫޕްގެ ދެވަނަ މެޗުގައި އާޖެންޓީނާ އިން މިރޭ ކްރޮއޭޝިޔާއާ ދެކޮޅަށް ނިކުންނައިރު މި މެޗުން ތިން ޕޮއިންޓު ހޯދުން އާޖެންޓީނާއަށް ވަނީ މަޖުރޫބުވެފައެވެ. މުބާރާތުގައި ކުޅުނު ފުރަތަމަ މެޗުން ކްރޮއޭޝިއާ ވަނީ ނައިޖީރިޔާއާ ބައްދަލުކޮށް 0-2 އިން މޮޅުވެފައެވެ.\nސަމްޕައޯލީ ބުނީ މިރޭގެ މެޗު އާޖެންޓީނާ އަށް ފަސޭހަ ނުވާނެ ކަމަށާއި މިދިޔަ މެޗުގައި ކަންތައްތައް ވީީގޮތް ހަނދާން ނައްތާލުމަށްފަހު މިހާރު ކުރިއަށްދާންޖެހޭ ކަމަށެވެ. އަދި ގްރޫޕް ސްޓޭޖުގެ ފަހު މެޗަށް ދާއިރު ރަނގަޅު ހާލަތެއްގައި އާޖެންޓީނާ ޓީމު އޮންނަން ބޭނުންވާ ކަމަށްވެސް އޭނާ ބުންޏެވެ.\nއާޖެންޓީނާ އާއި ކްރޮއޭޝިއާ ބައްދަލުކުރާ މެޗު ފަށާނީ މިރޭ ރާއްޖެގަޑިން 11 ޖަހާއިރުއެވެ.\nޖޫން 21, 2018 10:42\nރޭގަވެސް ރޮނާޑޯ ގޯލްޖެހި ބަނދެފަހުއްޓަ\nޖޫން 21, 2018 13:41\nރޭގަ މެޗުގައި ރޮނާލްޑޯހުރީ ބަނދެފައެއްނޫން. އޭނާހުރީ ދޫކޮށްލާފައި. މޮރޮކޯއިން އެޓޭކިންގް ގޭމެއް ކުޅުނުއިރު ރޮނާލްޑޯއަށް އެތަކެއް ސްޕޭސްއެއް ލިބުނު. އެކަމަކު ގޯލް ޖެހުން ނޫން އެހެންކަމެއް އޭނާއަކަށް ނުކުރެވޭނެކަން ރޭގަވެސް ސާބިތުވި. ރޭގަ މޮޅުވުން ޙައްޤީ މޮރޮކޯއަށް. ޕޯރޗުގަލަށް ނަސީބު އެހީވީ. މި ވާރަލްޑް ކަޕް އަދި ޔޫރޯގަވެސް ޕޯރޗުގަލަށް ނަސީބު އެހީވެފަހުރީ. މިރޭ ސަމްޕައުލީ އެވާރ ބަނޭގާ ލޯ ސެލްސޯ ޕަވޯން އަދި އާރމަނީ ފުރަތަމަ އެގާރައިގައި ހިމަނައިގެން މެޗު ފަށައިފިނަމަ އާރޖެންޓީނާއަށް މޮޅުވެވޭނެ. އެކަމަކު މި ކުޅުންތެރިން ނުލައި ފަށައިފިނަމަ ފޮށްޓަށް އެއްޗެހި އަޅައިގެން ޤައުމަށް އަންނަން ތައްޔާރުވުމަށް އާރޖެންޓީނާއަށް ގޮވާލަން.\nޖޫން 21, 2018 11:27\nގިނަ ވާހަކަދައްކާނެކަމެއްނެތް. މިހާތަނަށް ދުނިޔޭގައި އުފެދުނު އެންމެ މޮޅު ފުޓްބޯޅަ ކުޅުންތެރިއަކީ ހަމަ މެސީ. އެއީ ފުޓްބޯޅައިގެ ހުރިހާ ހުނަރަކަށް ބަލައި.\nޖޫން 21, 2018 15:47\nޖޫން 21, 2018 12:52\nރޮނާޑޯއަކީ މޮޅުމީހެއް ވޯލްޑްކަޕުގަ2މެޗުން4ގޯލް ޖެހޭނީ އާދަޔާޅިލާފު މޮޅުމީހަކަށް ޕޯޗުގަލްގެ އެހާފެންވަރުދަށް ކުޅުން ތެރިންތަކެއްގޮވައިގެން ލިބޭ މަދު ފުރުސަތެރެއްގަ ގޯލެއް ޖަަހާހާލެވޭނީ އާދަޔާޚިލާފު މޮޅު މީހަކަށް ރޮނާޑޯ އަކީ މިވަގުތު ވޯލްޑް ކަޕުގަ ކުޅޭ އެންމެމޮޅު އެންމެގިނަ ގޯލްޖެހި އަދި ދުނިޔޭގެ އެންމެމޮޅު ކުޅުންތެރިޔާ ރޮނާޑޯ ޖަހާ ކޮންމެ ގޯލައަކީ ރެކޯޑެއް އަދި މެސީއަށް ޕުރެސަރެއް\nޖޫން 23, 2018 08:41\nމެސީ އަދި ރޮނާލްޑޯ މިހާރު މުސްކުޅި ވެއްޖެ\nނޭމާ ފަދަ ޒުވާން ތަރިންނަށް ޖާގަ ދީ


BREAKING: Qualifying gai Raajje kulhey hurihaa match eh VTV in genesdheyne - vNews.mv\nގައުމީ ޓީމުން ދުބާއީ ގައި ކުރަމުންދާ ފަރިތަކުރުންތަކުގެ ތެރެއިން- ފޮޓޯ:- އެފްއޭއެމް\nކޮލިފައިންގައި ރާއްޖެ ކުޅޭ ހުރިހާ މެޗެއް ވީޓީވީން ގެނެސްދޭނެ\nއައްފާން މުހައްމަދު 04 June 2021, 16:04\nވޯލްޑް ކަޕާއި އޭއެފްސީ އޭޝިއަން ކަޕް ކޮލިފައިންގައި ރާއްޖޭގެ ގައުމީ ފުޓުބޯޅަ ޓީމުން ކުޅޭ ހުރިހާ މެޗެއް ވީޓީވީ އިން ވަގުތުން ގެނެސްދޭން ނިންމައިފިއެވެ.\nއެގޮތުން މިރޭ ރާއްޖެއިން ސީރިއާ އާއި ދެކޮޅަށް ކުޅޭ މެޗުވެސް ވަގުތުން ގެނެސްދޭއިރު މެޗު ފެށުމުގެ 30 މިނެޓު ކުރިން މެޗުގެ ޕްރީ ޝޯ ގެނެސްދިނުމަށްވެސް ވަނީ ހަމަޖެހިފައެވެ. ޕްރީ ޝޯގައި މެޗު އެނެލިސްޓެއްގެ ގޮތުގައި ފުޓުބޯޅައިގެ ތަޖުރިބާކާރުން ބައިވެރިވާނެއެވެ.\nކޮވިޑުގެ ސަބަބުން ރާއްޖެ ހިމެނޭ ގްރޫޕް އޭގެ ހުރިހާ މެޗެއް އެންމެ ފުރަތަމަ ކުޅެން ނިންމާފައިވަނީ ސެންޓްރަލައިޒްކޮށް ޗައިނާގައެވެ. އެހެންނަމަވެސް މި ގުރުޕޫގައި ހިމެނޭ ރާއްޖެ، ޕިލިޕީންސް އަދި ސީރިޔާއިން ޗައިނާއަށް ދިއުމުގައި ދަތިތަކެއް ހުރުމުން މިގުރޫޕްގެ މެޗްތައް ދުބާއީގައި ކުޅޭގޮތަށް ވަނީ ނިންމާފައެވެ.\nދުބާއީގައި މެޗުތައް ކުޅެން ނިންމާފައިވާއިރު ފާއިތުވީ މެއި މަހުގެ 22 ވަނަ ދުވަހު ގައުމީ ޓީމުން ވަނީ އެގައުމުގައި ކޭމްޕް ކުރުމަށް ފުރާފައެވެ. ކޮލިފިކޭޝަން މެޗުތަކަށް އެކުލަވާލި 25 ކުޅުންތެރިންގެ ފައިނަލް ސްކޮޑާއިއެކު ގައުމީ ޓީމުން ދުބާއީގައި ކޭމްޕް ކުރަން ނިންމީ ގައުމީ ޓީމަށް ރާއްޖޭގައި ފަރިތަކުރުންތައް ކުރިއަށް ގެންދިއުމުގައި ދަތިތަކަކާއި ކުރިމަތިލާން ޖެހުމުންނެވެ.\nއެގޮތުން މުބާރާތަށް ތައްޔާރުވުމަށްޓަކައި ޓީމުން ވަނީ މާލޭގައި މެއި މަހުގެ 13 ވަނަ ދުވަހުން ފެށިގެން ދުބާއީ އަށް ފުރުމާއި ހަމައަށް ކޭމްޕް ކޮށްފައެވެ. ދަނޑުގައި ފަރިތަކުރުންތައް ކުރިއަށް ގެންދިއުމުގެ ފުރުސަތު ނެތުމުން ގައުމީ ޓީމުން ވަނީ ކޭމްޕް ކުރަމުންދިޔަ ހޮޓެލް ޖެންގެ ބޯލް ރޫމުގައިވެސް ޕްރެކްޓިސް ކޮށްފައެވެ.\nދުބާއީ އަށް މެޗުތައް ބަދަލުކުރުމާއެކު މެޗުތަކުގެ ޝެޑިއުލް އަށްވެސް ވަނީ ބަދަލްތަކެއް އައިސްފައެވެ. އެގޮތުން މީގެ ކުރިން އޭއެފްސީން ތާވަލުކޮށްފައިވާ ޝެޑިއުލްގައިވާ ގޮތުން މި މަހުގެ ތިންވަނަ ދުވަހު ރާއްޖެއިން ޗައިނާއާ ދެކޮޅަށް ކުޅޭނެއެވެ. އަދި އެއަށްފަހު މި މަހުގެ ހަތްވަނަ ދުވަހު ސީރިއާއާ ދެކޮޅަށް ރާއްޖެ ކުޅޭއިރު، ފިލިޕީންސާ ދެކޮޅަށް ނުކުންނާނީ މި މަހުގެ 15 ވަނަ ދުވަހެވެ.\nކޮލިފިކޭޝަންގައި ރާއްޖެ ކުޅެންހުރި މެޗުތައް- ފޮޓޯ:- އެފްއޭއެމް\nއެހެންނަމަވެސް އޭއެފްސީން އާންމުކޮށްފައިވާ އައު ޝެޑިއުލްގައިވާގޮތުން ކޮލިފައިންގައި ރާއްޖެ އެންމެ ފުރަތަމަ ނުކުންނާނީ ސީރިއާއާ ދެކޮޅަށެވެ. މި މެޗު މިރޭ 21:00 ގައި ކުޅޭއިރު، މި މަހުގެ 11 ވަނަ ދުވަހު ކުޅޭނީ ޗައިނާ އާއި ރާއްޖޭގެ މެޗެވެ. އަދި ކޮލިފައިންގައި ރާއްޖެ ކުޅޭ ފަހު މެޗު އޮންނާނީ މި މަހު 15 ވަނަ ދުވަހު ފިިލިޕީންސާ ދެކޮޅަށެވެ.\nރާއްޖެއިން މިރޭ ސީރިއާ އާއި ދެކޮޅަށް ނުކުންނައިރު މިއީ ރާއްޖެއިން މި ބުރުގައި ކުޅޭނެ ހަމައެކަނި ހޯމް މެޗެވެ. މީގެކުރިން އަވޭގައި ސީރިއާ އާއި ދެކޮޅަށް ކުޅުނު މެޗުން 1-2 ގެ ނަތީޖާ އަކުން މޮޅުވެފައިވަނީ ސީރިއާ އެވެ. މި މެޗުވެސް މިރޭ 21:00 ގައި ވީޓީވީ އިން ވަގުތުން ގެނެސްދޭއިރު މެޗުގެ ޕްރީ ޝޯ ފެށުމަށް ހަމަޖެހިފައިވަނީ 20:30 ގައެވެ.\nގްރޫޕް އޭގެ ޕޮއިންޓު ޓޭބަލް\nއޭއެފްސީ އޭޝިއަން ކަޕް ކޮލިފިކޭޝަން ކުއްލި ހަބަރު ފީފާ ވޯލްޑް ކަޕް ކޮލިފިކޭޝަން ގައުމީ ޓީމް ކުޅިވަރު